**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Αυγούστου 2019, ημέρα Τρίτη και ώρα 9.45΄, στην Αίθουσα Γερουσίας του Μεγάρου της Βουλής συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Μορφωτικών Υποθέσεων, υπό την προεδρία του κ. Μάξιμου Χαρακόπουλου, Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση και άλλα επείγοντα ζητήματα» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εσωτερικών, κ. Παναγιώτης Θεοδωρικάκος, ο Υφυπουργός Εσωτερικών, κ. Θεόδωρος Λιβάνιος, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Γεώργιος Πατούλης, Πρόεδρος της ΚΕΔΕ, Κωνσταντίνος Αγοραστός, Πρόεδρος του Δ.Σ. της Ένωσης Περιφερειών Ελλάδος(ΕΝΠΕ), Γιώτα Παπαρίδου, Πρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ), Βασιλική Θάνου – Χριστοφίλου, Πρόεδρος της Επιτροπής Ανταγωνισμού, Παύλος Γεωργιάδης, εκπρόσωπος του Δικτύου Συμβούλων Κοινοτήτων, Όλγα Δασκαλή, εκπρόσωπος του Δικτύου Συμβούλων Κοινοτήτων, Βασίλειος Μαμόλης, εκπρόσωπος του Δικτύου Κοινοτήτων Λέσβου, Γεώργιος Σταματογιάννης, Πρόεδρος του Δικηγορικού Συλλόγου Πειραιά, Εύη Σαχίνη, Γενική Διευθύντρια του Εθνικού Κέντρου Τεκμηρίωσης και Ηλεκτρονικού Περιεχομένου, Στέλιος Μπολλάνος, εκπρόσωπος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών (ΕΒΙΔΙΤΕ), Κωνσταντίνος Μενουδάκος, Πρόεδρος της Αρχής Προστασίας Δεδομένων Προσωπικού Χαρακτήρα, Κωνσταντίνος Λαμπρινουδάκης, μέλος της Αρχής Προστασίας Δεδομένων Προσωπικού Χαρακτήρα, Γεώργιος Ρουσόπουλος, ειδικός επιστήμονας της Αρχής Προστασίας Δεδομένων Προσωπικού Χαρακτήρα, Βασίλης Ζουμπουρλής, Πρόεδρος Συλλόγου Προσωπικού Εθνικού Ιδρύματος Ερευνών, Βενετσιάνα Κυριαζοπούλου, Πρύτανης του Πανεπιστημίου Πατρών, Απόστολος Κατσιφάρας, Περιφερειάρχης Δυτικής Ελλάδας, Αθανάσιος Ζούπας, Πρόεδρος του Δικηγορικού Συλλόγου Πατρών, Σοφία Σεχπερίδου, Προϊσταμένη της Γενικής Διεύθυνσης της Ηλεκτρονικής Διακυβέρνησης της Ανεξάρτητης Αρχής Δημοσίων Εσόδων (ΑΑΔΕ), Γρηγόριος Γερακαράκος, Πρόεδρος του Δ.Σ. της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ) και η Μαρίλυ Χριστοφή, εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ).

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γκιουλέκας Κωνσταντίνος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τζαβάρας Κωνσταντίνος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μπούμπας Κωνσταντίνος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κρητικός Νεοκλής, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Καφαντάρη Χαρά, Βέττα Καλλιόπη, Μάλαμα Κυριακή, Μάρκου Κωνσταντίνος, Μπουρνούς Ιωάννης, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Παππάς Νικόλαος, Χρηστίδου Ραλλία, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Βιλλιάρδος Βασίλειος, Μπούμπας Κωνσταντίνος, Απατζίδη Μαρία και Σακοράφα Σοφία.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Καλημέρα σας και χρόνια πολλά. Είναι η γιορτή της Μεταμόρφωσης σήμερα.

Σήμερα στη δεύτερη συνεδρίαση έχουμε την ακρόαση των φορέων. Έχουν κληθεί 23 φορείς και υπενθυμίζω ότι στις 13.30΄ έχουμε την τρίτη και καταληκτική συνεδρίαση, ουσιαστικά την κατ’ άρθρον και την β΄ ανάγνωση του νομοσχεδίου. Συνεπώς, το αργότερο μέχρι τις 13.30΄ θα πρέπει να έχουμε ολοκληρώσει τις εργασίες της συνεδρίασής μας.

Επειδή είναι πολλοί οι φορείς, η πρότασή μου είναι να ξεκινήσουμε με χρόνο ομιλίας τριών λεπτών με ανοχή.

Τον λόγο έχει ο Πρόεδρος της ΚΕΔΕ, κ. Γεώργιος Πατούλης.

**ΓΕΩΡΓΙΟΣ ΠΑΤΟΥΛΗΣ (Πρόεδρος της ΚΕΔΕ):** Κύριε Πρόεδρε, κύριοι Υπουργοί, κύριοι Βουλευτές, αγαπητοί συνάδελφοι, η Κεντρική Ένωση Δήμων Ελλάδος με αίσθημα ευθύνης σήμερα προφανώς παρίσταται στη συζήτηση της αρμόδιας Επιτροπής για τις ρυθμίσεις που εισηγείται το Υπουργείο Εσωτερικών για τους ΟΤΑ.

Θεωρώ και θέλω να τονίσω το πολύ θετικό το γεγονός ότι η νέα κυβέρνηση, η νέα ηγεσία του Υπουργείου Εσωτερικών, έγκαιρα, γρήγορα, αποδεικνύεται ότι τα αντανακλαστικά της είναι αυτά που πρέπει, για ένα ζήτημα που αφορά την κυβερνησιμότητα των Δήμων και προφανώς των Περιφερειών, μετά από τον νόμο «Κλεισθένη».

Το σχέδιο νόμου που κατατέθηκε και σήμερα συζητούμε, κρίνουμε καταρχήν ότι κινείται προς τη σωστή κατεύθυνση με τις παρακάτω ρυθμίσεις τις οποίες θεωρούμε θετικές.

Είναι θετική η νομοθέτηση σύμπραξης δημοτικών παρατάξεων ώστε να μπορεί ο Δήμαρχος, που εξελέγη στον δεύτερο γύρο των εκλογών, απ’ την πλειοψηφία των τοπικών κοινωνιών, να διαμορφώσει μια πολιτική πλειοψηφία που θα στηρίζεται σε καθαρούς όρους και όχι σε κάποιες, κάτω από το τραπέζι, διαδικασίες. Πλειοψηφία, δηλαδή, προγραμματική σύνθεση μεταξύ δημοτικών παρατάξεων με όρους διαφάνειας. Ενισχύει την ομαλή λειτουργία των ΟΤΑ Α' και Β' Βαθμού η νομοθετική πρόβλεψη για την Οικονομική Επιτροπή και την Επιτροπή Ποιότητας Ζωής στους Δήμους, κάτι το οποίο θεωρούμε ότι είναι και λογικό, από τη στιγμή που πολίτης εξέλεξε εκείνον, που θέλει, να δώσει τη δύναμη βάσει προγραμματικής προσπάθειας της Δημοτικής Αρχής.

Κρίνουμε, επίσης, θετικό ότι μεταφέρονται στην Οικονομική Επιτροπή αρμοδιότητες Δημοτικού Συμβουλίου, που δεν έχουν προγραμματικό ή κανονιστικό, αλλά διοικητικό χαρακτήρα.

Επίσης, θεωρούμε θετικό ότι μεταφέρονται απ’ την Επιτροπή Ποιότητας Ζωής αρμοδιότητες, που αφορούν στη ρύθμιση της κυκλοφορίας της πόλης. Είναι πράξη δημοκρατίας και ο σεβασμός λαϊκής βούλησης η πρόβλεψη ότι, εάν η θέση του Δημάρχου μείνει κενή, ο νέος Δήμαρχος εκλέγεται μεταξύ των συμβούλων του συνδυασμού του και όχι απ’ οποιονδήποτε άλλο συνδυασμό.

Επίσης, κρίνουμε θετικές τις παρακάτω νομοθετικές ρυθμίσεις σχετικά με τις δημοτικές κοινότητες, όπως ότι ο Πρόεδρος του Συμβουλίου Κοινότητας να ορίζεται ο σύμβουλος του πρώτου κατά σειρά συνδυασμού, που έλαβε τους σταυρούς και να μετατρέπονται σε εισηγητικές αποφασιστικές αρμοδιότητες του Συμβουλίου Κοινότητος, που αφορούν στην κατανομή των ΚΑΠ, την εκτέλεση των έργων των δράσεων, ώστε να διατηρείται η προγραμματική ενότητα και η συνοχή του Δήμου. Όπως, επίσης, και την πρόβλεψη: η παράταξη του Δημάρχου να έχει την πλειοψηφία των 3/5 των αιρετών μελών των Διοικητικών Συμβουλίων, των νομικών προσώπων και των συνδέσμων των ΟΤΑ.

Τέταρτον, την κατάργηση των διατάξεων που αναφέρονται στον δημοτικό διαμεσολαβητή και την επαναφορά των διατάξεων για το Συμπαραστάτη του Δημότη και τις επιχειρήσεις.

Αυτές είναι οι θετικές ρυθμίσεις του νομοσχεδίου, όμως οι εκκρεμότητες, σαφέστατα, κ. Υπουργέ, είναι πολλές ακόμα και πρέπει κι αυτές άμεσα να διευθετηθούν σύντομα, ενδεχομένως, και με το επόμενο νομοσχέδιο που θα έρθει στη Βουλή, προφανώς και είμαι σίγουρος γι’ αυτό.

Εκκρεμότητες που έχουν, να κάνουν με τη μείωση της γραφειοκρατίας και τη διευκόλυνση της καθημερινότητας των πολιτών και των επιχειρήσεων. Για να γίνω συγκεκριμένος θα επισημάνω ότι το Δημοτικό Συμβούλιο εκτός απ’ τις προγραμματικές αρμοδιότητες που αναφέρονται στα άρθρα 21, 22, 23, 24 και 25 του σχεδίου νόμου, υπάρχουν ακόμα πάρα πολλές αρμοδιότητες, που καταλήγουν στο Δημοτικό Συμβούλιο, όπως είναι οι ατομικές διοικητικές πράξεις, οι τυπικές διοικητικές πράξεις, όπως επίσης και η εφαρμογή πολεοδομικών πράξεων εφαρμογής. Αυτές οι ατομικές διοικητικές πράξεις και οι τυπικές διοικητικές πράξεις κατά τη γνώμη μας πρέπει, να εκδίδονται απ’ τις επιτροπές του Δήμου.

Υπάρχει συγκεκριμένο έγγραφο, το οποίο θα σας κατατεθεί και για την οικονομία του χρόνου δεν αναφέρομαι περισσότερο. Πολλώ μάλιστα, όταν με το σχέδιο νόμου για το επιτελικό κράτος που αφορά την κεντρική διοίκηση, ανατίθεται στους Γενικούς Διευθυντές των Υπουργείων οι αρμοδιότητες τελικής υπογραφής των ατομικών διοικητικών πράξεων. Επίσης, προτείνουμε να υιοθετηθούν οι προτάσεις μας για ορισμένα επιμέρους ζητήματα, όπως είναι να επανέλθουν διατάξεις του «Καλλικράτη» που αφορούν την εποπτεία των ΟΤΑ και να μελετηθεί η λειτουργική διασύνδεση των 7 αυτοτελών υπηρεσιών εποπτείας του ΟΤΑ με την Εθνική Αρχή Διαφάνειας που συστήνεται με το σχέδιο νόμου του επιτελικού κράτους, η οποία επιχειρείται να λύσει τα προβλήματα της πολυδιάσπασης των ελεγκτικών μηχανισμών. Να επανέλθουν οι διατάξεις του «Καλλικράτη» στην εκλογή του προεδρείου του Δημοτικού Συμβουλίου, διότι η σχετικές διατάξεις του «Κλεισθένη» είναι άνευ λόγου πολύπλοκες και να υπάρχει το ενδεχόμενο όταν δημιουργηθεί η σύμπραξη δημοτικών παρατάξεων, να προκύψει μονοπαραταξιακό προεδρείο χωρίς τη συμμετοχή της αντιπολίτευσης, εάν αφήσουμε τις διατάξεις του «Κλεισθένη».

Να ψηφίζεται από το Δημοτικό Συμβούλιο κανονισμός χορήγησης αδειών ίδρυσης και λειτουργίας καταστημάτων και επιχειρήσεων και η εφαρμογή του να είναι στην αρμοδιότητα της Επιτροπής Ποιότητας Ζωής. Να μην υπάρχει δέσμευση του εξαμήνου για την αντικατάσταση Αντιδημάρχου από το Δήμαρχο. Παράλληλα με το παραπάνω, έχουμε προτείνει ορισμένες επιπλέον διατάξεις με επείγοντα χαρακτήρα, που θα διευκολύνουν τους Οργανισμούς Τοπικής Αυτοδιοίκησης και θα ανταποκριθούν στις ανάγκες των τοπικών κοινωνιών, όπως είναι η παράταση των προθεσμιών για τη μεταφορά μαθητών και όπως επίσης, να εκφράσουμε το αίτημα της παράτασης των προθεσμιών και την κατάθεση στην αρμόδια Επιτροπή της αναλυτικής κατάστασης των εκλογικών εσόδων - δαπανών και τα παραστατικά τους.

Κυρίες και κύριοι η νέα Κυβέρνηση, αλλά και οι νέες αιρετές διοικήσεις των δήμων και των περιφερειών της χώρας μας, έχουμε μια μεγάλη πρόκληση και μια μεγάλη ευκαιρία. Η πρόκληση είναι να εργαστούμε συλλογικά και γρήγορα ώστε να βάλουμε τις ισχυρές βάσεις για τη δημιουργία ενός σύγχρονου - αμέσως κ. Πρόεδρε, τελειώνω σε μισό λεπτό - ενός επιτελικού κράτους, αποτελεσματικού, που θα λειτουργεί με διαφάνεια, θα αξιολογείται διαρκώς, θα έχει ως στόχο να υπηρετεί τις ανάγκες των πολιτών και θα συμβάλει στην εθνική προσπάθεια για την αναπτυξιακή επανεκκίνηση της πατρίδας μας. Η ευθύνη μας είναι να συνεργαστούμε επιτέλους κράτος και αυτοδιοίκηση ουσιαστικά, με όρους ισοτιμίας και ειλικρίνειας. Εμείς, από την πλευρά μας, είμαστε έτοιμοι να ανταποκριθούμε σε αυτή την πρόκληση και ευθύνη και ελπίζουμε σε μια ουσιαστική, αποτελεσματική συνεργασία προς όφελος των πολιτών και της Ελλάδος.

Κλείνοντας λοιπόν, θεωρώ ότι έχουμε θετικό νομοσχέδιο, το οποίο προφανώς δείχνει τα αντανακλαστικά της σημερινής κυβέρνησης και της ηγεσίας του υπουργείου εσωτερικών και χρειάζεται ενίσχυση μέσα από τη συνεργασία την οποία θα υπάρξει στο επόμενο διάστημα για να κάνουμε ένα επιτελικό κράτος μέσα από μια επικεντρωμένη προσπάθεια προς την αυτοδιοίκηση. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Αγοραστός.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ. της Ένωσης Περιφερειών Ελλάδος (ΕΝΠΕ)):** Καλημέρα σας κυρία και κύριοι Υπουργοί, κύριοι βουλευτές, κύριε Πρόεδρε, είναι ένα σημαντικό νομοσχέδιο για την κυβερνησιμότητα. Και η κυβερνησιμότητα δεν είναι ένας όρος αόριστος, είναι η καθημερινότητα του πολίτη, είναι όρος επιβίωσης, είναι όρος ταχύτητας, είναι όρος συνεργασίας, συνέργειας και αποτελεσματικότητας. Γιατί κυβερνησιμότητα σημαίνει να έχεις γρήγορα τον προϋπολογισμό σου και το πρόγραμμα δημοσίων επενδύσεων. Κυβερνησιμότητα σημαίνει να σου δίνουν την δυνατότητα να μεταφέρεις τα παιδιά των ανθρώπων στα σχολεία, να πληρώνονται οι εργαζόμενοι, να πληρώνονται τα επιδόματα. Να μπορεί ο εργάτης, ο ηλεκτρολόγος, ο υδραυλικός να παίρνει το πτυχίο για να μπορεί να δουλέψει νόμιμα. Κυβερνησιμότητα σημαίνει να δίνεις θέσεις εργασίας μέσα από τα έργα γιατί τα έργα είναι τα μόνα που λένε την αλήθεια. Κυβερνησιμότητα σημαίνει συνέργεια και συνεργασία. Κυβερνησιμότητα σημαίνει στοπ στη συναλλαγή.

Το νομοσχέδιο είναι προς τη σωστή κατεύθυνση αν και όπως ξέρετε οι περισσότερες περιφέρειες δεν έχουν πρόβλημα, αλλά είναι προς τη σωστή κατεύθυνση, γιατί δίνουν ένα μήνυμα και δυνατότητα συνεργασίας και συνέργειας μέσα από όρους win win για όλες τις πλευρές. Είναι ένα νομοσχέδιο και σε εμάς τις περιφέρειες μας δίνει την δυνατότητα να λύσουμε και ένα πρόβλημα που είχαμε στη πολιτική προστασία με την δυνατότητα ενός έμπειρου στελέχους που πολλές φορές δεν βρίσκονται στις υπηρεσίες μας, αλλά και εκεί χρειάζεται μία ξεκάθαρη γραμμή των αρμοδιοτήτων μεταξύ περιφέρειας, δήμων και Γενικής Γραμματείας Πολιτικής Προστασίας και είναι μία μεγάλη μεταρρύθμιση προς όφελος των ανθρώπων. Βεβαίως, δίνει την δυνατότητα της ταχύτητας, γιατί αλλάζει τα πράγματα. Δεν μπορεί στο πρόγραμμα τεχνικών έργων που έχει η Περιφέρεια Θεσσαλίας, 3.500 έργα, να έχουμε 3.500 ψηφοφορίες και με ένα γραφειοκρατικό κακό σύστημα για την εποχή που ζούμε, δημοπράτησης των έργων, δεν θα κάνουμε έργα ποτέ και ας είχαμε την δυνατότητα της μεγάλης χρηματοδότησης.

Είναι σωστό να ψηφίζεται το τεχνικό πρόγραμμα. Και βέβαια, δίνει την δυνατότητα και στην Αντιπολίτευση να λέει όχι, όχι γιατί έτσι συνηθίζεται να λένε όλες οι αντιπολιτεύσεις, όπως πολλές φορές το έχω ακούσει στο Περιφερειακό Συμβούλιο. Είθισται να ψηφίζουν όχι λένε και ψηφίζουν όχι. Σε τι; Στο να μη γίνει η πτέρυγα του νοσοκομείου, να μη γίνει ο δρόμος, να μη γίνει ο βρεφονηπιακός σταθμός, γιατί όχι έχουμε μάθει να ψηφίζουμε, αυτή είναι η κουλτούρα της συνέργειας και της συν εργασίας; Εδώ βάζει ένα προβληματισμό, βάζει μία φιλοσοφία, έχεις άποψη; Τεκμηρίωσέ τη. Και εμείς ως Περιφέρεια λέμε, έχετε άποψη, την ασπαζόμαστε άμα είναι θετική και δίνουμε την δυνατότητα και εδώ είναι ένα μεγάλο πρόβλημα, να συνεργάζονται με τις υπηρεσίες μας, που είναι λίγες και υποστελεχωμένες. Οπωσδήποτε για να μειώσουμε και αυτή τη γραφειοκρατία και την κακονομία πρέπει στο άρθρο 15 να βάλουμε άλλη μία τροπολογία, η οποία να λέει ότι διαπιστωτική πράξη για τους ανθρώπους τους οποίους χρησιμοποιεί ο Περιφερειάρχης, είτε είναι δημοσιογράφος όπως σύμβουλοι, όπως αποσπασμένοι να μην γίνονται πάλι τα χαρτιά από τη στιγμή που τους χρειάζεται ο Περιφερειάρχης. Άντε να βάλουμε τον Υπουργό, τον Γενικό Γραμματέα να υπογράψει, τον Περιφερειάρχη, να περάσει από την αποκεντρωμένη κ.ο.κ.. Και μια και ανέφερα αποκεντρωμένη κύριε Υπουργέ, επειδή και καινοτόμα σκέφτεστε και ηγετικά συμπεριφέρεστε και αποφάσεις παίρνετε και λελογισμένους κινδύνους αναλαμβάνετε, ας λύσουμε αυτό επιτέλους το πρόβλημα με την αποκεντρωμένη.

Δεν μπορεί να υπάρχουν αλληλοκαλυπτόμενες αρμοδιότητες. Δεν μπορεί να υπάρχουν άνθρωποι, οι οποίοι ασχολούνται με το ίδιο πράγμα δύο φορές, όπως για παράδειγμα με την άδεια χρήσης του νερού ασχολείται η Περιφέρεια και άδεια χρήσης νερού δίνει η αποκεντρωμένη και ξανακάνει έλεγχο στις ίδιες ελεγχόμενες και ελεγμένες ήδη γεωτρήσεις. Έχει αυτή την πολυτέλεια όλων αυτών των εργαζομένων, δηλαδή, να έχει δύο εργαζόμενους για μία αρμοδιότητα; Θα πρέπει να δούμε ξανά αυτό το ζήτημα.

Βέβαια, έτσι όπως περπατάτε ριζοσπαστικά, γιατί μετά από μεγάλες και δύσκολες στιγμές, η χώρα μας χρειάστηκε ριζοσπαστικές κινήσεις και ριζοσπαστικά και γρήγορα νομοσχέδια. Αυτό που απαιτεί ο κόσμος, γιατί είναι πλέον αίτημα του κόσμου, είναι να αλλάξει η Περιφερειακή Αυτοδιοίκηση σε Περιφερειακή και διακυβέρνηση και αυτό το άκουσα και από τον Εισηγητή τον κ. Τζαβάρα, να αποφασίζουν οι πρώτου και δεύτερου βαθμού Οργανισμοί Τοπικής Αυτοδιοίκησης.

Έτσι θα μπορέσουμε να χτυπήσουμε αυτό το «δουλοκτητικό κράτος, το οποίο χάνεται στην πολυνομία και τη γραφειοκρατία, χάνει και διασπείρει τις ευθύνες. Γιατί τι είναι δουλοκτητικό κράτος; Είναι αυτό που η καθεμιά και ο καθένας σας, ο κάθε Έλληνας πολίτης βιώνει στη συναλλαγή του με το κράτος. Είναι εκεί που το κράτος, σου απαγορεύει και σου επιτρέπει, εκεί που σε τιμωρεί και σε αθωώνει. Επίσης, είναι εκεί που σου λέει, πήγαινε γρήγορα και εκεί σου ορθώνει εμπόδια. Αυτό το κράτος, καταδυναστεύει και δημιουργεί πρόβλημα κινδύνων στην κοινωνία μας.

Βέβαια, εμείς, στα δύσκολα, είμασταν εκεί και δεν παραδοθήκαμε. Οι Περιφέρειες είναι ένας νέος θεσμός, καινοτόμος θεσμός, ένας καλός θεσμός, δεν χρωστάει και δεν δημιούργησε προβλήματα και ίσα-ίσα στήριξε πολλές φορές οικονομικά το κράτος, διότι μας οφείλει πάνω από 1,8 δις ευρώ, βάση του νόμου που διέπει την ελληνική τοπική αυτοδιοίκηση. Δεν παραδοθήκαμε και δημιουργήσαμε συνθήκες ανάπτυξης, συνεργαστήκαμε και πραγματικά ρίξαμε όλες τις σκουριασμένες διαχωριστικές γραμμές, οι οποίες επικρατούσαν.

Κυρίες και κύριοι, πρέπει να τολμήσουμε και να κάνουμε ένα ακόμη μεγαλύτερο βήμα από το κενό και από την φθορά που έχει υποστεί η χώρα και αυτό μπορεί και θα γίνει με περιφερειακή διακυβέρνηση, που μπορείτε να την κάνετε, κύριε Υπουργέ.

Κλείνω με το εξής. Νομίζω ότι την διακυβέρνηση και με το νομοσχέδιο που έρχεται, όπου αυτό το νομοσχέδιο είναι εναρμονισμένο και με τον ευρωπαϊκό χάρτη τοπικής διοίκησης του Συμβουλίου της Ευρώπης και με το άρθρο 102 του Συντάγματος και με την δημοκρατική Αρχή της Πλειοψηφίας, την Αρχή της Αποκέντρωσης και της Εγγύτητας προς τον πολίτη, είναι μια καλή αρχή αποτελεσματικότητας και αποδοτικότητας και για τις αρχές της διαφάνειας και της πολιτικής λογοδοσίας.

Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Εμείς σας ευχαριστούμε πολύ κύριε Περιφερειάρχα.

Κύριε Υπουργέ, θα ήθελα να συνηγορήσω και εγώ στην παρατήρηση του Περιφερειάρχη Θεσσαλίας και Προέδρου της Ένωσης Περιφερειών για την αλληλοεπικάλυψη αρμοδιοτήτων των Περιφερειών με τις αποκεντρωμένες και είναι ένα ζήτημα που πρέπει να το δούμε.

Κυρίες και κύριοι συνάδελφοι θα σας παρακαλούσα για την οικονομία του χρόνου και για όσους λάβετε το λόγο, να το λάβετε από το έδρανο στο οποίο βρίσκεστε και θα σας παρακαλούσα να σεβαστείτε το χρόνο, για να μπορέσουμε να ολοκληρώσουμε τη συζήτηση.

Τον λόγο έχει ο κ. Γεωργιάδης, Εκπρόσωπος του Δικτύου Συμβούλων Κοινοτήτων .

**ΠΑΥΛΟΣ ΓΕΩΡΓΙΑΔΗΣ (Εκπρόσωπος του Δικτύου Συμβούλων Κοινοτήτων):** Κύριε Πρόεδρε, εκπροσωπώ το Συμβούλιο Κοινότητας Αλεξανδρούπολης και έχω ταξιδέψει αυθημερόν με την συνάδελφό μου από το Μεσολόγγι, την κυρία Όλγα Δασκαλή και τους συμβούλους από τη Λέσβο.

Καταρχήν σας ευχαριστούμε για την πρόσκληση, γιατί θα μπορέσει να ακουστεί η φωνή των νεοεκλεγέντων Κοινοτικών Συμβούλων, διότι όπως γνωρίζετε δεν εκπροσωπούμαστε στην ΚΕΔΕ. Δεν έχουν αναρτηθεί καν τα στοιχεία των εκλεγμένων κοινοτικών συμβούλων σε κάποια ιστοσελίδα, όπου μπορούμε ενδεχομένως να βρεθούμε και να δικτυωθούμε.

Εν μέσω θέρους και με κατεπείγον χαρακτήρα μπορούμε να καταθέσουμε ένα υπόμνημα στην Επιτροπή σας, σε ότι αφορά τις ενστάσεις μας για το σχέδιο νόμου που προτείνετε και συγκεκριμένα, αναφέρομαι στο άρθρο 5, παράγραφος 10 και τις περιπτώσεις δ’ και ε’, που προτείνουμε να μην υπάρξει αντικατάσταση των διατάξεων αυτών και να παραμείνουν ως έχουν στο ν.4555/2018 και ήτοι να παραμείνουν οι αποφασιστικές αρμοδιότητες των κοινοτικών συμβουλίων. Συγκεκριμένα, ζητάμε όπως, να αποσυρθεί η εν λόγω πρόταση και να παραμείνει η αποφασιστική αρμοδιότητα, δεύτερον, να ενισχυθεί ο ρόλος των κοινοτήτων με απευθείας απόδοση των αναλογούντων σε αυτές, πόρων από το κράτος.

Η διατύπωση, στη διάταξη, προτείνεται να γίνει ως εξής. Αποφασίζει για την κατανομή του αναλογούντος, στην κοινότητα ποσοστού των κεντρικών αυτοτελών πόρων, που προορίζονται για επενδυτικές ανάγκες της κοινότητας, το οποίο θα καθορίζεται με απόφαση του Υπουργού Εσωτερικών, για τις κατηγορίες των κοινοτήτων, κατά αντιστοιχία του άρθρου 2 του ν. 4555/2018. Τρίτον, ζητούμε όπως παραμείνει η διαδικασία έμμεσης εκλογής ανάμεσα στους πρώτους των δύο πρώτων συνδυασμών, αφού οι εκλογές έγιναν με συγκεκριμένους κανόνες και οι κανόνες αυτοί οφείλουν να παραμείνουν για την ανάδειξη των προέδρων των συμβουλίων.

Οι εκλογές έγιναν με συγκεκριμένη νομοθεσία σε ισχύ, επομένως αυτή η νομοθεσία οφείλει να ορίσει τους πρόεδρους, ώστε να μην υπάρχει αλλοίωση του εκλογικού αποτελέσματος.

Επιτρέψτε μου, σας παρακαλώ, μερικές σκέψεις. Πρώτον, περί της συνταγματικής κατοχύρωσης αυτού του σχεδίου νόμου, ο ισχυρισμός δημιουργίας τρίτου βαθμού αυτοδιοίκησης δεν μπορεί να ευδοκιμήσει, γιατί η δημιουργία τρίτου βαθμού αυτοδιοίκησης σημαίνει και αυτοτέλεια του βαθμού αυτού να επιτελεί τις τρεις φάσεις ενεργειών στη δράση της δημόσιας διοίκησης, προπαρασκευαστική, αποφασιστική και εκτελεστική. Όπως γνωρίζετε, η έλλειψη της εκτελεστικής δυνατότητας των κοινοτήτων, έχει σαν αποτέλεσμα να μην μπορούν να θεωρηθούν ως τρίτος βαθμός αυτοδιοίκησης. Αντιθέτως, η παραχώρηση αποφασιστικής αρμοδιότητας στις κοινότητες, αποτελεί ενίσχυση της ενδοδημοτικής αποκέντρωσης και σε καμία περίπτωση δεν συνιστά δημιουργία τρίτου βαθμού.

Δεύτερον, η αφαίρεση της αποφασιστικής αρμοδιότητας των κοινοτήτων επιφέρει ουσιαστική αλλαγή στη βούληση των ψηφοφόρων, έτσι όπως αυτή εκφράσθηκε στις πρόσφατες εκλογές.

Τρίτον, η αφαίρεση των αρμοδιοτήτων, μας απομακρύνει από το αντίστοιχο ευρωπαϊκό κεκτημένο. Μας απομακρύνει εκ νέου από την προσαρμογή, την ευκαιρία προσαρμογής, της ανάγκης, της αξιοποίησης διαρθρωτικών αναπτυξιακών εργαλείων, όπως είναι ο ευρωπαϊκός χάρτης της τοπικής αυτονομίας.

Τέταρτον, παρακαλώ λίγο την ανοχή σας, η αποφασιστική αρμοδιότητα των κοινοτήτων αποτελεί βασικό εργαλείο έκφρασης της βούλησης της κοινότητας για τη διαχείριση θεμάτων στρατηγικής εξέλιξης και ταυτόχρονα, θεμάτων καθημερινότητας. Δεν απειλεί την κυβερνησιμότητα, ίσα-ίσα την ενισχύει με ουσιαστικά εργαλεία συμμετοχής, ενεργοποίησης της κοινότητας, εργαλεία που είναι στη διάθεση των δημάρχων και των δημοτικών συμβουλίων.

Οι δήμοι και οι περιφέρειες θα ενισχυθούν από την άμεση συμμετοχή των πολιτών, αφού θα επιλύονται γρηγορότερα θέματα της καθημερινότητας. Θέλω να σκεφτείτε τους τεράστιους, κατά έκταση, δήμους, όπως ο δικός μου στην Αλεξανδρούπολη, ο οποίος είναι ο μεγαλύτερος, κατά έκταση, δήμος της Ελλάδας, σε μια ακριτική περιοχή, σε μια ευαίσθητη περιοχή, φανταστείτε κοινοτικά συμβούλια που βρίσκονται 50, 60, 70 χιλιόμετρα από το γραφείο του δημάρχου, τα οποία περιμένουν μήνες να ανταποκριθούν οι υπηρεσίες, οι δήμαρχοι, οι αντιδήμαρχοι. Αν θέλουμε να μιλήσουμε για περιφερειακή ανάπτυξη και ενδυνάμωση των κοινοτήτων της υπαίθρου, όπως τόσο πολύ ανάγκη έχει η οικονομία της χώρας, τότε πρέπει να ενισχύσουμε την αποκέντρωση, όχι να δημιουργούμε περισσότερο κεντρωτισμό, περισσότερο υδροκέφαλες επιτροπές.

Δεύτερον, θέλω να τονίσω, αυτό που έδωσε δυνατότητα ο «ΚΛΕΙΣΘΕΝΗΣ», τη δημιουργία ανεξάρτητων κοινοτικών παρατάξεων, οι οποίες έδωσαν την ευκαιρία σε ανθρώπους που δεν θα ασχολούνταν καθόλου με την πολιτική, να μπούνε μέσα στον αυτοδιοικητικό στίβο, να διεκδικήσουν αλλαγές για τις τοπικές τους κοινωνίες, να προτάξουν το αίτημα για συμμετοχή, ένα αίτημα το οποίο είναι πάρα πολύ σημαντικό, αν η χώρα θέλει να πετύχει τη βιώσιμη ανάπτυξη, να προσαρμοστεί κλιματικά, να δημιουργήσει πιο έξυπνες και ανοιχτές πόλεις.

Τι ακριβώς έχουμε να πούμε σ' αυτούς τους νέους ανθρώπους, οι οποίοι εξελέγησαν με το γράμμα του νόμου, οι οποίοι φέρουν μεγάλα ποσοστά, οι οποίοι έχουν δουλέψει, ουσιαστικά, για να ενεργοποιήσουν τις κοινότητες τους; Να χειραφετήσουν τις κοινότητες τους;

Αυτά τα δύο άρθρα που προτείνουμε, θεωρούμε ότι δεν πρέπει να αλλάξουν, δεν απειλούν τη δυνατότητα αποφάσεων από τους δήμους και, ίσα ίσα, νομίζω ότι δίνουν το μόνο ουσιαστικό μήνυμα στην κοινωνία, ότι θέλουμε και τη συμμετοχή της, θέλουμε ενεργοποίηση των νέων και το λέω αυτό σαν τελευταίο σχόλιο, αν θέλετε να μιλάμε για «brain gain», που νομίζω ότι η νέα Κυβέρνηση το έχει προτάξει, να ξέρετε ότι οι νέοι δεν θα έρθουν να δουλέψουν μόνο στο Κολωνάκι. Θα πρέπει να έρθουν να δουλέψουν και στα χωριά μας και για να γίνει αυτό πρέπει να δουλέψουν, ουσιαστικά, για την αποκέντρωση.

**ΜΑΞΟΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Βασίλειος Μαμόλης.

**ΒΑΣΙΛΕΙΟΣ ΜΑΜΟΛΗΣ (Εκπρόσωπος του Δικτύου Κοινοτήτων Λέσβου):** Κύριε Πρόεδρε, αναφέρθηκε προηγουμένως ο συνάδελφος, δεν θα μπω στα όσα είπε, για να μην χάνουμε και το χρόνο μας, θα μιλήσω όμως επί του πρακτέου, για να καταλάβετε κι εσείς σαν βουλευτές, που πιστεύω ότι είστε οι περισσότεροι από την Περιφέρεια, το τι ακριβώς συμβαίνει στα χωριά μας.

Αυτό το οποίο προβλέπει ο ΚΛΕΙΣΘΕΝΗΣ, το να έχουμε έναν προϋπολογισμό, να έχουμε κάποια χρήματα, τα οποία θα υπάρχουν για να καλύπτουμε τις μικρό ανάγκες των χωριών μας, δηλαδή, στον γέροντα να μπορούμε να πάμε να ανάψουμε την λάμπα που είναι έξω από το σπίτι του, για να μπορεί να βγει το βράδυ, να φτιάξουμε μια λακκούβα που υπάρχει, αυτό το νόημα έχει ο προϋπολογισμός της κάθε κοινότητας και να μπορεί το κοινοτικό συμβούλιο να έχει λόγο για αυτά τα θέματα.

Όπως πολύ σωστά ειπώθηκε προηγουμένως, απαλλάσσουμε το Δήμαρχο και για παράδειγμα αναφέρω το Δήμο Λέσβου, όπου έσπασε στα δυο, πήρε 36 χωριά ο ένας Δήμος και 37 ο άλλος, φανταστείτε 37 κοινότητες να είναι καθημερινά στο κεφάλι του Δημάρχου για μικρό-παρεμβάσεις, στα οποία αναφέρθηκα προηγουμένως, αλλά και τόσα άλλα.

Ρωτήστε στα χωριά σας, δεν έχει καμία σχέση η λειτουργία μιας πόλης, με τη λειτουργία ενός χωριού, καμία σχέση δεν έχει και αυτό ζητάμε, αφήστε στο συγκεκριμένο νομοσχέδιο τα άρθρα έτσι ως έχουν και στην πορεία αν φανεί ό,τι κάτι δεν πήγαινε καλά, μπορούμε να το συζητήσουμε. Δεν καταλαβαίνω την πρόταση της ΚΕΔΕ, απ' όπου βγήκε αυτό;

Αυτή η πρόταση βγήκε μετά από διάλογο με τις κοινότητες; Δηλαδή, τι είναι οι κοινότητες αυτή τη στιγμή; Έρχεται ο ένας νόμος, μπλέκουνε οι κοινότητες, έρχεται ο άλλος νόμος, μπλέκουν οι κοινότητες, μα είμαστε και εμείς Έλληνες πολίτες, φορολογούμενοι, είμαστε εκλεγμένοι και μας εκλέγει ο κόσμος για να υπερασπιστούμε τα προβλήματα του και να τα λύσουμε.

Κάτι ακόμη, εμείς οι πρόεδροι, όσο και αν σας φαίνεται παράξενο, είμαστε αυτοί που τραβάμε όλη την «λάντζα», να το πω έτσι λαϊκά, στα χωριά μας. Γινόμαστε υδραυλικοί, ηλεκτρολόγοι, γινόμαστε τα πάντα. Είστε από την Περιφέρεια αρκετοί από εσάς, ρωτήστε τους προέδρους σας, ρωτήστε τους συγγενείς σας το τι γίνεται στο κάθε χωριό. Πρέπει να τα διαλύσουμε όλα;

Να σας πω και κάτι, γιατί η Λέσβος είναι ένα από τα νησιά που χτυπήθηκε με το προσφυγικό, εδώ είναι ο Πρόεδρος της Παναγιούδας, που έπεσε το βάρος αυτό του προσφυγικού; Έπεσε και στις κοινότητες σας πληροφορώ, εκτός του Δήμου κεντρικά και οι πρόεδροι τους βγήκαν μπροστά και για να βοηθήσουμε αυτούς τους ανθρώπους που ήρθαν εδώ και να μαζέψουμε τρόφιμα, όμως και να δεχόμαστε και παράπονα για διάφορα άλλα θέματα που υπάρχουν.

Αυτή είναι η πραγματικότητα κύριοι Βουλευτές, που υπάρχει στην ύπαιθρο και εγώ σας προσκαλώ να έρθετε στη Μυτιλήνη και εσείς κ. Πατούλη, να γυρίσουμε μαζί, έχετε έρθει, ναι, αλλά ελάτε κι άλλη μια φορά και τώρα της Παναγίας είναι ευκαιρία, να γυρίσουμε μαζί στα χωριά, για να βγάλετε μία άποψη στο τι ακριβώς συμβαίνει. Δεν μπορούμε έτσι αβασάνιστα να λέμε αυτά τα πράγματα και να ψηφίζουμε αυτά τα πράγματα.

Υπάρχουν προβλήματα στα χωριά μας, ερημώνουν τα χωριά, πρέπει να βοηθηθούν και πρέπει να βοηθηθούν από εσάς. Εσείς είστε οι εκπρόσωποι των χωριών μας. Σας ευχαριστώ, κύριε Πρόεδρε.

**ΟΛΓΑ ΔΑΣΚΑΛΗ**(**Εκπρόσωπος του Δικτύου Συμβούλων Κοινοτήτων**): Κύριε Πρόεδρε, αν μου επιτρέπετε, είμαι από το φορέα του δικτύου κοινοτήτων , λέγομαι Δασκαλή, να μας δώσετε άλλο ένα λεπτό να εκφραστούμε…

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Δεν μπορώ να σας δώσω, ακουστήκατε και θα έλεγα ότι ακούστηκε η παρατήρηση του κ. Μαμόλη αληθοφανής. Θα παρακαλούσα τον κ. Υπουργό να το ξαναδεί. Όλοι προερχόμαστε από μεγάλους δήμους, ο δικός μου δήμος έχει 53 χωριά, δεν ακούγεται παράλογο έτσι όπως το παρουσίασε ο κ. Μαμόλης, κ. Υπουργέ το ζήτημα αυτό.

Θα παρακαλούσα τον κ. Γερακαράκο, Πρόεδρο της ΠΟΑΣΥ, να πάρει τον λόγο.

**ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος του Δ.Σ. της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ)):** Να ευχαριστήσουμε κύριε Πρόεδρε την Βουλή, για μια ακόμη φορά για την πρόσκληση, για να καταθέσουμε την άποψή μας για ένα κοινωνικό ζήτημα. Είναι πλέον κοινός τόπος κ. Βουλευτές, και έχει εδραιωθεί στην πεποίθηση της συντριπτικής πλειοψηφίας των Ελλήνων, ότι το λεγόμενο πανεπιστημιακό άσυλο, αντί να προστατεύει ιδέες, κινήματα, εκφράσεις και φιλοσοφικές αντιλήψεις, οποιασδήποτε απόχρωσης, περιέθαλπε πια τους ευεργετηθέντες παραεμπορίου, ταραχοποιούς και ασύδοτους ακραίους, που κατέστρεφαν τις περιουσίες των πανεπιστημίων μας, δηλαδή, την περιουσία και την κληρονομιά του ελληνικού λαού.

Ενώ, καμία ουσιαστική πολιτική και φιλοσοφική ιδέα, άξια προστασίας δεν γεννούσαν. Επομένως, η τροποποίηση του σχετικού νομικού πλαισίου είναι επιβεβλημένη. Εξάλλου, η κατάργηση του ασύλου αυτού, είναι αναμενόμενη και προαναγγελθείσα. Εμείς, οι Έλληνες αστυνομικοί, τασσόμαστε με το λαϊκό αίσθημα και τις κρατούσες αντιλήψεις και υποστηρίζουμε, ότι είναι για το καλό της κοινωνίας, των πολιτών και των φοιτητών μας. Προσοχή όμως. Η εκκένωση των πανεπιστημίων από το κάθε είδος, άσχετα με αυτά τα στοιχεία, δεν θα πρέπει να αντικατασταθεί με ένστολους φοιτητές. Δεν θα εγκατασταθούμε εμείς στα πανεπιστήμια, στη θέση των ταραχοποιών, που απρόθυμα, ίσως και με βία, θα αποχωρήσουν. Οι ιδέες, οι επιστήμες, οι τέχνες και τα γράμματα, η εν γένει ανώτατη παιδεία, στην οποία εμείς οι Έλληνες αστυνομικοί, τόσο πρόθυμα και μαζικά θέλουμε να μετέχουμε, προστατεύονται από μόνες τους, με την ποιότητά τους, με την αληθινή αξία και υπεροχή τους, όχι με αστυνομικές παραβάσεις και καταδρομικές ενέργειες. Δεν θα πληρώσουμε και πάλι την ανεπάρκεια, την αναξιοκρατία και την ανικανότητα του κράτους και των θεσμών του, αυξάνοντας την αστυνομική ύλη και αναγκάζοντας τους αστυνομικούς σε ένα νέο, σκληρό και ιδιαίτερα άχαρο καθήκον. Το επικίνδυνο λειτούργημά μας, δεν μπορεί να επιβαρυνθεί περαιτέρω. Ειδικά, στους τόσο ευαίσθητους πανεπιστημιακούς χώρους. Το εγχείρημα είναι μεγάλο. Εάν η πολιτεία, δεν καταφέρει να συνδυάσει την λεγόμενη κατάργηση του ασύλου, με την ουσιαστική αναβάθμιση των πανεπιστημίων και την ποιοτική αισθητική και επιστημονική μεταμόρφωσή τους, διαφυλάσσοντας όμως, ταυτόχρονα και την προστασία των ιδεών και των πάντως ειδών δημοκρατικών εκφράσεων του, το βάρος θα είναι μεγαλύτερο έως και δυσβάσταχτο για την Ελληνική Αστυνομία. Αυτή, θα κριθεί και πάλι να παίξει τον απαρχαιωμένο ρόλο του μπαμπούλα, του βίαιου καταστολέα.

Συνεπώς, κυρίες και κύριοι βουλευτές, παράλληλα με την κατάργηση του προαναφερόμενου ασύλου, εξετάστε και τον επαναπροσδιορισμό και το ρόλο της Ελληνικής Αστυνομίας και όσων την υπηρετούμε με αυταπάρνηση. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Θα παρακαλούσα τον Πρόεδρο του Δικηγορικού Συλλόγου Πειραιά, τον κύριο Γεώργιο Σταματογιάννη να λάβει τον λόγο.

**ΓΕΩΡΓΙΟΣ ΣΤΑΜΑΤΟΓΙΑΝΝΗΣ (Πρόεδρος του Δικηγορικού Συλλόγου Πειραιά):** Καλημέρα σας, κύριες και κύριοι Υπουργοί, κυρίες και κύριοι Βουλευτές, κυρίες και κύριοι εκπρόσωποι των φορέων, κύριε Πρόεδρε. Για λογαριασμό της ολομέλειας των Προέδρων των Δικηγορικών Συλλόγων της χώρας, σε σχέση με τις διατάξεις που αφορούν το συγκεκριμένο νομοσχέδιο του Υπουργείου Δικαιοσύνης, έχουμε να επισημάνουμε δύο-τρία σημεία. Αυτά, έχουν να κάνουν κατά κύριο λόγο με το άρθρο 98, για την παροχή κοινωφελούς εργασίας. Όπως ξέρετε, ψηφίστηκαν και οι δύο κώδικες, ο Ποινικός Κώδικας και ο Κώδικας Ποινικής Δικονομίας. Δύο κώδικες, τους οποίους απαιτούσε κοινωνία, η νομική επιστήμη, η πραγματικότητα. Στα πλαίσια λοιπόν αυτά, εισάγεται το άρθρο 98, με το οποίο, αναστέλλεται η παροχή κοινωφελούς εργασίας, ως κύριος τρόπος έκτισης της ποινής.

Εμείς, αυτό που λέμε είναι, ότι, είναι νομικός πολιτισμός, είναι πολιτισμός, η παροχή κοινωφελούς εργασίας, αντιπροσωπεύει την λογική, το σκοπό της ποινής, τόσο σε ειδικό όσο και γενικό προληπτικό επίπεδο και για το λόγο αυτό, θα μπορούσαμε, εφόσον κρίνει το Υπουργείο Δικαιοσύνης, ότι, δεν είναι έτοιμες οι υποδομές για να αντιμετωπιστεί η παροχή κοινωφελούς εργασίας, η οποία μέχρι τώρα γινόταν εναλλακτικά και αποσπασματικά από τα δικαστήρια, σαν εναλλακτικός τρόπος έκτισης ποινής και τώρα, μετατρεπόμενη σε κύριο τρόπο έκτισης ποινής στα ελαφριά πλημμελήματα, θα πρέπει, τουλάχιστον, να υπάρξει ένα χρονοδιάγραμμα τέτοιο, που να μπορέσουμε να πούμε, ότι, πράγματι, είναι κάτι που μας αφορά, είναι κάτι που αφορά την κοινωνία και είναι κάτι το οποίο θα μπορέσει να υπάρξει ένα μήνυμα, ότι και η ελληνική πολιτεία ευθυγραμμίζεται, αντίστοιχα, σε ευρωπαϊκό επίπεδο. Γιατί, εάν ανασταλεί αορίστως αυτή η παροχή κοινωφελούς εργασίας, δεν θα γίνει τίποτε άλλο, παρά να επανέλθουμε στο προηγούμενο καθεστώς της μετατροπής της ποινής σε χρηματική και ούτω καθ' εξής.

Αυτό που λέμε, λοιπόν, ως Δικηγορικοί Σύλλογοι είναι, να υπάρξει ένα συγκεκριμένο χρονοδιάγραμμα για την παροχή κοινωφελούς εργασίας εφόσον ανασταλεί και κρίνεται απαραίτητο σε αυτό το επίπεδο.

Θα ήθελα, να επισημάνω, επίσης, κάτι ακόμα το οποίο είναι στο άρθρο 3, σχετικά με τις αρμοδιότητες που αναλαμβάνει η οικονομική επιτροπή. Αναφέρεται στην περίπτωση 23, ότι -εκχωρούνται- «η οικονομική επιτροπή δύναται να προσλαμβάνει ή να ανακαλεί πληρεξούσιους δικηγόρους στις περιπτώσεις που δεν υπάρχουν δικηγόροι στο Δήμο ή στην Περιφέρεια με μηνιαία αντιμισθία».

Νομίζω, ότι εάν και εφόσον θέλουμε πραγματικά να δημιουργήσουμε μια λογική αξιοκρατίας, θα πρέπει, να δούμε οργανόγραμμα συγκεκριμένο στις νομικές υπηρεσίες των Δήμων, των Περιφερειών, έτσι ώστε οι δικηγόροι, οι οποίοι επιτελούν ένα σημαντικό ρόλο, να βγαίνουν μέσα από αυτή τη διαδικασία που προβλέπεται από τον Κώδικα Δικηγόρων, που υπάρχει αυτή η πενταμελής επιτροπή, η οποία είναι αρμόδια σε σχέση με την πρόσληψη δικηγόρων για τους συγκεκριμένους φορείς.

Δεν έχω να επισημάνω κάτι περισσότερο.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):**.Τον λόγο έχει η κυρία Μαρίλυ Χριστοφή, Εμπειρογνώμων προσβασιμότητας-Εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ).

**ΜΑΡΙΛΥ ΧΡΙΣΤΟΦΗ (Εμπειρογνώμων προσβασιμότητας-Εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ)):** Καλημέρα σας, εκπροσωπώ τον Πρόεδρο της Συνομοσπονδίας Ατόμων με Αναπηρία, τον κ. Γιάννη Βαρδακαστάνη, ο οποίος αν και θα ήθελε πολύ να παρευρίσκεται σήμερα στη συνεδρίαση προσωπικά, δεν μπορεί, δυστυχώς, είναι εκτός Αθηνών.

Θα θέλαμε, να σας ευχαριστήσουμε, καταρχήν για την πρόσκληση και να δηλώσουμε τη διάθεση της Συνομοσπονδίας για κάθε συνεργασία πάνω στα θέματα που αφορούν τα άτομα με αναπηρία που εκπροσωπούμε.

Οι σημαντικότερες παρεμβάσεις μας αφορούν στις ρυθμίσεις για το Υπουργείο Εσωτερικών, στοχεύουν στη βελτίωση της διαδικασίας για την εφαρμογή της σύμβασης για τα δικαιωμάτων των ατόμων με αναπηρία, που κυρώθηκε από τη χώρα με το ν.4074/2012, σε τοπικό επίπεδο Δήμου ή Περιφέρειας και του σχετικού ν.4488/2017, που καθορίζουν το μηχανισμό παρακολούθησης της εφαρμογής της σύμβασης.

Οι θέσεις μας λεπτομερώς περιέχονται στην επιστολή, την οποία έχουμε καταθέσει στη Γραμματεία, για να διανεμηθεί στα μέλη, θα είμαι πολύ σύντομη και θα επικεντρωθώ στα κυριότερα σημεία της επιστολής αυτής.

Ως Συνομοσπονδία εισηγούμαστε: Πρώτον, τη συμπερίληψη της υποχρέωσης συνεργασίας της Οικονομικής Επιτροπής των Δήμων και Περιφερειών με τα επιμέρους σημεία αναφοράς Δήμων και Περιφερειών αντίστοιχα, ώστε όλα τα επιχειρησιακά προγράμματα, οι όροι διακήρυξης των έργων, μελετών κλπ., να είναι συμβατά με τη σύμβαση και το άρθρο 63 του ν.4488, για την ενσωμάτωση του καθολικού σχεδιασμού σε αυτά.

Δεύτερον, εισηγούμαστε την ίδρυση μιας υπηρεσίας για άτομα με αναπηρία αφενός την Ένωση Περιφερειών και αφετέρου στις Περιφερειακές Ενώσεις Δήμων, για το συντονισμό των επιμέρους σημείων αναφοράς, που ορίζονται στους Δήμους και Περιφέρειες.

Τρίτον, την προσθήκη της (ΕΣΑμεΑ) και των φορέων μελών της που είναι πιστοποιημένοι φορείς κοινωνικής φροντίδας μεταξύ των φορέων του ΕΟΤΑ πρώτου και δευτέρου βαθμού μπορούν να συνάπτουν προγραμματικές διμερείς συμβάσεις συνεργασίας.

Στο άρθρο 100, του ν.3852/2010 αναφέρονται μόνο τα κοινωφελή ιδρύματα, δεν συμπεριλαμβάνονται πιστοποιημένα νομικά πρόσωπο ιδιωτικού δικαίου μη κερδοσκοπικού χαρακτήρα, σωματεία ατόμων με αναπηρία ή γονέων ατόμων με αναπηρία τα οποία παρέχουν, ούτως ή άλλως υπηρεσίες κοινωνικής φροντίδας υψηλής ποιότητας και με σχετικά χαμηλό κόστος. Με αυτή τη συμπλήρωση, οι ως άνω φορείς μπορούν να υποβάλουν προτάσεις στο πλαίσιο εφαρμογής των συγχρηματοδοτούμενων από την Ε.Ε. προγραμμάτων.

Τέταρτον, τη συμπερίληψη στις προθεσμίες που αφορούν τη λειτουργία των παιδικών σταθμών αναφοράς στις 31/12/2019 και σαν προθεσμίες για τη συμμόρφωση αυτών με την απαίτηση διασφάλισης προσβασιμότητας στα άτομα με αναπηρία. Η απαίτηση αυτή μέχρι την ίδια ημερομηνία προβλέπεται και στον νέο οικοδομικό κανονισμό, στο άρθρο 26, ενώ η μη συμμόρφωση των παιδικών σταθμών μέχρι σήμερα δημιουργεί συνεχή προβλήματα αφενός σε γονείς με αναπηρία ή παιδιά με αναπηρία, αλλά και στις χρηματοδοτήσεις του ΕΣΠΑ, όπου η προσβασιμότητα αποτελεί υποχρεωτικό κριτήριο ένταξης.

Παράλληλα, θεωρούμε αναγκαία τη συμπερίληψη μεταξύ των αρμοδιοτήτων του Τμήματος Προσβασιμότητας του Υπουργείου Ψηφιακής Διακυβέρνησης, της παρακολούθησης της εφαρμογής του ν.4591/2019 για την προσβασιμότητα των ιστοτόπων και των εφαρμογών για φορητές συσκευές στον Οργανισμό του Δημόσιου Τομέα.

Έκτον, την ένταξη στις ρυθμίσεις του Υπουργείου Τουρισμού της υποχρεωτικής ένταξης σε όλες τις Σχολές Τουριστικών Επαγγελμάτων, μιας ενότητας σχετικής με τις ανάγκες και τους τρόπους συναλλαγής και εξυπηρέτησης τουριστών ή πελατών με αναπηρία, με στόχο να υποστηριχθεί έτσι ο προσβάσιμος τουρισμός, που απευθύνεται και στα άτομα με αναπηρία, αλλά και στους ηλικιωμένους και αποτελεί ίσως την μεγαλύτερη επιχειρηματική ευκαιρία του κλάδου στις μέρες μας.

Θα ήθελα να επιστήσω επίσης την προσοχή, στη χρήση ορολογίας συμβατής με την σύμβαση. Σε κάποια σημεία του νομοσχεδίου αναφέρονται «άτομα με ειδικές ανάγκες» και όχι ο σωστός όρος που είναι «άτομα με αναπηρίες», σύμφωνα με την σύμβαση, οπότε αυτά πρέπει να διορθωθούν.

Επίσης, συμφωνούμε και στηρίζουμε πλήρως τις ρυθμίσεις του νομοσχεδίου για την χορήγηση των φαρμάκων σε ασθενείς με χρόνιες παθήσεις, ακόμη και στο σπίτι, θεωρούμε όμως, ότι θα πρέπει οπωσδήποτε να ενισχυθεί και ο θεσμός των φαρμακείων του ΕΟΠΥΥ.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το υπόμνημα που στείλατε κοινοποιήθηκε χθες σε όλα τα μέλη της Επιτροπής.

Τον λόγο έχει η Πρύτανης του Πανεπιστημίου Πατρών, η κυρία Βενετσιάνα Κυριαζοπούλου.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Κύριε Πρόεδρε, κυρία και κύριοι Υπουργοί, κυρίες και κύριοι Βουλευτές, θα μου επιτρέψετε να αναφερθώ σε ορισμένα δεδομένα για να μην καταχρώμαι των χρόνο. Η Νομική Σχολή στο Πανεπιστήμιο Πατρών ιδρύθηκε με τον ν.4610, ΦΕΚ 7/5/2019. Δεδομένο είναι, ότι έγινε ορισμός 9μέλους επιτροπής επεξεργασίας προγράμματος σπουδών με υπουργική απόφαση- ΦΕΚ 4/7/2019, 422- μετά από απόφαση της Συγκλήτου του Πανεπιστημίου Πατρών και επίσης, έγινε ανάκληση της υπουργικής απόφασης της 9μελούς Επιτροπής με Υπουργική Απόφαση στις 16/6/2019.

Θα ήθελα να κάνω μια σύντομη ιστορική αναδρομή, απλώς για να αντικρούσω το επιχείρημα, ότι έγινε πρόχειρα χωρίς διαβούλευση.

Το Πανεπιστημίου Πατρών λειτούργησε το 1962 και δύο χρόνια μετά την λειτουργία του, ξεκίνησε η προσπάθεια για την ίδρυση Νομικής και Φιλοσοφικής Σχολής. Ήταν κοινή προσπάθεια του Πανεπιστημίου και της κοινωνίας της πόλης. Για την ιστορία, το πρώτο αίτημα κατατέθηκε το 1966, επανήλθε το 1976, το 1983 οι Φορείς της πόλης συγκέντρωσαν 45.000 υπογραφές για το ίδιο θέμα. Θερμός, τότε, υποστηρικτής της ίδρυσης της Νομικής Σχολής στο Πανεπιστήμιο Πατρών ήταν ο αείμνηστος Γεώργιος Παπανδρέου. Τελικά ιδρύεται μόνο Τμήμα Φιλοσοφίας. Το 2002 επανέρχεται το θέμα στη Σύγκλητο του Πανεπιστημίου Πατρών, ορίζεται επιτροπή από τον τότε αντιπρύτανη, τον πρόεδρο και αντιπρόεδρο του Δικηγορικού Συλλόγου και δύο καθηγητές της Νομικής Αθήνας, τον κ. Φλογαΐτη και τον ομότιμο καθηγητή κ. Μπέη, προκειμένου να επεξεργαστούν την προσπάθεια και να καταθέσουν πρόγραμμα σπουδών Νομικής Σχολής στην Πάτρα. Η Επιτροπή εισηγήθηκε θετικά, κατέθεσε εξαιρετικό πρόγραμμα σπουδών, αλλά η Σύγκλητος δεν έλαβε θετική απόφαση. Το 2017, φτάνουμε τώρα, στο πλαίσιο του στρατηγικού σχεδιασμού ανάπτυξης του Πανεπιστημίου, επανήλθε το αίτημα της Πρυτανείας μας στον Υπουργό Παιδείας κ. Γαβρόγλου, για την ίδρυση της Νομικής Σχολής στο Πανεπιστήμιο Πατρών. Μετά από πολλές συζητήσεις με το Υπουργείο και όταν το αίτημα απέκτησε πιθανότητες πραγματοποίησης, ελήφθη απόφαση Συγκλήτου κατά πλειοψηφία 30 υπέρ, 2 κατά και μαζί με τη μελέτη σκοπιμότητας, εστάλη στο Υπουργείο Παιδείας.

Επιτρέψτε μου να επισημάνω ότι, τα Πανεπιστήμια προσφέρουν γνώση, στις Νομικές σχολές αποφοιτούν νομικοί, σπουδάζουν σε νομικά Τμήματα του εξωτερικού φοιτητές και γυρίζουν στην Ελλάδα, άρα η ανεργία παραμένει. Η Κυβέρνηση αποφασίζει να καταργήσει τη Νομική Σχολή χωρίς διάλογο, με το επιχείρημα της ύπαρξης πολλών δικηγόρων. Εύλογα περιμένουν τα Πανεπιστήμια να ακούσουν προτάσεις και λύσεις, στο θέμα της επαγγελματικής αποκατάστασης, σε όλα τα γνωστικά πεδία που υπάρχει σοβαρό πρόβλημα ανεργίας.

Εμείς αντικρούουμε με ακαδημαϊκά κριτήρια. Η αρνητική στάση άλλων Ιδρυμάτων και ομοειδών Σχολών, Δικηγορικών Συλλόγων, προβεβλημένων πολιτικών, η οποία στηρίζεται σε επιχειρήματα που αμφισβητούν τη σκοπιμότητα του εγχειρήματος δημιουργίας 4ης Νομικής Σχολής στη χώρα μας, βάσει κοινωνικών, επαγγελματικών, εθνικών, δημοσιονομικών και ακαδημαϊκών κριτηρίων, δεν μας εκπλήσσει, αφού επαναλαμβάνει τα όσα είχαν δημοσιευθεί ήδη το 1993, όταν επιχειρήθηκε η ίδρυση Τμήματος Νομικής στο Πάντειο Πανεπιστήμιο.

Μας εκπλήσσει όμως αρνητικά η παρέμβαση άλλων ιδρυμάτων στην ανάπτυξη ενός πανεπιστημίου. Αν μη τι άλλο, είναι κατάφωρη κατάλυση της αυτοτέλειας και αυτοδιοίκητου του Πανεπιστημίου από άλλα ιδρύματα. Η αποφυγή αλλαγών στο χάρτη της ανώτατης εκπαίδευσης, κατά τη γνώμη μας, προδίδει συντηρητισμό και διάθεση κατοχύρωσης κεκτημένων.

Η πρωτοβουλία του Πανεπιστημίου μας επικεντρώνεται αποκλειστικά στην εκπλήρωση των στόχων που τέθηκαν το 1964 με την ιδρυτική πράξη του Πανεπιστημίου Πατρών και ενδεικτικά, οι στόχοι αυτοί περιλαμβάνουν: Τη μείωση της τάσης φυγής των Ελλήνων φοιτητών στο εξωτερικό, την προσέλκυση Ελλήνων επιστημόνων και καθηγητών που σταδιοδρομούν στα Πανεπιστήμια της αλλοδαπής, λύσεις σε δημοσιονομικό πρόβλημα της χώρας και δε μπορεί όλοι οι υποψήφιοι φοιτητές νομικής της νοτιοδυτικής Ελλάδος να πρέπει να φύγουν και να πάνε ή στην Αθήνα ή στη βόρειο Ελλάδα. Επίσης, την εξέλιξη του ιδρύματος σε πρότυπο Πανεπιστήμιο.

Η Νομική Σχολή, κατά τη γνώμη μας, θα έχει νόημα όταν και επειδή θα ενταχθεί στην παραγωγική ακαδημαϊκής καινοτομίας, θα έχει στόχο, εφόσον δε θα αποσκοπεί στην παραγωγή νέων δικηγόρων, αλλά στην ανάπτυξη νομικής παιδείας και ιδιαίτερο χαρακτήρα όταν περιεχόμενό της και μέθοδοι διδασκαλίας της αντιστοιχηθούν με τις κοσμογονικές τεχνικές εξελίξεις της εποχής μας. Σημαίνει επικαιροποιημένα προγραμμάτα σπουδών με γνωστικά αντικείμενα συμβατά με τη νέα τεχνολογία, την ηλεκτρονική διακυβέρνηση, τη βιοηθική και άλλα.

Έτσι, μια Νομική Σχολή αποτελεί ακαδημαϊκό όραμα ενός δυναμικού πνευματικού ιδρύματος και όχι ένα μέσο για την επίτευξη εξωακαδημαϊκών στοχεύσεων. Τα δημόσια οικονομικά της παιδείας φαίνεται ότι βελτιώνονται. Ανεξάρτητα από το πόσες Νομικές έχουμε, οι χιλιάδες φοιτητές αποκτούν πολυέξοδο ισότιμο πτυχίο Νομικής στο εξωτερικό. Νέοι άξιοι επιστήμονες περιμένουν το Ελληνικό Πανεπιστήμιο να τους δώσει ευκαιρίες. Οι δε πολίτες της δυτικής Ελλάδας αξιώνουν να υπάρχει και για αυτούς, υπό όρους ισότητας, ένα πλήρους εύρους Πανεπιστήμιο για να σπουδάσουν.

Με αυτά τα δεδομένα, θεωρώ την απόφαση για την ανάπτυξη του Πανεπιστημίου μας, όχι μόνο ορθή, αλλά και επιβεβλημένη. Το Πανεπιστήμιο Πατρών και 16 φορείς της δυτικής Ελλάδας διεκδικούν το αυτονόητο, τη διατήρηση της ιδρυμένης Νομικής Σχολής στο Πανεπιστήμιο Πατρών. Έχουμε ήδη ενημερώσει τον Πρωθυπουργό της χώρας, περιμέναμε συνάντηση προκειμένου να εκθέσουμε τις απόψεις μας σε ακαδημαϊκό, θεσμικό και κοινωνικό επίπεδο, ευελπιστώντας σε θετική απόφαση της Κυβέρνησης. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Ζούπας.

**ΑΘΑΝΑΣΙΟΣ ΖΟΥΠΑΣ (Πρόεδρος του Δικηγορικού Συλλόγου Πατρών):** Κυρία Υπουργέ, μας στενοχωρείτε. Το επιχείρημα ότι δεν θα φτιάξουμε τη Νομική της Πάτρας, γιατί δε θέλουμε άλλους ανέργους δικηγόρους, δεν ευσταθεί. Η ιδρυθείσα Νομική Σχολή στην Πάτρα δεν θα επηρέαζε τον αριθμό των εισακτέων, αφού αυτός θα παρέμενε ο ίδιος. Ποιος είναι αυτός που δεν θα ήθελε μια αναδιανομή των φοιτητών, ώστε να αποτραπεί ή τουλάχιστον, να μειωθεί το φαινόμενο να συνωστίζονται στις αίθουσες της Νομικής πολλές δεκάδες φοιτητές - για να μην πω εκατοντάδες - για να παρακολουθήσουν ένα μάθημα. Αποτέλεσμα είναι μια απογοήτευση και μια σταδιακή απροθυμία των φοιτητών για φυσική παρουσία στα μαθήματα.

Η ανακατανομή των φοιτητών θα είχε σαν αποτέλεσμα καλύτερη παροχή εκπαιδευτικών υπηρεσιών, αφού η αναλογία φοιτητών - καθηγητών θα ήταν μικρότερη. Από την άλλη πλευρά, δε μπορεί να μας αφήσει αδιάφορους το γεγονός ότι 1815 Έλληνες φοιτητές σπουδάζουν μόνο στην Κύπρο. Αν αθροίσουμε σε αυτούς όλους τους υπόλοιπους που σπουδάζουν σε Αγγλία, Γαλλία, Ιταλία, Βουλγαρία και άλλες χώρες, αντιλαμβάνεστε ότι ο αριθμός τους ξεπερνά κατά πολύ τους 2000. Από αυτή την άποψη και μόνο, γίνεται κατανοητό ότι υπάρχει η δικαιολογητική βάση για την ίδρυση μιας τέταρτης Νομικής Σχολής στην Ελλάδα.

Είναι προφανές ότι η γνώση πρέπει να διαχέεται στην κοινωνία και ιδιαίτερα στη νεολαία. Δεν καταλαβαίνω γιατί ένας νέος να πρέπει να υποχρεωθεί να φοιτήσει στην άλλη άκρη της Ελλάδας ή στο εξωτερικό. Ακόμη περισσότερο, δεν καταλαβαίνω, γιατί ένας δικηγόρος από τον Πύργο, την Καλαμάτα, τη Ζάκυνθο, την Πάτρα, το Αγρίνιο να μη μπορεί να κάνει ένα μεταπτυχιακό κοντά στην Περιφέρειά του και να πρέπει να μεταβεί στην άλλη άκρη της χώρας ή στο εξωτερικό και όταν μετά από ένα - ενάμιση χρόνο έχει εξαντληθεί οικονομικά και σωματικά από τα ταξίδια, ούτε σκέφτεται ένα δεύτερο μεταπτυχιακό, γιατί έχει και τη δουλειά του, που δεν μπορεί και δεν πρέπει να την εγκαταλείψει.

Κυρίες και κύριοι, Νομική Σχολή, κατά την άποψή μου, έπρεπε να υπάρχει σε κάθε πανεπιστήμιο για λόγους, που χρονικά δεν μπορούν να αναπτυχθούν εδώ. Η Νομική παράγει πτυχιούχους Νομικής και όχι δικηγόρους. Ο πτυχιούχος Νομικής και βέβαια μπορεί να γίνει δικηγόρος, αλλά επιπλέον Δικαστής, Εισαγγελέας, Ειρηνοδίκης, συμβολαιογράφος, νομικός σύμβουλος του δημόσιου, δικαστικός επιμελητής, ακόμη και τίποτα απ' όλα αυτά, αλλά μπορεί να καταλάβει μια θέση στο δημόσιο, ως πτυχιούχος Νομικής κ.λπ.. Επιπλέον, μπορεί να ακολουθήσει και μια ακαδημαϊκή καριέρα, αυτή η καριέρα στους κατοίκους της Δυτικής Ελλάδας δεν υπάρχει σαν δυνατότητα. Η Βόρεια Ελλάδα, και σωστά, έχει δύο νομικές σχολές. Γιατί η δυτική Ελλάδα να μην έχει καμιά;

Κυρία Υπουργέ, δεν πρέπει να καταργήσετε τη Νομική Σχολή. Είμαι σίγουρος, ότι μέσα σας νιώθετε τύψεις για αυτή την απόφασή σας, άλλωστε το νομοσχέδιο, όπως εισάγεται, γράφει «καταργείται το εδάφιο α της παραγράφου 1 του άρθρου 29» δείχνει τόσο πολύ βιαστικό, κατευθυνόμενο και στοχευμένο. Το λέω αυτό, γιατί τα υπόλοιπα εδάφια αφορούν άλλες σχολές που ιδρύονται και δεν καταργείται όλος ο νόμος, αλλά όπου σε αυτόν υπάρχει η λέξη «Νομική». Είναι η πρώτη φορά που καταργείται μια ανώτατη σχολή και αυτό θα γίνει με τη δική σας υπογραφή.

Επικουρικά, εάν θεωρείτε για τους δικούς σας λόγους ότι δεν είναι κατάλληλες συνθήκες, μπορείτε να μη λειτουργήσετε τη Νομική Σχολή στο Πανεπιστήμιο της Πάτρας. Εάν, δηλαδή, θεωρείτε ότι τα δημοσιονομικά του κράτους δεν δικαιολογούν την ίδρυση μιας επιπλέον νομικής σχολής, ενώ αντέχουν την ίδρυση των υπολοίπων σχολών, μπορείτε να αναστείλετε την ίδρυση της, μπορείτε να τη μετατοπίσετε χρονικά και αυτή να λειτουργήσει, όταν και εφόσον κρίνετε, ότι είναι κατάλληλες οι συνθήκες.

Μπορείτε να αναβάλλετε την κατάργησή της και να εξετάσετε το ενδεχόμενο της αναγκαιότητας δημιουργίας μιας νομικής σχολής, η οποία θα έχει σχέση με τις σύγχρονες απαιτήσεις της αγοράς εργασίας, με κύριο βάρος, δηλαδή σε γνωστικά πεδία, όπως προστασία λογισμικού, βάση δεδομένων, δημιουργών λογισμικού, ηλεκτρονικό εμπόριο, ηλεκτρονική διακυβέρνηση, ψηφιακή εγκληματολογία, νομικά ζητήματα στην τεχνητή νοημοσύνη, ρομποτική, κοινωνικά δίκτυα, βιοηθική και τόσα άλλα. Μια τέτοια σχολή θα έχει σχέση με την αγορά εργασίας, όπως υποστηρίζετε και θα είναι απαραίτητη.

Σας καλούμε, λοιπόν, να μην καταργήσετε ή τουλάχιστον να αναστείλετε τη λειτουργία της και θα έχετε το χρόνο να εκτιμήσετε τόσο την κατανομή των διαθέσιμων πόρων, όσον και τις πραγματικές ανάγκες της αγοράς εργασίας, αλλά και την ύπαρξη της δικαιολογητικής βάσης για την ίδρυση της Νομικής Σχολής. Τόσο πολύ επείγει να την καταργήσετε σήμερα;

Εάν, παρά ταύτα, επιμείνετε στην κατάργησή της με το πρώτο νομοσχέδιο, μόνης αυτής της σχολής, από τις τόσες άλλες που ιδρύονται και για τις οποίες, όπως λέτε στην αιτιολογική έκθεση, ισχύουν τα ίδια με την Νομική της Πάτρας, δεν μας πείθετε με τα επιχειρήματά σας.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Κατσιφάρας.

**ΑΠΟΣΤΟΛΟΣ ΚΑΤΣΙΦΑΡΑΣ (Περιφερειάρχης Δυτικής Αττικής):** Κύριε Πρόεδρε, κύριοι Υπουργοί, η λειτουργία και η ίδρυση της Νομικής Σχολής στο Πανεπιστήμιο της Πάτρας είναι μια ακαδημαϊκή κατάκτηση, είναι μια κατάκτηση για την ίδια τη Δημοκρατία και είναι μια απάντηση στο μέλλον. Είναι η κατάκτηση ενός στόχου ακαδημαϊκού, αλλά είναι και η υλοποίηση ενός ονείρου της Πάτρας, των φορέων και των πολιτών, αλλά και της Δυτικής Ελλάδος και πάνω απ' όλα είναι το αποτέλεσμα μιας διεκδίκησης για πάνω από σαράντα χρόνια.

Για εμάς η Νομική Σχολή ολοκληρώνει το ακαδημαϊκό μας Ίδρυμα, προσθέτει, δίνει κύρος, εξωστρέφεια, μια νέα δυναμική στο δημόσιο Πανεπιστήμιο στην Ελλάδα. Τεθήκανε με το καλημέρα τρία επιχειρήματα αρνητικά. Το ένα είναι πόσες νομικές σχολές χρειαζόμαστε στην Ελλάδα. Η απάντηση έρχεται από μόνη της. Δίπλα μας η Ιταλία, έχει 37 Νομικές Σχολές. Πιο δίπλα και κοντά μας η Κύπρος έχει 3, με γεωγραφικά όρια σαν την Δυτική Ελλάδα. Άρα λοιπόν, ένα επιχείρημα ότι είναι πολλές οι σχολές, πρέπει να απαντήσει σε ένα άλλο επιχείρημα, έχουμε πολλές φιλοσοφικές σχολές στην Ελλάδα, έχουμε πολλά Πολυτεχνεία, τι κάνουμε με το όλο εκπαιδευτικό σύστημα; Όχι επιλεκτικά για τη νομική.

Το δεύτερο είναι ότι βγάζουμε πολλούς δικηγόρους. Η απάντηση είναι απλή, βγάζουμε νομικούς που κατευθύνονται στη διοίκηση, στην οικονομία, στην παιδεία, στο δικαστικό σώμα, στη διπλωματία, στην παραγωγική διαδικασία. Και βεβαίως, υπάρχει και ένα θέμα Δημοκρατίας που αφορά το αυτοδιοίκητο. Πως αντιλαμβάνεται αλήθεια το κεντρικό κράτος το αυτοδιοίκητο στους δημοκρατικούς θεσμούς. Παρεμβαίνει ως αρωγός να στηρίξει τις πολιτικές του για την ανάπτυξη ή για να φρενάρει; Εδώ έχουμε μια ωμή παρέμβαση που αφαιρεί αντί να προσθέσει, αφαιρεί. Και το κάνει και επιλεκτικά.

Αγαπητοί συνάδελφοι, σε ένα κόσμο πιο σύνθετο, πιο ανοικτό σε προκλήσεις, με νέα οικονομικά πεδία και προκλήσεις, σε μια νέα εποχή την ψηφιακή εποχή, αναζητούνται και νέες απαντήσεις και επιστημονικές. Αυτά τα νέα πεδία είναι μια νέα πρόκληση για τη νομική επιστήμη, και σε επίπεδο ρυθμίσεων, αλλά και νομικών παρεμβάσεων. Παρεμβάσεων που έχουν να κάνουν με την ηλεκτρονική διακυβέρνηση, τον κυβερνοχώρο, την ενέργεια, τις ηλεκτρονικές συναλλαγές, τη βιοηθική. Είναι πολλά τα νέα πεδία, θα ήταν μια ιστορική ευκαιρία, για την Ελλάδα και για την Ελληνική Δημοκρατία να έχει ένα νέο Ίδρυμα, μια νέα σχολή, που να δίνει απαντήσεις στο μέλλον.

Αντίθετα, έρχεται με μια απόφαση να καταργήσει την πρόκληση προς το μέλλον και την ευθύνη μας. Κύριε Υπουργέ, θα έλεγα να μην επιτρέψουμε να γίνει η κατάργηση της νομικής ως ένα θύμα ενός προεκλογικού και αδιέξοδου διαλόγου και αντιθέσεων. Δεν πρέπει να το επιτρέψουμε αυτό. Θα έλεγα να πάρετε πίσω το νομοσχέδιο, η Κυβέρνηση εννοώ όχι εσείς προσωπικά. Να δοθεί ένας επαρκής χρόνος για να γίνει η διαβούλευση. Αν και η διαβούλευση έγινε 1,5 χρόνο. Θα έλεγα ακόμη και τώρα, την ύστατη στιγμή, μην κάνει το ελληνικό κράτος ένα ακόμη ιστορικό λάθος, το οποίο θα το χρεωθεί η Κυβέρνηση. Δεν πρέπει να γίνει αυτό.

Πάρτε πίσω το νομοσχέδιο, δώστε έναν χρόνο για διαβούλευση, εμείς θα είμαστε εδώ με τα επιχειρήματά μας, εσείς θα συμμετέχετε από τη δική σας την πλευρά και στο τέλος θα βγει κερδισμένη και η δημόσια παιδεία και η Ελληνική Δημοκρατία, αλλά πάνω απ’ όλα, θα βγει κερδισμένο το μέλλον για την νεολαία και όλους τους πολίτες, γιατί η Νομική Σχολή της Πάτρας είναι μια απάντηση προς το μέλλον. Μην στερείτε όνειρα από το μέλλον.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κύριος Μενουδάκος.

**ΚΩΝΣΤΑΝΤΙΝΟΣ ΜΕΝΟΥΔΑΚΟΣ (Πρόεδρος της Αρχής Προστασίας Δεδομένων Προσωπικού Χαρακτήρα)**: Δύο είναι τα άρθρα που αφορούν θέματα αρμοδιότητάς της Αρχής Προστασίας Δεδομένων σε αυτό το σχέδιο νόμου.

Το ένα είναι το άρθρο με το οποίο συνιστάται ένα Γραφείο στο Υπουργείο Ψηφιακής Πολιτικής, μια οργανική μονάδα Υπεύθυνου Προστασίας Δεδομένων. Ξέρουμε ότι όλα τα Υπουργεία έχουν υποχρέωση να ορίσουν Υπεύθυνο Προστασίας. Ένα πρόσωπο, ακόμη κι εάν επικουρείται από δύο - τρία άλλα, δε θα ήταν επαρκής εγγύηση ώστε να πραγματοποιείται αυτό που θέλει ο γενικός κανονισμός της προστασίας δεδομένων. Η σύσταση μιας οργανικής μονάδας, λοιπόν, ενός αυτοτελούς γραφείου είναι μια σωστή ρύθμιση, που καλό θα ήταν να την ακολουθήσουν κι άλλα Υπουργεία. Απ' ό,τι ξέρω μέχρι στιγμής μόνο στο Υπουργείο Υγείας έχει συσταθεί και λειτουργεί ένα τέτοιο Γραφείο. Η ρύθμιση είναι θετική, δεν έχουμε παρατήρηση, θα έλεγα μόνο ότι καλό θα είναι να λειτουργήσει σύντομα αυτό το αυτοτελές Γραφείο και, μάλιστα, σε ένα τέτοιο Υπουργείο με τέτοιες αρμοδιότητες, όπως είναι το Υπουργείο Ψηφιακής Πολιτικής. Θα έλεγα στην τελευταία παράγραφο του άρθρου, που προβλέπει ότι το Γραφείο στελεχώνεται από υπαλλήλους του Υπουργείου Ψηφιακής Διακυβέρνησης, οι οποίοι τοποθετούνται με απόφαση του Υπουργού και επειδή κάτι τέτοιες διατυπώσεις και ρυθμίσεις, ξέρετε, πολλές φορές μένουν ανενεργές, καλό θα ήταν να οριστεί ένας ελάχιστος αριθμός προσώπων, που θα στελεχώσουν το Γραφείο αυτό και μια προθεσμία για τη στελέχωση, που, ασφαλώς, θα ήταν προθεσμία ενδεικτική, αλλά θα ήταν μια υπόδειξη στον Υπουργό να προχωρήσει στη στελέχωση.

Το άλλο άρθρο είναι το άρθρο που αφορά τη διασύνδεση των αρχείων των δημοσίων υπηρεσιών και τη διαλειτουργικότητα των πληροφοριακών συστημάτων. Αυτό το άρθρο, σ’ ένα πρώτο σχέδιο που είχε συντάξει το Υπουργείο, έχει τροποποιηθεί ύστερα από συνεργασία των συνεργατών του Υπουργού με τα στελέχη της Αρχής μας, που είναι εδώ παρόντα, γι' αυτό και αυτό το βλέπουμε θετικά, αλλά καλό θα ήταν να δώσω το λόγο στο μέλος της Αρχής τον Καθηγητή κ. Λαμπρινουδάκη και στον κ. Ρουσόπουλο, επιστήμονα της Αρχής, που συνεργάστηκαν με το Υπουργείο γι’ αυτή τη διάταξη.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Τον λόγο έχει ο κ. Λαμπρινουδάκης.

**ΚΩΝΣΤΑΝΤΙΝΟΣ ΛΑΜΠΡΙΝΟΥΔΑΚΗΣ (μέλος της Αρχής Προστασίας Δεδομένων Προσωπικού Χαρακτήρα)**: Ο στόχος της Αρχής είναι οι επεξεργασίες προσωπικών δεδομένων να προβλέπονται σωστά, ορθά, σε νομοθετικές διατάξεις. Αλλά, μια νομοθετική διάταξη θα πρέπει να αναφέρει τα βασικά χαρακτηριστικά της επεξεργασίας, δηλαδή τον υπεύθυνο επεξεργασίας, τον σκοπό της διάταξης, τα δεδομένα που τυγχάνουν επεξεργασίας, ει δυνατόν, το χρόνο τήρησης των δεδομένων και τους αποδέκτες. Λοιπά ζητήματα μπορεί να ρυθμίζονται με ειδικότερη νομοθετική εξουσιοδότηση, παράδειγμα με Υπουργικές Αποφάσεις, όπως τεχνικά και λεπτομερειακά θέματα, ο σχεδιασμός των συστημάτων, απαιτούμενες τεχνικές προδιαγραφές, οργανωτικά και τεχνικά μέτρα. Σε τέτοιου είδους διάταξη, Υπουργική Απόφαση, πρέπει να προσδιορίζονται οι Αρχές της Προστασίας των Δεδομένων ήδη από το σχεδιασμό και εξ ορισμού, ενδεχομένως η απαίτηση για διενέργεια εκτίμησης αντικτύπου σχετικά με την προστασία των δεδομένων, όπως είναι τώρα σ’ αυτή τη διάταξη.

Τέλος, να επισημάνουμε ότι στη δημόσια διοίκηση κρίσιμο για εμάς, για τον ορισμό του Υπεύθυνου Επεξεργασίας είναι το λεγόμενο λειτουργικό κριτήριο, δηλαδή μια δημόσια Αρχή, να εκτελεί συγκεκριμένη αρμοδιότητα με βάση τη διάταξη νόμου και, όχι μόνον να την έχει την αρμοδιότητα, αλλά να την επιτελεί στην πράξη και αυτός ήταν ο στόχος μας στη συνεργασία με τους Συμβούλους του Υπουργού, ώστε η διάταξη να μην αφήνει περιθώρια μη ορθής ερμηνείας της και να είναι σαφείς οι αρμοδιότητες.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Τον λόγο έχει ο κ. Ζουμπουρλής.

**ΒΑΣΙΛΗΣ ΖΟΥΜΠΟΥΡΛΗΣ (Πρόεδρος Συλλόγου Προσωπικού Εθνικού Ιδρύματος Ερευνών)**: Καλημέρα σας. Ευχαριστούμε για την πρόσκληση.

Ως Πρόεδρος του Συλλόγου Προσωπικού του ΕΙΕ, αλλά και με τη δεύτερη μου ιδιότητα ως εκπρόσωπος των ερευνητών στο Διοικητικό Συμβούλιο του Εθνικού Ιδρύματος Ερευνών, θα ήθελα να εκφράσω κάποιες σκέψεις για το άρθρο 59 του παρόντος νομοσχεδίου που αφορά τη σύσταση και λειτουργία του νομικού προσώπου ιδιωτικού δικαίου για το Εθνικό Κέντρο Τεκμηρίωσης και Ηλεκτρονικού Περιεχομένου.

Μερικά πρώτα συμπεράσματα είναι ότι με το παρόν νομοσχέδιο δεν εξασφαλίζεται το καθεστώς εργασίας των υπαλλήλων του ΕΚΤ με τις προτεινόμενες διατάξεις.

Ένα δεύτερο συμπέρασμα, που θα το αναλύσω ιδιαίτερα, αφορά δημιουργία πεδίων σύγκρουσης σ’ έναν χώρο εργασίας που αποτελεί ιδιοκτησία του ΕΙΕ.

Πιο συγκεκριμένα για αυτό το σημείο, θα έλεγα ότι στο προ διαβούλευσης κείμενο αναφέρεται στην παράγραφο 14: οι χώροι που καταλαμβάνονται σήμερα από τα τμήματα ΕΚΤ ΕΙΕ συνεχίζουν να χρησιμοποιούνται από το ΕΚΤ, το οποίο αποκτά με τη δημοσίευση του παρόντος την αποκλειστική χρήση αυτών, καθώς και των χώρων της βιβλιοθήκης του ΕΙΕ - θα υπογραμμίσω κάτι πάνω σε αυτό- ενώ διατηρεί παράλληλα κοινή χρήση με το ΕΙΕ στους κοινόχρηστους χώρους του κτιρίου του ΕΙΕ.

Στο νέο κείμενο, μετά τη διαβούλευση, υπάρχει απαλοιφή της φράσης «καθώς και το χώρο της βιβλιοθήκης του ΕΙΕ». Όσον αφορά το ιδιοκτησιακό και τη βιβλιοθήκη, λαμβάνοντας υπόψη ότι το Εθνικό Ίδρυμα Ερευνών έχει την πλήρη κυριότητα του κτιρίου, όπου στεγάζεται και ότι η πρόβλεψη περί αποκλειστικής χρήσης των χώρων που χρησιμοποιεί το ΕΚΤ ΕΙΕ από το νέο ΕΚΤ ως διακριτό νομικό πρόσωπο ιδιωτικού δικαίου οδηγεί κατ' ουσίαν στην πλήρη αποστέρηση μεγάλου μέρους της περιουσίας του ΕΙΕ με συνακόλουθη προσβολή του απόλυτου και αποκλειστικού δικαιώματος της ιδιοκτησίας, προτείνουμε ένταξη μεταβατικής διάταξης, όπου θα προβλέπεται ότι οι χώροι που καταλαμβάνονται σήμερα από τα τμήματα του ΕΚΤ ΕΙΕ συνεχίζουν να χρησιμοποιούνται από το ΕΚΤ, με προσωρινή προχώρηση χρήσης για ένα έτος, ενώ το ΕΚΤ θα επιβαρύνεται με τα λειτουργικά κόστη που συνεπάγεται η λειτουργία του εντός του κτιρίου του ΕΙΕ.

Όσον αφορά τη βιβλιοθήκη, απαλοιφή της φράσης «καθώς και των χώρων της βιβλιοθήκης του ΕΙΕ» από την παράγραφο 14 αναρωτιόμαστε τι σημαίνει. Ότι η βιβλιοθήκη αποσπάται από τη δικαιοδοσία του ΕΚΤ, όπως ισχύει τώρα και αν ναι, ποια είναι η εργασιακή κατάσταση του προσωπικού της; Δεύτερον, η βιβλιοθήκη παραμένει στη δικαιοδοσία του ΕΚΤ; Τότε ποια θα είναι η εξέλιξη της και πώς διασφαλίζεται η λειτουργία της ως ακαδημαϊκή βιβλιοθήκη, ως δημόσιου χώρου ανοικτής πρόσβασης;

Να έχουμε υπόψη μας ότι η αλλαγή χρήσης όλων των χώρων της βιβλιοθήκης για άλλες λειτουργίας πέρα από τη λειτουργία της ως επιστημονικής εγκατάστασης εθνικής χρήσης, απαγορεύεται ρητά από το Προεδρικό Διάταγμα του 1989, άρθρο 32, παράγραφος 14.

Κλείνοντας γι’ αυτό το θέμα θα ήθελα να πω ότι η άποψη του Συλλόγου Προσωπικού του ΕΙΕ που πρόσφατα εκφράστηκε με συντριπτική πλειοψηφία 85% στη γενική τους συνέλευση, ταυτίζεται και με τη θέση του Δ.Σ. του ΕΙΕ, που είναι ότι η βιβλιοθήκη Κ.Θ. Δημαράς, το προσωπικό και οι πόροι της, θα πρέπει να παραμείνουν στο ΕΙΕ, διότι η εν λόγω λειτουργία δεν σχετίζεται και δεν αφορά το Υπουργείο Ψηφιακής Διακυβέρνησης.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Σοφία Σεχπερίδου.

**ΣΟΦΙΑ ΣΕΧΠΕΡΙΔΟΥ (**Προϊσταμένη της Γενικής Διεύθυνσης της Ηλεκτρονικής Διακυβέρνησης της Ανεξάρτητης Αρχής Δημοσίων Εσόδων - ΑΑΔΕ): Στην Ανεξάρτητη Αρχή Δημοσίων Εσόδων, όπως γνωρίζετε, υποστηρίζουμε τη διαλειτουργικότητα μεταξύ των πληροφοριακών συστημάτων για την αποδοτικότερη εκτέλεση των εργασιών, καθώς και είμαστε προς την κατεύθυνση της πλήρους ηλεκτρονικοποίησης των διαδικασιών μετά την απλούστευση τους.

Στο πλαίσιο αυτό και της ενίσχυσης του έργου του Υπουργείου Ψηφιακής Διακυβέρνησης έχουμε τροποποιήσεις στο άρθρο 17 για τη χορήγηση ή την εξαίρεση από το απόρρητο στοιχείο μητρώου ΑΦΜ, ονοματεπώνυμο και στοιχείων επικοινωνίας τόσο φυσικών όσο και νομικών προσώπων, καθώς και τροποποίηση όπου καθορίζουμε τον τρόπο επικοινωνίας σε θέματα που αφορούν σε διαλειτουργικότητα μεταξύ των συστημάτων, τόσο μέσω του Υπουργείου Ψηφιακής Διακυβέρνησης και τρίτων φορέων. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Στέλιος Μπολλάνος.

**ΣΤΕΛΙΟΣ ΜΠΟΛΛΑΝΟΣ (Εκπρόσωπος του Δ.Σ. της Ένωσης Ελληνικών Βιομηχανιών Διαστημικής Τεχνολογίας και Εφαρμογών – ΕΒΙΔΙΤΕ):** Να ευχαριστήσω για την πρόσκληση και για την τιμή που κάνετε στην Ένωση, να απευθυνθούμε ενώπιον της εθνικής αντιπροσωπείας, στα μέλη που συμμετέχουν στις δύο Επιτροπές όπου συζητείται σήμερα το νομοσχέδιο.

Η τοποθέτησή μου αφορά προφανώς το άρθρο 60 του υπό συζήτηση νομοσχεδίου, αναφορικά με την μετεξέλιξη της Ελληνικός Διαστημικός Οργανισμός Ανώνυμη Εταιρία σε Ελληνικό Κέντρο Διαστήματος Νομικό Πρόσωπο Ιδιωτικού Δικαίου.

Επί της ουσίας, το άρθρο αυτό αφορά συζήτηση που είχε και παλιότερα ακολουθήσει και πραγματοποιηθεί, στην οποία είχαμε εκ του μακρόθεν τοποθετηθεί, αναφορικά με την ανάγκη που υπάρχει στη χώρα να υπάρχει ένας τέτοιος φορέας και ακριβώς επειδή στο σύνολό τους οι αρμοδιότητες της ΕΛ.Δ.Ο.Α.Ε. μεταφέρονται στο ΕΛ.ΚΕ.Δ., προφανώς είμαστε σύμφωνοι, τις είχαμε στηρίξει, είχαμε εκφράσει την άποψή μας από την αρχή, οπότε επιβεβαιώνω αυτή μας τη θέση και σήμερα εδώ.

Μια μόνο παρατήρηση αναφορικά με το νέο φορέα και το Δ.Σ. στο άρθρο 12, όπως μας κάνατε την τιμή να μας καλέσετε εδώ σήμερα, θεωρούμε ότι είναι φρόνιμο μια θέση μέσα στο Δ.Σ. να προέρχεται από τον φορέα το βιομηχανικό της χώρας. Ο φορέας εκλέγει πρόεδρο, εκλέγει Δ.Σ. με απόλυτα διαφανείς δημοκρατικές διαδικασίες, άρα, δεν θεωρούμε ότι υπάρχει κανένα εμπόδιο προκειμένου αυτό να συμβεί.

Επειδή είναι η πρώτη φορά που καλούμαστε στην Επιτροπή για τους εκπροσώπους του Ελληνικού Κοινοβουλίου, να πω πολύ σύντομα, ότι στην Ένωση συμμετέχουν παραπάνω από 40 εταιρείες του κλάδου του διαστήματος, να επιβεβαιώσω και πάλι ότι δεν είναι επιστημονική φαντασία το διάστημα στη χώρα. Υπάρχουν 1000 εργαζόμενοι σε αυτό τον τομέα, όπου είναι εξαιρετικά υψηλά καταρτισμένο ανθρώπινο δυναμικό, δραστηριοποιούμαστε σε έναν κλάδο που στην παγκόσμια αγορά αναπτύσσεται με 10% σε ετήσια βάση, αν αναλογιστεί κάποιος τα ποσοστά ανάπτυξης στην Ευρώπη, να μη μιλήσουμε για την Ελλάδα γιατί είναι ειδική περίπτωση, αλλά ακόμα και με την Ευρώπη να συγκριθείς συνολικά, μιλάμε για μια εξαιρετικά σημαντική αγορά.

Τέλος, να πω και επί της ουσίας για το έργο του νέου φορέα, ότι είναι επιτακτική ανάγκη να προχωρήσει άμεσα στη χάραξη ενός κειμένου στρατηγικής για τον τομέα του διαστήματος στη χώρα και αυτό, να αποτελέσει τον ακρογωνιαίο λίθο για την περαιτέρω ανάπτυξη. Επίσης, η σχέση της χώρας με τον Ευρωπαϊκό Οργανισμό Διαστήματος θα πρέπει να ενισχυθεί περαιτέρω από τον νέο φορέα και να ενισχυθούν οι καλές πρακτικές, όπως ο συνεργατικός σχηματισμός στον κλάδο της διαστημικής, όπου η Ένωση των Βιομηχανιών έφερε μαζί και 20 πανεπιστήμια κορυφαία στη χώρα και μαζί συνδιαμορφώνουμε το προϊόν που μπορεί η χώρα να παράγει σ' αυτό τον τομέα.

Αναφορικά με μια πολύ σημαντική δραστηριότητα που είχε ξεκινήσει και από την προηγούμενη Κυβέρνηση και είναι εδώ ο κ. Παπάς, ο πρώην Υπουργός αρμόδιος για τα θέματα του διαστήματος, τέθηκαν οι βάσεις για τη δημιουργία ενός προγράμματος μικροδορυφόρων στη χώρα, υπήρξαν συμφωνίες με τον Ευρωπαϊκό Οργανισμό Διαστήματος σε επίπεδο χώρας, τις οποίες θεωρούμε ότι πρέπει οπωσδήποτε και η νέα Κυβέρνηση να στηρίξει. Το πρόγραμμα αυτό θα αποτελέσει πολύ σημαντικό κινητήριο μοχλό ανάπτυξης για τους εγχώριους φορείς, είτε ιδιωτικούς είτε δημόσιους και αναφέρομαι εδώ στα πανεπιστήμια και στα ελληνικά κέντρα της χώρας και θα πρέπει και αυτός να στηριχθεί οπωσδήποτε.

Από την πλευρά μας θα είμαστε πάντα στο πλευρό οποιουδήποτε είναι διατεθειμένος να στηρίξει αυτό τον τομέα, με όλες τις δυνάμεις μας και με όλες τις γνώσεις μας. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Σαχίνη.

**ΕΥΗ ΣΑΧΙΝΗ (Διευθύντρια Εθνικού Κέντρου Τεκμηρίωσης):** Σας ευχαριστώ για την πρόσκληση. Θα μου επιτρέψετε να ξεκινήσω με μια μικρή παρουσίαση του Εθνικού Κέντρου Τεκμηρίωσης (ΕΚΤ), ώστε να γίνουν κατανοητά και τα σχόλια που θα κάνω στη συνέχεια.

Το ΕΚΤ, από τη σύσταση του από το 1989, οργανώθηκε ως μια ξεχωριστή οντότητα μέσα στο Εθνικό Ίδρυμα Ερευνών, με τον χαρακτηρισμό «επιστημονική εγκατάσταση εθνικής χρήσης». Είχε διασφαλισμένη διοικητική αυτοτέλεια, μέσω του Διευθυντή και του Επιστημονικού Συμβουλίου και με σαφείς δικαιοδοσίες στα δύο όργανα, που του επέτρεπαν να λειτουργεί αυτοτελώς, σε σχέση με το Εθνικό Ίδρυμα Ερευνών, το οποίο είναι ένα αμιγώς ερευνητικό κέντρο.

Επίσης, με μια τροποποίηση του ιδρυτικού νόμου του 1996, το ΕΚΤ αποκτά και οικονομική αυτοτέλεια, όπου προβλέπονται ξεχωριστοί τραπεζικοί λογαριασμοί και η αρμοδιότητα του Διευθυντή να τους κινεί.

Επίσης, το 2003, πάλι με Τροπολογία, το ΕΚΤ αποκτά και αυτοτελή χρηματοδότηση από τη Γενική Γραμματεία Έρευνας και Τεχνολογίας.

Σε ό,τι αφορά τη θεσμική του αποστολή. Το ΕΚΤ τεκμηριώνει και διαχέει τη γνώση που παράγει η χώρα μας. Με την έννοια αυτή, στηριζόμενοι πάντα στην τεχνολογία, από την αρχή της ίδρυσής του, επί της ουσίας οργανώνει την επιστημονική παραγωγή. Όχι μόνο επιστημονικά βιβλία, άρθρα, αλλά και την «γκρίζα βιβλιογραφία», δηλαδή με την έννοια του Εθνικού Αρχείου Διδακτορικών Διατριβών-Μελετών, οι οποίες παράγονται σε διάφορους φορείς πολιτιστικού περιεχομένου.

Η κύρια δράση μας είναι η δημιουργία ενός ενιαίου χώρου αναζήτησης για το επιστημονικό και το πολιτιστικό περιεχόμενο που παράγει η χώρα.

Ταυτόχρονα, είμαστε Εθνική Αρχή του Ελληνικού Στατιστικού Συστήματος. Παράγουμε ευρωπαϊκές στατιστικές για θέματα ανάπτυξης, έρευνας, δαπανών, κρατικής χρηματοδότησης κ.λπ..

Επίσης, η τρίτη δραστηριότητα μας είναι η αξιοποίηση των αποτελεσμάτων της έρευνας για την οικονομία και την κοινωνία, μέσα από συγκεκριμένες υπηρεσίες.

Κατά συνέπεια, το ΕΚΤ - μπορεί να πει κανείς ότι - αναπτύχθηκε στο Εθνικό Ίδρυμα Ερευνών και κατά κύριο λόγο στο κτίριο, το οποίο χαρακτηρίζεται ως κτίριο βιβλιοθήκης. Θα δώσω και μια διάσταση, διότι νομίζω ότι είναι ένα θέμα το οποίο απασχολεί πάρα πολύ και την απόσχιση μας από το Εθνικό Ίδρυμα Ερευνών. Στο υπόγειο υπάρχει το Data Center, το οποίο υποστηρίζει όλη τη δραστηριότητα του ΕΚΤ, ενώ στο ισόγειο παρέχονται δημόσιες υπηρεσίες, μεταξύ των οποίων και λειτουργία ενός αναγνωστηρίου. Η βιβλιοθήκη διαθέτει πρόσβαση σε ηλεκτρονικές, κατά κύριο λόγο, συνδρομές. Δεν είναι βιβλιοθήκη βιβλίων.

Μπαίνω τώρα στο σχολιασμό του νομοσχεδίου.

Στα θετικά, θα έλεγα ότι η απόδοση νομικής προσωπικότητας στο Εθνικό Κέντρο Τεκμηρίωσης ολοκληρώνει μια θεσμική και πραγματική κατάσταση που έχει διαμορφωθεί από την ίδρυσή του μέχρι και σήμερα. Βέβαια, μιλώντας και ως Αντιπρόεδρος του Εθνικού Ιδρύματος Ερευνών, αντιλαμβάνομαι ότι το Εθνικό Ίδρυμα Ερευνών παραμένει ως ένα αμιγώς ερευνητικό κέντρο και αυτό πιστεύω ότι είναι καλό και για το ίδιο.

Επίσης, θετικό είναι ότι το ΕΚΤ διατηρεί το θεσμικό του ρόλο. Παραμένει φορέας του νόμου για την έρευνα και με τον τρόπο αυτό διασφαλίζονται τα δικαιώματα των εργαζομένων και αξιοκρατικές διαδικασίες προσλήψεων και κρίσεων, που αφορούν τον Διευθυντή όσο και τους εργαζόμενους.

Επίσης, το γεγονός ότι πηγαίνουμε στην ψηφιακή διακυβέρνηση. Διαχρονικά οι δράσεις μας και η στρατηγική μας συνδεόταν με την ψηφιακή στρατηγική της χώρας, όπως εκφραζόταν κάθε φορά. Μάλιστα, ο οριζόντιος χαρακτήρας που έχει το Υπουργείο, θεωρώ πως είναι προς όφελος του ΕΚΤ.

Ποια μας απασχολούν. Μας απασχολεί πάρα πολύ ο νέος οργανισμός και οι πόροι, ανθρώπινο δυναμικό και χρηματοδότηση. Μας απασχολεί η συγκρότηση του Δ.Σ. με αντιπροσώπευση των κοινοτήτων στις οποίες απευθύνεται το ΕΚΤ. Και το πλέον σημαντικό είναι ο τρόπος απόσχισης και οι χώροι λειτουργίας μας.

Το ΕΚΤ ως φορέας έντασης τεχνολογίας έχει επενδύσει στους χώρους που του έχουν αποδοθεί με τον ιδρυτικό του διάταγμα. Η μετακίνηση από αυτούς τους χώρους - πέρα από το πολύ μεγάλο κόστος - σημαίνει ότι δε θα μπορούμε να λειτουργήσουμε για ένα πολύ μεγάλο χρονικό διάστημα. Αυτό θα δημιουργήσει τεράστιο πρόβλημα στις πολυπληθείς κοινότητες που απευθυνόμαστε και θα βρεθούμε και σε εξαιρετικά δύσκολη κατάσταση, ως χώρα, σε σχέση με τις διεθνείς υποχρεώσεις που το ΕΚΤ έχει αναλάβει ως προς την EUROSTAT.

Θεωρώ ότι η πολύχρονη συμβίωση με το Εθνικό Ίδρυμα Ερευνών θα επιτρέψει στην εξεύρεση λύσεων που θα εξυπηρετούν τη δημόσια αποστολή και των δύο φορέων.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Βασιλική Θάνου – Χριστοφίλου, Πρόεδρος της Επιτροπής Ανταγωνισμού.

**ΒΑΣΙΛΙΚΗ ΘΑΝΟΥ – ΧΡΙΣΤΟΦΙΛΟΥ(Πρόεδρος της Επιτροπής Ανταγωνισμού):** Ευχαριστώ, κύριε Πρόεδρε.

Εκφράζω τις θέσεις της Ολομέλειας της Επιτροπής Ανταγωνισμού, οι οποίες διατυπώθηκαν με ομόφωνη απόφαση στη χθεσινή έκτακτη συνεδρίασή της.

Η Επιτροπή Ανταγωνισμού, έχει αντιρρήσεις ως προς το άρθρο 101 του νομοσχεδίου, το οποίο προβλέπει ασυμβίβαστο με χαρακτήρα αναδρομικότητας ως προς τα μέλη εκείνα της διοίκησης και των διευθυντικών στελεχών, τα οποία παρείχαν υπηρεσίες σε Κυβερνητικά Γραφεία, σε βάθος πέντε χρόνων, με συνέπεια, σε περίπτωση ύπαρξης του εν λόγω ασυμβιβάστου, να επέρχεται αυτοδίκαιη έκπτωση από τη θέση τους.

Η διάταξη αυτή πάσχει για δύο λόγους. Πρώτον, ως προς την αναδρομικότητα αυτής, εξαιτίας της οποίας καταλαμβάνονται και τα νυν υπηρετούντα μέλη της διοίκησης και δεύτερον, ως προς το φωτογραφικό, τον ατομικό, χαρακτήρα, αυτής. Η διάταξη αυτή, νομίζω, ότι είναι απόλυτα, άκρως, φωτογραφική. Πιο φωτογραφική δεν θα μπορούσε να γίνει.

Όσον αφορά το πρώτο σκέλος της αναδρομικότητας. Η αναδρομικότητα απαγορεύεται από το δίκαιο της Ε.Ε., από τη νομολογία του δικαστηρίου της Ε.Ε. και από το Σύνταγμα και τις αρχές του εθνικού δικαίου. Και απαγορεύεται, ακριβώς, για να αποφεύγεται η περίπτωση, όπως η παρούσα, κατά την οποία η εκάστοτε κυβέρνηση, εάν ορισμένα πρόσωπα δεν της είναι αρεστά, με μια αιφνιδιαστική διάταξη, να μπορεί να τους κηρύσσει εκπτώτους.

Υπάρχει, λοιπόν, η Οδηγία, η πολύ πρόσφατη Οδηγία, η 1/2019 του Ευρωπαϊκού Κοινοβουλίου και του Συμβουλίου, η οποία ορίζει, ειδικώς για το σκοπό εξασφάλισης της λειτουργικής ανεξαρτησίας των Εθνικών Αρχών Ανταγωνισμού και την προστασία τους έναντι εξωτερικών παρεμβάσεων, ότι η εθνική νομοθεσία, θα πρέπει εκ των προτέρων να ορίζει τους λόγους παύσης των προσώπων διοίκησης και εκ των προτέρων, να ορίζει σαφείς και διαφανείς κανόνες για την πρόσληψη ή τον διορισμό τους. Η Οδηγία αυτή είναι πολύ πρόσφατη, δεν έχει ακόμα ενσωματωθεί. Γνωρίζουμε, όμως, ότι έχει συγκροτηθεί ήδη Νομοπαρασκευαστική Επιτροπή για την ενσωμάτωσή της και εκφράζουμε τη δικαιολογημένη απορία μας, γιατί, όπως θα ήταν και το νομικά ορθό και επιβεβλημένο, η Κυβέρνηση δεν έστειλε τη διάταξη αυτή, την επίμαχη, στη Νομοπαρασκευαστική αυτή Επιτροπή, η οποία αποφαίνεται ειδικώς για τα ζητήματα αυτά και σπεύδει, σήμερα, με τη διαδικασία του επείγοντος, εν μέσω των θερινών διακοπών του Αυγούστου να περάσει την εν λόγω διάταξη.

Επίσης, υπάρχει νομολογία του δικαστηρίου της Ε.Ε., από το 2012, απόρροια της οποίας είναι και η Οδηγία αυτή, η 1/2019, η οποία ορίζει σαφώς και ρητώς, ότι η εισαγωγή διάταξης νόμου του εθνικού δικαίου, που οδηγεί σε πρόωρη παύση της θητείας, χωρίς την πρόβλεψη μεταβατικής διάταξης, που να εξασφαλίζει την ολοκλήρωση της θητείας των μελών των Ανεξάρτητων Αρχών, αντίκειται ευθέως στο Ενωσιακό δίκαιο. Αυτά όλα τα γνώριζε, φυσικά, και ο προηγούμενος νομοθέτης γι' αυτό και σε δύο παρόμοιες περιπτώσεις του προηγούμενου Προέδρου της Αρχής Ανταγωνισμού, αλλά και του προηγούμενου Αντιπροέδρου που τέθηκαν και πάλι παρόμοια ζητήματα, στην μεν πρώτη περίπτωση ετέθη μεταβατική διάταξη, με βάση την οποία δεν εφαρμόστηκε για τα ήδη υπηρετούντα μέλη της Επιτροπής Ανταγωνισμού το όριο ηλικίας που προέβλεπε η τότε διάταξη και ο Πρόεδρος παρέμεινε μέχρι τη λήξη της θητείας του. Για τον τότε Αντιπρόεδρο, επίσης δεν εφαρμόστηκε η διάταξη περί ασυμβιβάστου και παρέμεινε και εκείνος μέχρι τη λήξη της θητείας του και επαραιτήθη, εάν είναι ακριβής η πληροφορία μου, περίπου μία εβδομάδα πριν από τη φυσιολογική λήξη της θητείας του.

Επίσης, αντίκειται στο Σύνταγμα, στις Συνταγματικές Αρχές, διότι προσβάλλει την ανεξαρτησία, την αποτελεσματικότητα και τη συνέχεια της Ανεξάρτητης Αρχής. Προσβάλλει την ανεξαρτησία, διότι στοιχειώδες στοιχείο της ανεξαρτησίας των Ανεξαρτήτων Αρχών είναι η εγγύηση ολοκλήρωσης της θητείας των μελών τους. Η παύση της για κανέναν άλλο λόγο δεν είναι επιτρεπτή, ούτε στο νομοθέτη, παρά μόνο για τους λόγους και με τη διαδικασία που προβλέπονται σε νόμο που ίσχυε κατά το χρόνο διορισμού τους. Η αναδρομική διάταξη νόμου, που έχει ως αποτέλεσμα την παύση μέλους Ανεξάρτητης Αρχής, που δεν προβλεπόταν στο νόμο κατά το χρόνο του διορισμού του, δεν είναι συνταγματικά ανεκτή, διότι παραβιάζει την αρχή της ανεξαρτησίας των Ανεξάρτητων Αρχών.

Επίσης, παραβιάζει την Αρχή της Συνέχειας και της Αποτελεσματικότητας, διότι η βίαιη και αιφνιδιαστική αυτή διακοπή της θητείας των μελών της, έχει, ως αποτέλεσμα, τη μεγάλη καθυστέρηση στη διαδικασία των εν εξελίξει υποθέσεων. Αυτή τη στιγμή η Επιτροπή Ανταγωνισμού σε εξέλιξη πολύ σοβαρές υποθέσεις μεγάλου οικονομικού και κοινωνικού ενδιαφέροντος, οι οποίες είτε θα καθυστερήσουν πάρα πολύ είτε κι ορισμένες εξ αυτών ενδέχεται, να παραγραφούν. Να γιατί λέμε, λοιπόν, ότι πλήττεται πολύ η Αρχή της Αποτελεσματικότητας και της Συνέχειας της Αρχής Ανταγωνισμού κι άρα, πλήττεται το δημόσιο συμφέρον.

Τέλος, θα θέλαμε, να εκφράσουμε την ιδιαίτερη ενόχληση όλων των μελών της Αρχής Ανταγωνισμού, διότι στην εισηγητική έκθεση της διατάξεως μας φωτογραφίζουν ως «κομματικά πρόσωπα». Θεωρώ ότι δεν είναι ούτε νομικά, αλλά ούτε και λογικά βάσιμο, να επικαλείται κανείς ότι η ιδιότητα ενός προσώπου, ο οποίος παρέσχε τις επιστημονικές του υπηρεσίες σε κάποιο κυβερνητικό στέλεχος, του δίνει την ταμπέλα του κομματικού προσώπου. Θεωρούμε ότι όλοι εμείς έχουμε αποδείξει, κατά τη διάρκεια της θητείας μας, ότι διαθέτουμε όλα τα προσόντα, τα οποία απαιτούνται, δηλαδή τα προσόντα της ανεξαρτησίας, της αμεροληψίας, της αντικειμενικότητας. Γι' αυτό το λόγο, δε, σε όλες αυτές τις σοβαρές υποθέσεις, οι οποίες ερευνήθηκαν, ουδείς αμφισβήτησε την αμεροληψία και την αντικειμενικότητά μας.

Καταλήγοντας, λοιπόν, ζητούμε, ν’ αποσυρθεί η επίμαχη διάταξη αυτή του 101 του νομοσχεδίου, να τεθεί στη Νομοπαρασκευαστική Επιτροπή, η οποία είναι αρμόδια καθ' ύλη - όπως είπα - για την ενσωμάτωση της Οδηγίας ή σε κάθε περίπτωση να προστεθεί μεταβατική διάταξη στο νομοσχέδιο, η οποία να ορίζει για τους λόγους που προανέφερα ότι τα ήδη υπηρετούντα μέλη της διοίκησης της Αρχής Ανταγωνισμού δεν καταλαμβάνονται από τη διάταξη αυτή και παραμένουν μέχρι τη λήξη της θητείας τους, ομοίως, δε, και ο Γενικός Διευθυντής και ο Προϊστάμενος Διεύθυνσης.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Γιώτα Παπαρίδου.

**ΓΙΩΤΑ ΠΑΠΑΡΙΔΟΥ (Πρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδος (ΣΕΠΕ)):** Ευχαριστώ πολύ για την πρόσκληση. Θα είμαι λίγο σύντομη. Έχω υποβάλει υπόμνημα, οπότε θ’ αναφερθώ σε έξι συγκεκριμένα σημεία από το σύνολο του υπομνήματος.

Πρώτα απ' όλα, θεωρώ ότι είναι το συνολικό νομοθέτημα επί της αρχής προς σωστή κατεύθυνση. Στο κομμάτι της Τοπικής Αυτοδιοίκησης προτείνουμε, να γίνει πιο ισχυρή η κατεύθυνση του ψηφιακού μετασχηματισμού, όπως είναι και στην κεντρική διοίκηση. Αυτό είναι ένα γενικό σχόλιο και θα πάω πολύ σύντομα στα συγκεκριμένα.

Στο άρθρο 19 έχουμε τη σύσταση ενδιάμεσου φορέα διαχείρισης στο Υπουργείο Ψηφιακής Διακυβέρνησης. Στον ενδιάμεσο αυτό φορέα υπάρχει μονάδα διαχείρισης πράξεων, μονάδα προγραμματισμού, μονάδα υλοποίησης και μονάδα οργάνωσης και διοικητικής υποστήριξης. Όσον αφορά στα θέματα κρατικών ενισχύσεων μπορεί ένας φορέας, να έχει και μονάδα υλοποίησης. Όσον αφορά στα δημόσια έργα αυτό δεν επιτρέπεται και θα έχουμε πρόβλημα και με τα συγχρηματοδοτούμενα με τη λογική ότι δε μπορείς, να είσαι ελεγκτής και ελεγχόμενος, άρα, δεν μπορείς, να υλοποιείς ο ίδιος αυτά που σχεδιάζεις κι ελέγχεις.

Στο άρθρο 47 για τα δεδομένα το δημόσιο τομέα, απλώς, να επιστήσουμε την προσοχή στον Υπουργό ότι το Υπουργείο Ψηφιακής Διακυβέρνησης αναλαμβάνει υπεύθυνο επεξεργασίας όλων των δεδομένων των φορέων του Δημόσιου, ακόμα και των δεδομένων τα οποία δεν είναι κάτω απ’ τον έλεγχό του. Πράγμα που σημαίνει ότι εάν σε κάποιο άλλο Υπουργείο υπάρξει κάποιο πρόβλημα με τα δεδομένα, την ευθύνη την έχει το Υπουργείο Ψηφιακής Διακυβέρνησης. Αυτό πιστεύω ότι πρέπει, να το δείτε.

Στο άρθρο 48 υπάρχει παράγραφος 3 β`, η οποία λέει ότι «από τη δημοσίευση του παρόντος δεν επιτρέπεται η προμήθεια νέου εξοπλισμού κεντρικών εξυπηρετητών και νέων αδειών χρήσης πλατφόρμας λογισμικού από τους φορείς του δημόσιου τομέα και του ευρύτερου δημόσιου τομέα».

Κατανοούμε γιατί μπαίνει αυτή η διάταξη διότι πρέπει να επιβληθεί στους φορείς να αξιοποιηθούν οι κεντρικές υποδομές, iCloud κ.λπ. Θα πρέπει εδώ όμως να προσέξουμε να μην κολλήσουμε τα πάντα. Αν θέλει λοιπόν κάποιος σε μια περιφέρεια να αντικαταστήσει ένα να εξυπηρετηθεί, να πάρει κάποιο λογισμικό γιατί δεν μπορεί να κάνει αλλιώς, θα πρέπει να μπορεί να το κάνει. Εδώ προτείνουμε, αν μη τι άλλο, αντί να απαντάτε σε κάθε ερώτημα να ανακοινώνεται η προμήθεια και να υπάρχουν 30 μέρες για να φέρει αντίρρηση το Υπουργείο για να προχωρήσουν πιο γρήγορα τα πράγματα.

Στο άρθρο 49, βίβλος του ψηφιακού μετασχηματισμού, από τη διατύπωση του κειμένου φαίνεται ότι η βίβλος περιορίζεται στον ψηφιακό μετασχηματισμό της δημόσιας διοίκησης. Επειδή όμως το Υπουργείο δεν είναι μόνο δημόσια διοίκηση αλλά αφορά και την ιδιωτική οικονομία, θα πρέπει να είναι σαφές και αυτό.

Στα άρθρα 56 και 58 που αφορούν στην ΗΔΙΚΑ και στο ΕΔΕΤ ή όπως μετονομάζεται ΕΕΤΗΔΕ. Το θέμα που μας προβληματίζει και στα δύο αυτά άρθρα, είναι να μην υπάρχει ανταγωνισμός με τον ιδιωτικό τομέα, διότι υπάρχουν σημεία μέσα τα οποία επιτρέπουν στους φορείς αυτούς να αναπτύσσουν έναντι αμοιβής ή επιχορήγησης, υπηρεσίες και συστήματα για διάφορους φορείς. Όσον αφορά στην ΗΔΙΚΑ, το παρελθόν δεν μας έχει δείξει κάποιο τέτοιο ανταγωνισμό αλλά όσον αφορά στο ΕΔΕΤ τον είχαμε αυτόν τον ανταγωνισμό και επειδή θεωρούμε ότι είναι άδικο γιατί στηρίζονται και χρηματοδοτούνται από πόρους του ελληνικού δημοσίου, θέλει λίγο προσοχή.

Τέλος, ένα θέμα το οποίο εμείς το θεωρούμε σημαντικό και αφορά πρωτοβάθμια και δευτεροβάθμια εκπαίδευση και επειδή είναι εδώ και η Υπουργός, λαμβάνοντας υπόψη ότι ο ρόλος του ΕΔΕΤ και του ΕΕΤΗΔΕ αφορά στην παροχή υπηρεσιών προς την ακαδημαϊκή κοινότητα, κρίνουμε σκόπιμο ότι ο σκοπός της εταιρίας θα πρέπει να είναι η παροχή δικτυακών και υπολογιστικών, αποκλειστικά και μόνο, σε ακαδημαϊκά και ερευνητικά ιδρύματα. Για την πρωτοβάθμια και δευτεροβάθμια εκπαίδευση, η χρήση και προώθηση των ψηφιακών τεχνολογιών αποτελεί μέρος της διδακτικής διαδικασίας η οποία αποτελείται από το ψηφιακό μέσο, το περιεχόμενο αλλά και τη μεθοδολογία. Το ΕΔΕΤ δεν έχει την εμπειρία και το κατάλληλο προσωπικό, ώστε να προτείνει, να υλοποιεί και να διαχειρίζεται λύσεις που αφορούν στις δύο βαθμίδες εκπαίδευσης. Δεν αποτελεί πιστεύουμε ορθή πρακτική η γνώση μόνο του ψηφιακού μέσου, να καθορίζει την εκπαιδευτική διαδικασία. Αντιστρόφως, πιστεύουμε πως το περιεχόμενο και η εκπαιδευτική διαδικασία καθορίζουν τα μέσα και προτείνουμε αυτή η αρμοδιότητα να μείνει στο Υπουργείο Παιδείας. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ο πρόεδρος του ΣΕΒ, ο κ. Φέσσας, είναι παρών; Όχι. Ο πρόεδρος της Εκτελεστικής Επιτροπής Πανελλήνιας Ομοσπονδίας Εργαζομένων του Υπουργείου Πολιτισμού, ο κ. Παπαγεωργόπουλος; Είναι κάποιος εκ των φορέων που εκλήθησαν και δεν του ζητήσαμε να λάβει το λόγο; Όχι. Θα παρακαλούσα τώρα τους Εισηγητές των κομμάτων εάν έχουν ερωτήσεις να υποβάλουν στους φορείς. Ο εκπρόσωπος της πλειοψηφίας.

Κύριε Τζαβάρα, έχετε τον λόγο.

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** … (ομιλία εκτός μικροφώνου).

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Πολάκη, οφείλω να ζητήσω πρώτα από τους Εισηγητές των κομμάτων και οι βουλευτές που επιθυμούν θα ερωτηθούν. Ορίστε κ. Τζαβάρα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας):** Κύριε Πρόεδρε, δράττομαι της ευκαιρίας να υπογραμμίσω το γεγονός ότι αυτή η διαδικασία όπου η Βουλή καλεί εξωκοινοβουλευτικά πρόσωπα για ακρόαση, είναι ένα μέρος της κοινοβουλευτικής διαδικασίας και υπηρετεί το σκοπό και την αποστολή της νομοθετικής λειτουργίας του κράτους. Υπό αυτή την έννοια, επειδή είδα ότι κάποιοι από αυτούς που προσκλήθηκαν, όχι μόνο δεν εμφανίστηκαν, αλλά ούτε και θεώρησαν υποχρέωσή τους να στείλουν κάποιον εκπρόσωπο του οργανισμού, αναφέρομαι στο ΣΕΒ π.χ., που η απουσία του έχει ένα ρόλο τον οποίο ουσιαστικά δεν μπορώ να εκτιμήσω με βάση τα κριτήρια που μπορεί να διαθέτει ένας λογικός άνθρωπος, όταν η Βουλή νομοθετεί ζητήματα για τα οποία η παρουσία αυτού του οργανισμού που συνασπίζει, επιχειρηματίες που έχουν και την αξίωση να εκπροσωπούν την εργοδοσία σε εθνικό επίπεδο, αποτελούν θεωρώ πολύ σημαντική συμβολή με την παρουσία τους, σε αυτή τη διαμόρφωση της νομοθετικής λειτουργίας.

Τώρα θα ήθελα να κάνω κάποιες διευκρινιστικές ερωτήσεις κυρίως, στους εκπροσώπους των ΟΤΑ και θεωρώ ότι είναι εδώ και ο Πρόεδρος της Ένωσης των Δήμων και ο Πρόεδρος της Ένωσης των Περιφερειών και επειδή χθες μας απασχόλησε ως αντικείμενο του κοινοβουλευτικού διαλόγου, εάν και κατά πόσο η Κυβέρνηση ενεργεί με σωφροσύνη, προλαμβάνοντας, με τη συγκεκριμένη νομοθετική πρωτοβουλία, το φαινόμενο της ακυβερνησίας, που είναι ήδη σίγουρο, αλλά από την πλευρά της Αξιωματικής Αντιπολίτευσης αμφισβητείται. Είπε νομίζω ο Εισηγητής της Αξιωματικής Αντιπολίτευσης, ότι που την είδατε την ακυβερνησία. Αφήστε πρώτα να προκύψει και τότε νομοθετούμε. Εγώ λοιπόν, θέλω να ρωτήσω και τους δύο, με την πεποίθηση που έχουν σχηματίσει βάσει τα αποτελέσματα των εκλογών, βάσει του γεγονότος ότι για πρώτη φορά στην ιστορία της Τοπικής Αυτοδιοίκησης, αυτός που νίκησε στις εκλογές είτε ως δήμαρχος είτε ως περιφερειάρχης, δεν διαθέτει την πλειοψηφία στο περιφερειακό ή στο δημοτικό συμβούλιο, νοείται δυνατότητα ομαλής λειτουργίας των θεσμών της Τοπικής Αυτοδιοίκησης εάν δεν γίνουν αυτές οι παρεμβάσεις; Και δεύτερον, εάν οι παρεμβάσεις που γίνονται, με τις οποίες εξασφαλίζεται η πλειοψηφία και στα όργανα και στις επιτροπές των ΟΤΑ, η πλειοψηφία που έχει σχέση με την παράταξη του δημάρχου, είναι προς την κατεύθυνση εκείνη που πρέπει και επείγει για το Κοινοβούλιο να υπάρξει νομοθεσία.

Τώρα άλλη μια δέσμη ερωτήσεων θα μου επιτρέψετε κύριε Πρόεδρε, και παρακαλώ γιατί χθες με πιάσατε πολύ ευγενή. Θα μου επιτρέψετε δύο λεπτά να απευθύνω ερωτήσεις στη σεβαστή πρώην Πρόεδρο του Αρείου Πάγου, πρώην Πρόεδρο της Ένωσης Εισαγγελέων και Δικαστών, πρώην Πρωθυπουργό και πρώην Προϊσταμένη του Νομικού Συμβουλίου του πρώην Πρωθυπουργού και μάλιστα, παρέχουσα σε εκείνη την περίπτωση τις υπηρεσίες της αμισθί. Κυρία Πρόεδρε, πράγματι, με το άρθρο 12 παρ. 3 του ν. 3959/2011, η Κυβέρνηση τότε του ΠΑΣΟΚ είχε πείσει και τους συνομιλητές της σε ευρωπαϊκό επίπεδο ότι αυτή η πολύ σημαντική, για τη λειτουργία της οικονομίας, θέση του Προέδρου και του Αντιπροέδρου της Επιτροπής Ανταγωνισμού, δεν θα επιλέγεται από την Εκτελεστική Εξουσία, αλλά θα επιλέγεται από τη Βουλή. Και από το 2011, η διάταξη αυτή λέει, ότι ειδικά για τις θέσεις του Προέδρου και του Αντιπροέδρου της Επιτροπής Ανταγωνισμού, την επιλογή την κάνει η Βουλή, κατά ανάλογη εφαρμογή του άρθρου 101 α’ του Συντάγματος, δηλαδή, απαιτείται ομοφωνία ή μείζον πλειοψηφία, που να αντιστοιχεί στα 4/5 των συμμετεχόντων στη Διάσκεψη. Αυτή η προϋπόθεση, παρόλο που υπάρχει από το 2011, με διάφορα έωλα επιχειρήματα και φθηνές δικαιολογίες μέχρι σήμερα, καλύπτεται πίσω από το δήθεν κενό που υπάρχει στον Κ.τ.Β.. Γιατί δυστυχώς ο Κ.τ.Β. από το 2011 μέχρι το 2019 έχει μετατραπεί εκατοντάδες φορές, κάποιοι δεν βρήκαν την ευκαιρία δήθεν να βάλουν στις αρμοδιότητες της Διάσκεψης των Προέδρων και την περίπτωση του διορισμού.

Θυμόσαστε ό,τι είχα αντίρρηση κατά τη συνεδρίαση της Επιτροπής Θεσμών και Διαφάνειας, που γνωμοδότησε για τον διορισμό σας, όμως, υπάρχει η περίπτωση η΄, η καλύπτει αυτή την υποτιθέμενη έλλειψη και υπό αυτή την έννοια υποστηρίζω και εδώ, ότι ο διορισμός μας είναι παράνομος, γιατί δεν έχει γίνει η επιλογή σας από τη Βουλή, αλλά έγινε από την τότε πλειοψηφία της Βουλής, που ήταν η πλειοψηφία που υποστήριζε την Κυβέρνηση και με τον αρχηγό της Κυβέρνησης, τον Πρόεδρο του Υπουργικού Συμβουλίου και Πρωθυπουργό, εσείς είχατε μια ειδική σχέση. Αυτή την ειδική σχέση μου δίνει το δικαίωμα να τη σχολιάσω, το γεγονός ό,τι παρείχατε ως προϊσταμένη του Νομικού Γραφείου του Πρωθυπουργού, τη σχέση σας αμισθί. Χωρίς άλλο επιχείρημα, θα σας πω, ότι τουλάχιστον με βάση τα δεδομένα που υπάρχουν στην εθνολογία και την κοινωνιολογία, αναφέρομαι σε αυτό τον μεγάλο σοφό τον «Μαρσέλ Μος», ο οποίος είχε πει ό,τι το δώρο είναι μια πρωτόγονη μορφή συναλλαγής, γιατί το δώρο μέσα του έχει και εμπεριέχει μία υποχρέωση, την υποχρέωση της ανταπόδοσής του. Με βάση, λοιπόν, αυτή την πολύ απλή σκέψη, μπορείτε να μου πείτε, η αμισθί παροχή των υπηρεσιών σας στον Πρωθυπουργό, κατά την αντίληψη την κοινή των ανθρώπων, που έχουν μέτρια συνείδηση των ηθικών κανόνων και των νομικών υποχρεώσεων, σε εσάς, δεν δημιουργεί, τουλάχιστον, μια ιδιαίτερη τάση, να ανταποκριθείτε δίνοντας ή παρέχοντας κάποια οποιαδήποτε ανταπόδοση σ’ αυτό το δώρο από πλευράς του Πρωθυπουργού;

Το χειρότερο για μένα, ξέρετε ποιο είναι; Έρχεστε σήμερα εδώ και μας λέτε ό,τι χθες αυτή η Ανεξάρτητη Αρχή, η οποία έχει πολύ μεγάλη σημασία και σπουδαιότητα για την λειτουργία της οικονομίας και κυρίως, για την τήρηση των κανόνων του υγιούς ανταγωνισμού, δηλαδή, των άρθρων 101 και 102 της Συνθήκης για την λειτουργία της Ευρωπαϊκής Ένωσης, συνεδρίασε εκτάκτως και έρχεται να μας πει εδώ στη Βουλή, ότι πρέπει να αποσύρουμε αυτή τη διάταξη. Γιατί πρέπει να αποσύρουμε αυτή τη διάταξη;

Δεν κατάλαβα, δεν συμφωνείτε, ότι πρέπει να υπάρχει η προϋπόθεση της αμεροληψίας σε αυτούς οι οποίοι παίρνουν τη θέση του Προέδρου και του Αντιπροέδρου ή του μέλους αυτής της Επιτροπής;

Και αυτή η αμεροληψία, δεν κάμπτεται ή τουλάχιστον δεν τραυματίζεται ή δεν υποχωρεί……

Σας παρακαλώ πάρα πολύ, είναι ερώτηση. Ακούστε να δείτε, κύριοι.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σας παρακαλώ πολύ, κάνει μία ερώτηση. Έχει παράπονο η αξιωματική αντιπολίτευση, έχετε παράπονο, κύριε Πολάκη με το χρόνο;

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας):** Ακούστε κάτι το οποίο είναι πολύ απλό. Η αλήθεια δεν χρειάζεται τη συνηγορία κανενός. Αυτό που κάνετε τώρα, δηλαδή να με διακόπτεται, δείχνει ακριβώς πόσο μεροληπτικά ασκεί τα καθήκοντά της αυτή η Επιτροπή, για την οποία εσείς έχετε δώσει τη δυνατότητα να συμμετέχουν εκτός από τη γενική διευθύντρια ή από άλλα πρόσωπα τα οποία είχαν περάσει από τα ιδιαίτερα γραφεία των υπουργών της προηγούμενης κυβέρνησης και κακώς διορίστηκαν, βέβαια, έχετε με αυτόν τον τρόπο πλέον, υπογραμμίσει τη σοβαρότητα του ερωτήματος που απευθύνω στην κυρία Πρόεδρο, την οποία τη σέβομαι και για την οποία πραγματικά θέλω να ακούσω τη γνώμη της.

Κατά την άποψή της, λοιπόν, με βάση αυτά τα δεδομένα που της έθεσα, το γεγονός ότι είχε αυτή τη σχέση με τον Πρωθυπουργό και μάλιστα, αμισθί, ότι έχει τοποθετηθεί, όχι με βάση τη θεσμική εγγύηση της αμεροληψίας, που προβλέπει ο ν.3959 στο άρθρο 12 παράγραφος 3, αλλά και επιπλέον, αυτή η πρακτική, δηλαδή, αυτή η συγκεκριμένη διάταξη, ουσιαστικά εισάγει μια ρύθμιση, που υπάρχει σε όλα τα κράτη-μέλη της Ε.Ε., τη βρίσκει άστοχη; Αυτό ήταν το πρώτο ερώτημά μου.

Δεύτερον, εάν μόνο το πρόβλημά της είναι η αναδρομικότητα, μπορεί να μου εξηγήσει και εμένα και να ακούσουν και όλοι όσοι βρίσκονται εδώ μέσα στην αίθουσα, κατά πιο άλλο πρόσφορο τρόπο εκτός από την κήρυξη της αναδρομικότητας μπορεί για το μέλλον, να αποτραπεί η παρουσία και η λειτουργία στη διοίκηση αυτής της Ανεξάρτητης Αρχής προσώπων, τα οποία αποδεδειγμένα έχουν σχέση μεροληψίας με συγκεκριμένη πολιτική παράταξη;

Αυτή ήταν η ερώτησή μου, σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κυρίες και κύριοι συνάδελφοι, χθες, αν ανατρέξει κανείς στα πρακτικά, στην 7ωρη μαραθώνια συνεδρίαση, θα δει ότι ο Εισηγητής της πλειοψηφίας μίλησε λιγότερο από όλους τους εισηγητές. Η πρόθεσή μας, όλοι οι Εισηγητές είναι να έχουν την άνεση χρόνου που χρειάζεται. Τον λόγο έχει ο κ. Πολάκης, ο οποίος, επίσης αν ανατρέξετε στα πρακτικά, θα δείτε ότι είναι ο Εισηγητής που έκανε τη μεγαλύτερη κατάχρηση του χρόνου, με την ανοχή του Προεδρείου.

**ΠΑΥΛΟΣ ΠΟΛΑΚΗΣ** **(Εισηγητής του ΣΥΡΙΖΑ):**Λόγω της έντασης, που πήρε η συζήτηση, θα ξεκινήσω κι εγώ την ερώτηση και θα καλέσω την κυρία Θάνου, να τοποθετηθεί και στο εξής. Διότι, η τοποθέτηση του κ. Τζαβάρα είναι υποκριτική.

Θα έλεγα, ότι έχετε δίκιο αν αυτές τις ενστάσεις τις είχατε και για τον ορισμό του προηγούμενου Προέδρου της Επιτροπής Ανταγωνισμού. Θα έλεγα, ότι θα είχατε δίκιο, αν αυτές τις ενστάσεις τις είχατε με τον ίδιο τρόπο και με την επιλογή της αναδρομικότητας για το σύζυγο της κυρίας Κεραμέως, που ήταν μέλος της προηγούμενης Επιτροπής Ανταγωνισμού. Όταν καταθέσαμε την τροπολογία το 2016, μόνο επανάσταση που δεν κάνατε εδώ μέσα, να πέσουν τα μπετά και τα ταβάνια, που είπαμε ότι δεν πρέπει να έχει συγγενική σχέση με Υπουργό της κυβέρνησης, το μέλος της Επιτροπής Ανταγωνισμού. Μάλιστα, εμείς το σεβαστήκαμε και βάλαμε μεταβατική διάταξη και, νομίζω, τελείωσε τη θητεία του. Δεύτερο αυτό, για να δείξω το μέγεθος υποκρισίας και θέλω να τοποθετηθεί σε αυτό η κυρία Θάνου.

Τρίτον, ο κ. Κυριτσάκης είχε ένα συνεργάτη, διευθυντή του, τον κ. Μυλωνάκη. Ο κ. Μυλωνάκης ήταν την ίδια στιγμή, που ήταν στην Επιτροπή Ανταγωνισμού, ήταν και συνεργάτης του κ. Μητσοτάκη, του σημερινού Πρωθυπουργού, όταν ήταν Υπουργός Διοικητικής Μεταρρύθμισης. Αυτό δεν είναι σχέση;

Τώρα, μην πέφτουμε από τον ουρανό. Εδώ, το ζήτημα με την κυρία Θάνου και η επίταση που μπαίνει από, θέλω να πιστεύω, ένα κομμάτι της Ν.Δ., γιατί είναι σαφές και ποιο το στήριξαν εδώ χθες, έχει να κάνει με μια απόφαση που έβγαλε, πριν από λίγο καιρό, η Επιτροπή Ανταγωνισμού και η οποία δεν έβγαινε τρία χρόνια. Η οποία απόφαση, έχει να κάνει με το πρακτορείο διανομής «Άργος» του κ. Μαρινάκη. Εδώ είναι το θέμα. Αλήθειες δεν είπατε; Μην τρέχουμε στους φιλοσόφους του παρελθόντος, να μιλήσουμε για τους εφοπλιστές του παρόντος και τους υλικούς όρους ύπαρξης, τα συμφέροντα, τα οποία καθορίζουν, με ψευδεπίγραφες αμπελοφιλοσοφίες, τις συγκεκριμένες πολιτικές επιλογές. Αυτό είναι το ζουμί της ιστορίας.

Πάμε στην τοπική αυτοδιοίκηση. Στους συναδέλφους της αυτοδιοίκησης, θέλω να απευθυνθώ. Κύριε Αγοραστέ, μόνος σας είπατε, όπως ξέρετε, μια φορά δήμαρχος πάντα δήμαρχος, ότι όσον αφορά το κομμάτι των Περιφερειών, δεν έχετε πρόβλημα. Τότε γιατί θέλετε αυτό τον νόμο; Δεν πήρατε πλειοψηφίες; Εσείς, είστε ένας άνθρωπος που έχετε παρελθόν στην αυτοδιοίκηση και όποιος βγαίνει και ξαναβγαίνει, κάτι έχει κάνει στο τόπο του, δεν γίνεται αλλιώς. Δεν θέλετε τις ευρύτερες δυνατές συναινέσεις; Ο κ. Πατούλης, νομίζω, λείπει, έτσι; Έφυγε, ήλθε, μοίρασε τα τέτοια και έφυγε.

Εγώ θα μιλήσω πολύ συγκεκριμένα. Πότε γίνεται παζάρι; Με αυτό που έλεγε ο «ΚΛΕΙΣΘΕΝΗΣ», ότι για να συμπράξουν δύο παρατάξεις πρέπει και η δικιά σας η παράταξη και η δικιά μου, να υπογράψει το σύνολο των μελών των συμβουλίων για την προγραμματική συμφωνία, το σύνολο των δημοτικών μας ή των περιφερειακών συμβούλων, για τη συμφωνία; Τότε γίνεται παζάρι; Ή τώρα, που βάζει τη διάταξη το Υπουργείο Εσωτερικών και λέει η πλειοψηφία; Το διορθώσατε, κ. Υπουργέ, κάνατε κάποια νομοτεχνική σε αυτήν; Γιατί έτσι όπως έχετε διατύπωση την πλειοψηφία, η πλειοψηφία μπορεί να γίνεται και με έναν από την άλλη παράταξη, υποθέτω ότι εννοείτε, την πλειοψηφία των μελών και της δεύτερης παράταξης. Ωραία, απλά θα πρέπει να διευκρινιστεί, γιατί έτσι όπως είναι γραμμένο, μπορεί να εξηγηθεί και έτσι. Πότε γίνεται πιο εύκολα παζάρι κύριε συνάδελφε, στην Αυτοδιοίκηση; Όταν πρέπει να πείσετε το σύνολο ή όταν μπορείτε να πάρετε τους μισούς και να φτιάξετε μια παράταξη η οποία -η δεύτερη ερώτηση- γιατί θα πρέπει να μην ανακαλείται; Δηλαδή, για εμείς οι δύο συμφωνήσουμε και πούμε ότι πρέπει να κάνουμε ένα μεγάλο αρδευτικό στη Μαγνησία, για παράδειγμα, αλλά εσείς επειδή είστε από την Λάρισα, θέλετε να πάτε τα λεφτά εκεί και δεν το κάνετε, λέω ένα παράδειγμα, χαμηλό παράδειγμα, αλλά σπάσετε τη συμφωνία για κάποιο λόγο, εγώ γιατί να μην μπορώ να φύγω; Και παραμένει το θέμα.

Άρα, εσείς δηλαδή, ως κυβερνώσα παράταξη, δεν υλοποιήσετε την προγραμματική συμφωνία, γιατί δεν μπορεί να σπάσει; Πού είναι η Δημοκρατία; Τρίτη ερώτηση, και στις τρεις ερωτήσεις θα τις έκανα και για τον κ. Πατούλη, είστε εσείς εδώ και νομίζω ότι μπορείτε να καλύψετε. Λέτε ότι είναι σύμφωνο με το χάρτη της τοπικής αυτονομίας, δεν είναι σύμφωνο κ. Αγοραστέ, με το άρθρο 3 είναι σύμφωνο; Ποιο είναι το βουλευόμενο όργανο της Αυτοδιοίκησης; Τα Δημοτικά και Περιφερειακά Συμβούλια δεν είναι; Έτσι δεν είναι;

Εδώ όμως, αυτό το οποίο κάνει ο νόμος, είναι ότι λέει ότι η οικονομική επιτροπή μπορεί να εγκρίνει το πρόγραμμα προσλήψεων, μπορεί να είναι η αναθέτουσα αρχή, μπορεί να ρυθμίζει οφειλές πάνω από 150.000 και έως εκεί που πάει και φανταστείτε τι πελατειακό πράγμα είναι αυτό, έτσι; Το λέει αυτό μέσα. Δεν το έχετε διαβάσει; Το Συμβούλιο δεν μπορεί να το ξαναπάρει, εάν αποφασίσει η οικονομική επιτροπή, λέω πάλι ένα μικρό παράδειγμα, ρυθμίζει τα χρέη ενός επιχειρηματία 500.000 ευρώ, τα ρυθμίζει η οικονομική επιτροπή, με την πλειοψηφία του Δημάρχου ή του Περιφερειάρχη. Αυτό το Περιφερειακό Συμβούλιο, δεν μπορεί να το κουβεντιάσει ξανά, ετελείωσε, ενώ πριν δεν γινόταν έτσι και η τοπική αυτονομία ασκείται από τα Συμβούλια, τα βουλευόμενα όργανα είναι τα Συμβούλια, τα άλλα είναι εκτελεστικά. Και εσείς εκτελεστικός είστε και ο Δήμαρχος είναι εκτελεστικός και η οικονομική επιτροπή, της παραχωρούμε αρμοδιότητες, για να διευκολυνόμαστε. Εντάξει, δεν θα συνεδριάζει το Δημοτικό Συμβούλιο για τη μετακίνηση, σωστό είναι αυτό το οποίο λέει και ενός Περιφερειακού Συμβούλου, ενός Δημοτικού Συμβούλου, του Δημάρχου και τα λοιπά, αλλά εδώ μιλάμε για σοβαρές αρμοδιότητες οι οποίες περνάνε. Τον προϋπολογισμό των νομικών προσώπων, δεν πρέπει να τον εγκρίνει το Δημοτικό Συμβούλιο; Γιατί θα πρέπει να το εγκρίνει η οικονομική επιτροπή, η οποία έχει πλειοψηφία του Δημάρχου; Αυτά είναι τα ουσιαστικά ερωτήματα, τα οποία καταργούν την τοπική αυτονομία.

Νομίζω ότι για τα άλλα θέματα, μια ερώτηση θα ήθελα να κάνω, δεν ξέρω εάν είναι εδώ ο κ. Γερακαράκος, έφυγε. Η ερώτηση η οποία θα ήθελα να κάνω για να καταγραφεί στα Πρακτικά, είναι, το τι έχει εμποδίσει την Αστυνομία, όλα αυτά τα χρόνια, αυτοί οι οποίοι είναι απέναντι από την Μασσαλίας και κάνουν το παραεμπόριο, να τους μαζέψει; Τι την έχει εμποδίσει; Ή την έχει εμποδίσει στο Αριστοτέλειο, εάν γίνεται διακίνηση ναρκωτικών, να συλλάβει αυτούς που κάνουν αυτή την κακουργηματική πράξη; Τι τους έχει εμποδίσει; Εγώ θα ήθελα μια μεγάλη απάντηση και προσέξτε τώρα, την απάντηση του, συμφωνούμε, μπράβο, ζήτω, «γιούργια» κυρία Κεραμέως, που καταργείται το άσυλο, αλλά μην τυχόν και μας βάλετε βάρδια. Γιατί κάτι τέτοιο είπε, όπου δείχνει ότι καταλαβαίνουν ότι αυτό το πράγμα, ότι δεν λύνεται με νόμους, κυρία Κεραμέως. Ούτε με επιβολή, ούτε με επίδειξη σιδερένιες μπότας, αυτά μας τα είπανε πολλοί, μας τα είπε κι ένας άλλος, κι άμα δεν την πάθεις μικρός, θα την πάθεις μεγάλος. Αλλά δεν είναι εδώ για να απαντήσει. Κάποια άλλα ιδιαίτερα ζητήματα του νομοσχεδίου, θα μιλήσουν οι συνάδελφοι.

**ΜΑΧΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο ζήτησε και τον έχει η κυρία Κεραμέως, επί προσωπικού.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Παίρνω το λόγο επί του προσωπικού. Προφανώς δεν έχω αρμοδιότητα να μιλήσω για θέματα του Υπουργείου Ανάπτυξης, εάν θέλει ο αρμόδιος Υπουργός θα τοποθετηθεί. Όμως, έγινε μια αναφορά στο πρόσωπό μου κ. Πολάκη και θα ήθελα να διορθώσω κάτι που είπατε. Κάνατε, έναν παραλληλισμό μιας διάταξης, που συζητάμε σήμερα, που συζητάει η αρμόδια Επιτροπή της Βουλής σήμερα, με μια διάταξη που είχε θεσπιστεί το 2016 και αφορούσε πράγματι το σύζυγό μου, ο οποίος ήταν τότε αντιπρόεδρος της Επιτροπής Ανταγωνισμού. Υπάρχει μια σημαντική διαφορά, την οποία αποσιωπάται όμως και η διαφορά αυτή είναι η εξής, ότι τότε είχατε θεσπίσει μια διάταξη, που αφορούσε σε ασυμβίβαστο μεταξύ μέλους μόνο μίας ανεξάρτητης αρχής και βουλευτή. Άρα, όχι σύμπτωση στο ίδιο πρόσωπο ιδιοτήτων. Η διάταξη που είδαμε σήμερα, να το εξηγήσω, αφορά σύμπτωση ιδιοτήτων. Ότι, δηλαδή, η κυρία Θάνου, ήταν σύμβουλος του πρωθυπουργού και τοποθετήθηκε εν συνεχεία Πρόεδρος της Επιτροπής Ανταγωνισμού. Εδώ πέρα, στην περίπτωσή μου, δεν υπήρχε καμία σύμπτωση προσώπων, αλλά, θεσπίστηκε κ. Πολάκη, παρακαλώ την προσοχή σας, διάταξη για το σύζυγό μου, ο οποίος είχε τοποθετηθεί στην Επιτροπή Ανταγωνισμού, 6 χρόνια πριν εγώ γίνω βουλευτής, πριν καν παντρευτούμε. Γι' αυτό συζητάμε σήμερα. Και κάτι τελευταίο, για να διορθώσω στα πρακτικά κάτι που είπατε. Η διάταξη, δεν διορθώθηκε ποτέ, ως προς την αναδρομικότητα. Ίσχυσε η διάταξη, δεν διορθώθηκε ποτέ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Από το Κίνημα Αλλαγής, θέλετε να θέσετε ερωτήματα κυρία Λιακούλη;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κύριε Πρόεδρε, εμείς θέλαμε να θέσουμε κάποια ερωτήματα προς την ΚΕΔΕ, αλλά βλέπω ότι δεν υπάρχει εκπρόσωπος εδώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Υπάρχει ένας εκπρόσωπος που καταγράφει, αλλά αν δεν έχει εξουσιοδότηση από τον κ. Πατούλη, δεν μπορεί να απαντήσει. Μπορεί να καταγραφεί όμως η άποψη σας.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Εγώ, θέλω να θέσω τα εξής ερωτήματα κύριε Πρόεδρε πολύ σύντομα. Σημείωσα εδώ, τις απόψεις του κ. Πατούλη, εκφράζει μας είπε την ΚΕΔΕ. Βεβαίως, σημείωσα επίσης, τους φορείς που έρχονται από τις τοπικές κοινότητες, από τα συμβούλια και σημειώνω ιδιαιτέρως, ότι, δηλώσαν πως δεν είχαν απολύτως καμία επαφή και καμία διαβούλευση στην ΚΕΔΕ. Αυτό το σημειώνω και θέλω να τον ρωτήσω εάν αυτό συμβαίνει, γιατί δεν το γνωρίζουμε. Να μας το πουν, αν είναι πράγματι έτσι και επιβεβαιώνεται αυτό. Αυτό είναι το ένα. Το δεύτερο, σε ό,τι αφορά τις διατάξεις του σχεδίου νόμου του Υπουργείου Εσωτερικών, σε ό,τι αφορά το άρθρο 1, τη σύμπραξη των παρατάξεων. Θα ήθελα, να ρωτήσω τους εκπροσώπους των δήμων, αν η μέχρι σήμερα ρυθμισμένες στο άρθρο 66 παράγραφο 7 υφιστάμενες διατάξεις, που αφορούν παρατάξεις οι οποίες μπορούν να συνενωθούν, σχηματίζοντας μία νέα παράταξη, αν αυτές οι διατάξεις, διαφοροποιούνται στην πρακτική και σε ποια επίπεδα διαφοροποιούνται. Δηλαδή, με απλά λόγια. Η καινούργια διάταξη του άρθρου 1, που εισάγεται σήμερα με το νομοσχέδιο που συζητάμε, τι πραγματικά καινούργιο φέρνει σε σχέση με το παλιό άρθρο; Που το παλιό άρθρο νομικά χώλαινε και σήμερα δεν χωλαίνει πια, τι δηλαδή εισάγεται καινούργιο σε νομικό και πρακτικό επίπεδο.

Ερώτημα δεύτερο. Σε ό,τι αφορά το πρακτικό, το οποίο δηλώνεται τη οικεία διάταξη που εισάγεται για συζήτηση, ότι, δεν ανακαλείται. Ποιος είναι ο νομικός τύπος, με τον οποίο διαφοροποιείται πλέον μια σύμπραξη με τις παλιές ενώσεις και τις παλιές παρατάξεις, σε σχέση με τις σημερινές. Δηλαδή, με απλά λόγια, το πρακτικό αυτό, ποια νομική ισχύ έχει, ποια άλλη ισχύ έχει.

Τρίτο ερώτημα. Σε ό,τι αφορά τη διάταξη, που αφορά τον Αντιδήμαρχο και τον Αντιπεριφερειάρχη που ορίζεται από τον Δήμαρχο και τον Περιφερειάρχη και μπορεί να παραμείνει υποχρεωτικά επί έξι μήνες και να μη μετακινηθεί παρά μόνο μετά από αυτό το χρονικό διάστημα. Αν είναι σύμφωνη με τη ρύθμιση αυτή.

Επίσης, θα ήθελα να ρωτήσω, εάν είναι σύμφωνη με τη συγκρότηση των Διοικητικών Συμβουλίων στο άρθρο 6, των νομικών προσώπων των ΟΤΑ και των συνδέσμων, στο ότι δεν περιλαμβάνεται στη συγκεκριμένη διάταξη αναλυτικά ποια είναι αυτά τα νομικά πρόσωπα, ποιοι είναι οι σύνδεσμοι - και εγώ θα ήθελα σε αυτό - επειδή έχουμε σήμερα και την (ΕΣΑμεΑ), κύριε Πρόεδρε, μαζί μας και είναι εδώ και ο κ. Υπουργός, σε ό,τι έχει σχέση με τις διατάξεις που προτείνονται από την (ΕΣΑμεΑ), να τοποθετηθεί και η ΚΕΔΕ και η Ένωση Περιφερειών - βλέπω εδώ ο Πρόεδρος της Ένωσης Περιφερειών κάθισε μαζί μας μέχρι το τέλος - να μας απαντήσει, για το αν συμφωνεί, για τις διατάξεις που προτείνονται από την (ΕΣΑμεΑ), κατά την άποψή μας, απολύτως λογικές, να εισαχθούν στο νομοσχέδιο, αφορούν την προσβασιμότητα και αφορούν μια υποχρέωση που έχει η χώρα μας, να συμμορφωθεί με τις οικείες διατάξεις και με τον οικείο μηχανισμό.

Συνεχίζοντας με την ΚΕΔΕ, για το άρθρο 6, είχα το ερώτημα αν συμφωνούν με αυτό και επίσης, το γεγονός, ότι επανέρχεται η διάταξη που αφορά έναν Δήμαρχο ή ένα Περιφερειάρχη, ο οποίος φύγει από την θέση του είτε παραιτηθεί, είτε φύγει από τη ζωή -σπάνιες τέτοιες περιπτώσεις - όμως υπάρχει το εξής αντιφατικό στη συγκεκριμένη διάταξη λέτε: ότι «επαναφέρεται τη λογική στη διάταξη αυτή, βάζοντας να επιλεγεί ο Δήμαρχος πάλι από την παράταξη του».

Έχοντας όμως φτιάξει τις συμπράξεις του άρθρου 1, δηλαδή, έχοντας φτιάξει μια μεγαλύτερη ενότητα παρατάξεων - όπου αυτό επιτευχθεί - εμείς θέλουμε την τοποθέτηση της ΚΕΔΕ και της Ένωσης Περιφερειών, πώς διασφαλίζεται, ότι αυτός που θα φύγει δεν θα προέρχεται από τη μικρότερη παράταξη, αφού νομικά δεν υπάρχει απολύτως κανένας άλλος τρόπος να διασφαλιστεί.

Αυτά είναι τα ερωτήματα στα οποία εμείς θα θέλαμε απάντηση από τους φορείς που ακούσαμε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ, ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, είναι καλό, να ακούμε τους διάφορους φορείς να καταθέτουν τις εμπειρίες τους, για να συνθέσουμε απόψεις και να υπάρχει πλουραλισμός. Όμως τίθενται κάποια ερωτήματα, κυρίως για τους οργανισμούς Τοπικής Αυτοδιοίκησης.

Εγώ θα ήθελα από τους εκπροσώπους είτε του πρώτου, είτε του δευτέρου βαθμού δεν τους ανησυχεί, αν μιλάμε για Αυτοδιοίκηση και όχι για εταίρο διοίκηση, διότι όλα αυτά τα χρόνια περί Εταίρο-διοίκησης πρόκειται, καθ' ότι δεν έχουν αυτοτελείς οικονομικούς πόρους.

Εγώ θα ήθελα, να κάνω και μια ερώτηση, πως θα ορθοποδήσουν οι Δήμοι όταν αυτή τη στιγμή οι μεγάλες Περιφέρειες παίρνουν λίγα χρήματα, για να ορθοποδήσουν και ο πρώτος και ο δεύτερος βαθμός έχουν οικονομικά ζητήματα - κυρίως ο 2ος βαθμός.

Θα ήθελα, να επισημάνω αυτό, που είπε ο εκπρόσωπος από τη Μυτιλήνη, που είναι σημαντική η παρουσία τους εδώ, επειδή οι Δήμοι έχουν γίνει απρόσωποι, από την επέκταση που έκαναν και στο εμβαδόν που καταλαμβάνουν, αλλά και πληθυσμιακά, θα πρέπει να ενισχυθεί ο θεσμός του πρώην κοινοτάρχη - νυν Προέδρου δημοτικών κοινοτήτων. Είναι ο συνδετικός κρίκος με το Δήμο, για να αισθάνεται ο δημότης κύτταρο ενεργό, να αισθάνεται και αυτός, ότι είναι μέρος του σώματος του Δήμου. Είναι βασική παράμετρος.

Δεν σας ανησυχεί, κύριοι της αυτοδιοίκησης, που γίνεται από πλευράς του νομοσχεδίου διάκριση μεταξύ του πρώτου και δευτέρου βαθμού, σε ό,τι αφορά το άρθρο 2 περί του ασυμβιβάστου; Δηλαδή ο Πρόεδρος του Δημοτικού Συμβουλίου συνάμα μπορεί να είναι Πρόεδρος Οικονομικής Επιτροπής, στο δεύτερο βαθμό δεν ισχύει αυτό. Δεν σας ανησυχεί που μετακυλίονται αρμοδιότητες, προκειμένου οι Επιτροπές, να παραγκωνίζουν το Δημοτικό Συμβούλιο, που είναι ο κύριος κορμός και ο πυρήνας του σώματος της Αυτοδιοίκησης για να λαμβάνει αποφάσεις;

Δεν σας ανησυχεί αυτή η αύξηση κύρους, αίγλης και αρμοδιοτήτων που παίρνουν οι Οικονομικές Επιτροπές, που παραμερίζουν τα Δημοτικά Συμβούλια που ως σύνθεση πολιτών παίρνουν τις αποφάσεις; Τίθενται ερωτήματα.

Σε ό,τι αφορά το δεύτερο βαθμό της Αυτοδιοίκησης, κύριε Περιφερειάρχα μου, το θίξατε, αλλά δεν το αναλύσατε επί μακρόν, δεν σας ανησυχεί που η αιρετή Περιφέρεια «καπελώνεται» από την αποκεντρωμένη; Και εγώ ρωτώ: Όταν ένα θέμα στο Περιφερειακό Συμβούλιο δεν έχει την απαιτούμενη πλειοψηφία και δεν περνάει ή δεν το φέρνουν δεύτερη φορά, όπως είναι το χωροταξικό, θέμα ζωτικής σημασίας, πηγαίνει στην Αποκεντρωμένη από την Αιρετή και «στρίβειν διά του αρραβώνος», που λέμε στην καθομιλουμένη, παίρνει υπογραφή;

Πρέπει να σας απασχολήσει, ποιος είναι ο ρόλος της Αιρετής, ποιος είναι ο ρόλος της Αποκεντρωμένης και γιατί η Αποκεντρωμένη, δημοκρατικά, να καπελώνει κατά περίπτωση την Αιρετή Περιφέρεια και γιατί - όπως ορθά το είπατε - δύο άνθρωποι να αποφασίζουν για το ίδιο θέμα;

Είναι θέματα που πρέπει να επιλυθούν. Όταν σήμερα μια Περιφέρεια δεν έχει χρήματα για να προχωρήσει και σας λέω σαν παράδειγμα, την Περιφέρεια Δυτικής Μακεδονίας. Για διαγράμμιση του οδικού δικτύου παίρνει μόνο 1 εκατ. ευρώ, ούτε για διαγραμμίσεις δεν φτάνουν. Δεν γίνεται Αυτοδιοίκηση χωρίς πόρους. Εγώ θα ήθελα να υπάρχει μέσα και η πίεση, να δοθούν χρήματα από τα τέλη κυκλοφορίας, τα παρακρατηθέντα και ενδεχομένως και από φορολογικής άποψης, να αλλάξει το οικονομικό καθεστώς. Είναι πολλά τα ζητήματα της Αυτοδιοίκησης.

Σε ό,τι αφορά την Επιτροπή Ανταγωνισμού και όλα αυτά που ανέφερε ο κ. Τζαβάρας, ο οποίος έχει και μια μεγάλη πολιτική διαδρομή, εγώ διαφωνώ και μόνο στο όρο «Επιτροπή Ανταγωνισμού». Δεν είμαι φιλόλογος κύριοι, αλλά ο «ανταγωνισμός» είναι μια λέξη σκληρή, ο «συναγωνισμός» έπρεπε να είναι στη προκειμένη περίπτωση ο όρος, «Επιτροπή Συναγωνισμού» και όχι «Επιτροπή Ανταγωνισμού».

Θέλω να ρωτήσω, όταν δημιουργούνται φωτογραφικές διατάξεις είτε από τους μεν είτε από τους δε, η φωτογραφία είναι ένα είδωλο αντεστραμμένο και δημιουργεί αντικατοπτρισμό, άρα δημιουργούμε είδωλα προκειμένου να τοποθετηθούν ημέτεροι είτε από τη μια πλευρά είτε από την άλλη και δεν βάζουμε σωστές βάσεις για αυτό που λέγεται δημοκρατία και πολιτικός πολιτισμός και ανοιχτούς όρους, για τις μελλοντικές γενιές. Πρέπει να μας προβληματίσει το περί «φωτογραφικής διάταξης» είτε είναι σύννομο είτε όχι είτε είναι ηθικό είτε όχι.

Τίθενται ερωτήματα, είναι καλό που ήρθαν οι φορείς, θα περιμέναμε και τους άλλους Φορείς και απλά κύριε Πρόεδρε, με την δική μας ψήφο σας έχουμε εμπιστοσύνη για να διευθύνετε μια συζήτηση. Υπάρχει εκπρόσωπος από την ιερή πόλη του Μεσολογγίου και δεν ξέρω αν μπορούμε να της δώσουμε το ένα λεπτό να μιλήσει, αν έχουμε χρόνο. Εσείς κρίνετε.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Μπούμπα, ήσασταν κι εσείς χθες εδώ στη διαδικασία που έγινε η πρόσκληση των φορέων. Νομίζω, ότι είχατε τη δυνατότητα να προτείνετε φορείς, εάν θέλατε. Εάν πάλι η Αίθουσα κρίνει ότι είναι τόσο μείζον και θα ακούσουμε κάτι διαφορετικό από αυτά που ελέχθησαν μέχρι τώρα, να τον δώσω τον λόγο, αλλά τώρα τον λόγο έχει η κυρία Σοφία Σακοράφα, Ειδική Αγορήτρια του ΜέΡΑ25.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Θα μου επιτρέψετε, με όλο το σεβασμό στο πρόσωπό σας, να κάνω μια μικρή παρατήρηση, όσον αφορά τη συζήτηση που έγινε προηγουμένως και η οποία εμένα προσωπικά με ξάφνιασε πάρα πολύ. Έγινε μια επίθεση σε κάποιο εκπρόσωπο φορέα, η οποία δεν θα έπρεπε να γίνει. Εμείς οι Βουλευτές είμαστε στη διαδικασία των ερωτήσεων και ερωτήσεις έπρεπε να κάνουμε και οι κύριοι που έχουμε προσκαλέσει και πρέπει να τους τιμήσουμε, οφείλουν να τοποθετηθούν καταρχήν και να απαντήσουν στις ερωτήσεις μας. Όλα, αυτό δεν κατάλαβα γιατί έγινε, κύριε Πρόεδρε και νομίζω δεν τιμά και το Σώμα με τον τρόπο που έγινε, ένθεν κακείθεν.

Θα ήθελα να κάνω μια γενική ερώτηση προς όλους τους εκπροσώπους της ΚΕΔΕ. Πριν από αρκετό καιρό ψηφίστηκε ένας νόμος, αυτός της απλής αναλογικής. Πρώτη είμαι εγώ, που είχα πει ότι είναι και πρόχειρος και με τον τρόπο που εφαρμόστηκε μπορεί να ακυρώσει την ίδια την ουσία της απλής αναλογικής, με την οποία, είμαι υπέρ. Παρά τη δυσλειτουργία που επικαλείστε, παρήγαγε κάποια συγκεκριμένα αποτελέσματα, που απηχούν αυτή τη βούληση των πολιτών. Πρέπει ή όχι να τα σεβαστούμε αυτά; Θέλω σε αυτό μια απάντηση.

Ποια είναι η θέση της ΚΕΔΕ για την πρόταση ενοποίησης των παρατάξεων με την εξαφάνιση κάποιων άλλων παρατάξεων; Εάν δεν συμφωνείτε και ελπίζω να μη συμφωνείτε, ποια είναι η πρότασή σας; Πιστεύετε ή όχι ότι είναι αλλοίωση, για να μην πω ακύρωση του εκλογικού αποτελέσματος; Διότι, άλλο είναι η σύμπραξη και άλλο είναι απορρόφηση. Στην απορρόφηση έχουμε έναν πολιτικό φορέα που εκλέχτηκε, να εξαφανίζεται.

Πάμε στην Οικονομική Επιτροπή. Συμφωνείτε με τη μετάβαση τόσων και τέτοιου είδους αρμοδιοτήτων του Δημοτικού Συμβουλίου στην Οικονομική Επιτροπή; Ποιος και πώς θα είναι ο έλεγχος που εκ των πραγμάτων πρέπει να ασκούν οι εκλεγμένοι; Μέχρι τώρα, σε κάποια θέματα η Οικονομική Επιτροπή απλώς εισηγούνταν. Τώρα, παίρνει αποφάσεις, δηλαδή, υποκαθιστά το Δημοτικό Συμβούλιο.

Το κυριότερο απ' όλα είναι ότι οι Αντιπεριφερειάρχες ουσιαστικά έχουν εκλεγεί, εν γνώσει του εκλογικού σώματος και θα ήταν εκεί για δύο ολόκληρα χρόνια. Δηλαδή, ουσιαστικά, ψήφισε ο λαός και Περιφερειάρχη και Αντιπεριφερειάρχες. Βάσει ποιας λογικής και τι σκοπό εξυπηρετεί ο ορισμός με ανάκληση το εξάμηνο;

Η μετατροπή των Κοινοτικών Συμβουλίων σε «κομπάρσους» κατά τη δική μου άποψη, αγγίζει ή όχι τα όρια της αντισυνταγματικότητας και έχει ή δεν έχει σαν αποτέλεσμα την παραπέρα αποστασιοποίηση του πολίτη, αφού δε μπορεί να αποφασίζει ούτε για τα ελάχιστα; Θα μου φανεί πάρα πολύ παράξενο αν συμφωνείτε σε αυτό, τον κατ' ουσία «διαγωνισμό ομορφιάς» για εμένα, για την έγκριση τεχνικού έργου, που τελικά είναι δυνατόν να υιοθετηθεί η πρόταση μιας πολύ ισχνής μειοψηφίας.

Δεν έχει έρθει κάποιος, εκτός από την κυρία Πρύτανη των Πατρών και θα απευθύνω την ερώτηση στην ίδια. Θα ήθελα να μου πει αν πιστεύει ότι πλήττεται ή όχι, το αυτοδιοίκητο των Πανεπιστημίων με αυτή τη ρύθμιση που περνάει το Υπουργείο Παιδείας και γιατί μέχρι σήμερα δεν έχουμε εφαρμογή του ισχύοντος νόμου.

Προς τον εκπρόσωπο της ΠΟΕΣΥ: Καθόλη τη διάρκεια του ισχύοντος νόμου έχετε δεχτεί εντολή από τον Εισαγγελέα Υπηρεσίας ποτέ για να παρέμβετε, με τη δικαιοδοσία που σας δίνει αυτός ο νόμος και αν έχετε παρέμβει ή όχι; Ποια είναι τα αποτελέσματα που είχατε, αν σας δόθηκε αυτή η δυνατότητα;

Επίσης, αν κάποιος μπορεί να απαντήσει, πώς κρίνετε την παράκαμψη του προσυμβατικού ελέγχου του Ελεγκτικού Συνεδρίου με τη μεθόδευση της ανάθεσης εργολαβιών από τα Νομικά Πρόσωπα Δημοσίου Δικαίου και ποιο σκοπό εξυπηρετεί η συλλήβδην νομιμοποίηση των νομίμως εκκρεμών πληρωμών προμηθειών;

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Θα ήθελα να θέσω δύο θέματα, πρώτον, για τη Νομική της Πάτρας και δεύτερον, για το Ελληνικό Κέντρο Διαστήματος.

Καταρχάς, να καλωσορίσω την παρουσία όλων των φορέων και ειδικότερα, των φορέων από τη δυτική Ελλάδα, στην οποία, βρίσκομαι και εγώ, ως Βουλευτής Νομού Ηλείας.

Θέλω να στηρίξω την πρόταση της Κυβέρνησης για τη μη ίδρυση αυτή τη στιγμή της λειτουργίας Νομικής της Πάτρας, διότι, προφανώς προήλθε από μια μελέτη κόστους - οφέλους και κρίνεται ότι δεν είναι χρήσιμο. Επειδή αναφέρθηκαν σε ένα πολύ ενδιαφέρον όραμα, σε σχέση με την εξειδίκευση των νομικών σπουδών και των νέων τεχνολογιών, θα ήθελα να ρωτήσω τους εκπροσώπους, εάν έχουν σκεφτεί την περίπτωση διεπιστημονικών μεταπτυχιακών. Δηλαδή, μαζί με τις Σχολές που υπάρχουν ήδη στο Πανεπιστήμιο της Πάτρας και με νομικούς, διότι, αυτά, στα οποία, αναφέρθηκαν και είναι πολύ ενδιαφέροντα, αποτελούν αντικείμενο μεταπτυχιακών σπουδών και εξειδίκευσης και όχι τόσο του πρώτου βασικού πτυχίου.

Δεύτερον, θα ήθελα να κάνω μια ερώτηση προς τον εκπρόσωπο των Επιχειρήσεων Διαστήματος, διότι, με την εισήγηση του, ενδεχομένως, δημιουργείται μια ίσως μερική, ότι μόνο η κυβέρνηση ΣΥΡΙΖΑ και ο κ. Παππάς ασχολήθηκε με θέματα διαστήματος, θέλω να πω και να το επιβεβαιώσει και ο ίδιος ότι η προσπάθεια που είχε γίνει για τα ζητήματα διαστήματος, έχει ξεκινήσει από τη Ν.Δ. και συγκεκριμένα και από αυτή τη Βουλή και την Επιτροπή Περιβάλλοντος το 2013.

Διότι, το 2013 έγιναν εδώ πολύ σημαντικές συνεδριάσεις, στις οποίες παρευρέθηκε και ο κ. Μπολάνος, από την Επιτροπή Περιβάλλοντος, για τις νέες τεχνολογίες, με πρόσκληση του επικεφαλής της Νομικής Υπηρεσίας της Ευρωπαϊκής Επιτροπής Διαστήματος. Στη συνέχεια, η Βουλή και με τη σύμφωνη γνώμη του Πρωθυπουργού της Ελλάδας είχε και φιλοξένησε συνεργάτη από την Ευρωπαϊκή Επιτροπή Διαστήματος, την οποία στη συνέχεια αξιοποίησε και ο κ. Παππάς. Επίσης, το πρώτο Διεθνές Συνέδριο Διαστήματος για το «ΚΟΠΕΡΝΙΚΟΣ» έγινε στην Ελλάδα, με πρόταση της Επιτροπής Περιβάλλοντος της Βουλής, όπως επίσης έγιναν και πάρα πολλές συμμετοχές στα ευρωπαϊκά φόρα από τη Ν.Δ. το 2013 και το 2014.

Έτσι, λοιπόν, ο Ελληνικός Οργανισμός Διαστήματος στηρίχθηκε σε αυτή την πρώτη δουλειά, την οποία κάναμε κατά το 2013 - 2014, ξεκινήσαμε δε και την οργάνωση της στρατηγικής για το διάστημα, την οποία και δεν συνέχισε. Έτσι, λοιπόν, το 2019 βρισκόμαστε ακόμα να μην έχει στρατηγική η χώρα μας για το διάστημα.

Σήμερα, θα καταθέσω στην Επιτροπή το πρώτο υπόμνημα, που είχαμε καταθέσει στον Πρωθυπουργό της χώρας το 2014, για την ανάπτυξη της στρατηγικής της Ελλάδας για το διάστημα και ελπίζω το Ελληνικό Κέντρο Διαστήματος να μπορέσει να συνεχίσει αυτή τη δουλειά, την οποία κάναμε.

Κλείνοντας, θέλω να πω ότι είναι πολύ σημαντικό οι κυβερνήσεις, η μία να συνεχίζει τη δουλειά της άλλης, γιατί αυτή εννοείται συνέχεια της κυβέρνησης και της πολιτικής.

Στο σημείο αυτό γίνεται η β΄ ανάγνωση των καταλόγων των μελών των Επιτροπών. Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τζαβάρας Κωνσταντίνος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μπούμπας Κωνσταντίνος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Από τη Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κρητικός Νεοκλής, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Καφαντάρη Χαρούλα(Χαρά), Βασιλικός Βασίλειος (Βασίλης), Βέττα Καλλιόπη, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Παππάς Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Βιλιάρδος Βασίλειος , Μπούμπας Κωνσταντίνος, Απατζίδη Μαρία και Σακοράφα Σοφία.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ορθώς, το κράτος πρέπει να έχει συνέχεια.

Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, ειλικρινώς δεν περίμενα ότι θα φτάσουμε στο σημείο για τη διαστημική πολιτική να διαγκωνιζόμαστε για το ποιος την ξεκίνησε σε αυτή τη χώρα, γιατί θυμάμαι με πικρό χαμόγελο την αντιμετώπιση που είχα εγώ προσωπικώς και συνολικά η Κυβέρνηση, όταν εκκινούσαμε τον Ελληνικό Διαστημικό Οργανισμό.

Απ' ό,τι έχω καταλάβει από τα συμφραζόμενα, τα κεντρικά προγράμματα του Ελληνικού Διαστημικού Οργανισμού δεν επερωτώνται, μένει να δούμε, εάν η μεταμορφωμένη δομή, η οποία κληρονομεί προσωπικό, συμβάσεις, μνημόνια συνεργασίας με όλες τις διεθνείς διαστημικές υπηρεσίες, προγράμματα ανάπτυξης μικροδορυφόρων, τις δύο συμβάσεις των τηλεπικοινωνιακών δορυφόρων, οι οποίοι είναι αυτή τη στιγμή στην ελληνική τροχιακή θέση, θα είναι αρκούντως αποτελεσματική.

Δηλώνουμε την ικανοποίηση και τη χαρά μας, διότι αυτή τη στιγμή καμία πτέρυγα της Βουλής δεν αμφισβητεί την υποχρέωση του πολιτικού κόσμου, αυτά τα πράγματα να τα συζητάει σοβαρά, να μην τα συζητάει με αστειάκια, να μην τα συζητάει με υπονοούμενα, να τα συζητάει στη βάση μιας αναγκαίας εθνικής στρατηγικής για το διάστημα. Είναι ένα ζήτημα πολύ ευαίσθητο, ένα ζήτημα που άπτεται της ασφάλειας και της άμυνας της χώρας, ένα ζήτημα που άπτεται και των δυνατοτήτων της χώρας να αφομοιώνει τεχνολογικές εξελίξεις. Αυτά, ως προς το διάστημα.

Ο χρόνος είναι σε μερικές περιπτώσεις γιατρός, όχι μόνο για το διάστημα, αλλά και για τα ζητήματα της Επιτροπής Ανταγωνισμού, διότι στην εισηγητική έκθεση της τροπολογίας, η ρύθμιση, την οποία εισήγαμε το 2016, γίνεται αποδεκτή από το νομοθέτη, για τον αποκλεισμό συγγενών μελών της Κυβέρνησης πρώτου και δεύτερου βαθμού, σε σχέση με τη στελέχωση της Επιτροπής Ανταγωνισμού.

Δεν θέλω να ρωτήσω την κυρία Πρόεδρο, εάν έχει μέλος της οικογένειας της, συγγενή πρώτου δεύτερου βαθμού, που έχει κυβερνητική ευθύνη. Αυτό νομίζω ότι είναι κάτι, που πρέπει να διευκρινιστεί για να είμαστε βέβαιοι, ότι αυτό που τώρα η Ν.Δ. επικροτεί και κατέκρινε το 2016, κακώς κατά τη γνώμη μας, έχει διασφαλιστεί, ως ρύθμιση.

Είναι απολύτως προφανές ότι το 2016 συζητούσαμε με τρόπο έντονο, διότι υπήρχε ένα ερώτημα περί των θητειών, οι οποίες θητείες ολοκληρώθηκαν. Ολοκληρώθηκε η θητεία του κ. Κυριτσάκη, ολοκληρώθηκε η θητεία του κ. Λουκά.

Έψαξα το διαδίκτυο για να δω την ανακοίνωση που έβγαλε χθες η Επιτροπή Ανταγωνισμού, αλλά πήγα και λίγο πιο πίσω και είδα την ανακοίνωση, που είχε βγάλει η Επιτροπή Ανταγωνισμού τότε.

Τι έλεγε τότε η Επιτροπή Ανταγωνισμού; Στις 29 Ιανουαρίου του 2016 η Επιτροπή Ανταγωνισμού έλεγε ότι «βάσει της Eνωσιακής νομολογίας, σε περίπτωση αλλαγής του θεσμικού πλαισίου, είναι απαραίτητη η λήψη μεταβατικών μέτρων, τα οποία θα επέτρεπαν τη διασφάλιση του σεβασμού της διάρκειας της θητείας των μελών των Ανεξάρτητων Αρχών, που υπηρετούν κατά το χρόνο υιοθέτησης της ρύθμισης».

Αυτά τα γράφει η Επιτροπή Ανταγωνισμού υπό τον κύριο Κυριτσάκη το 2016. Θα τα δώσω στα πρακτικά διότι τα έχω εδώ. Ο κύριος Κυριτσάκης λέει ότι πρέπει οποιαδήποτε ρύθμιση αλλάζει τον τρόπο και τους όρους επιλογής των μελών της Επιτροπής Ανταγωνισμού, να έχει και μεταβατικές διατάξεις, για να διασφαλίζεται η ολοκλήρωση της θητείας. Ο κύριος Κυριτσάκης, ο οποίος είχε Διευθυντή του Γραφείου του τον κύριο Μυλωνάκη. Εκείνο τον καιρό ο κύριος Μυλωνάκης ήταν και Σύμβουλος του κυρίου Μητσοτάκη.

Εσείς λέτε ότι θα μπορούσε η κυρία Θάνου επί θητείας δική μας κυβέρνησης, να έχει έναν Διευθυντή Γραφείου, ο οποίος κάλλιστα να εκτελεί χρέη Συμβούλου Υπουργού. Εάν την Επιτροπή αυτή την χαρακτηρίζει ο νομοθέτης ανεξάρτητη και οι ευρωπαϊκοί θεσμοί επίσης, την χαρακτηρίζει ανεξάρτητη πρωτίστως από τις κυβερνήσεις. Εδώ είχαμε την περίπτωση ενός ανθρώπου που είναι εξ’ απορρήτων του Προέδρου της Επιτροπής Ανταγωνισμού και διαχειρίζεται πάρα πολύ ευαίσθητες υποθέσεις, στον οποίο υποχρεούνται εγκαλούμενες εταιρείες να καταθέτουν στοιχεία για τον τζίρο τους, για την δομή τους, για το μερίδιο αγοράς τους, για την πρακτικής τους, την τιμολόγησή τους - τα καταθέτουν όλα αυτά από τον νόμο αν καλεστούν-και ο ίδιος άνθρωπος είναι Σύμβουλος Υπουργού της κυβέρνησης.

Ένας κακεντρεχής, ενδεχομένως, να πήγαινε σε παλαιότερα δημοσιεύματα, όταν διορίστηκε ο κύριος Κυριτσάκης, που λέγανε «στενός φίλος της οικογένειας Μητσοτάκη ο νέος Πρόεδρος της Επιτροπής Ανταγωνισμού, φιλικός προς την Νέα Δημοκρατία». Άρα λοιπόν, εδώ να μην κάνουμε ότι δεν καταλαβαίνουμε και να μην νομίζουμε ότι η συλλογική μνήμη είναι κάτι το οποίο μπορεί εύκολα να παρακάμπτεται και να σβήνει. Ο κύριος Μυλωνάκης να του ευχηθούμε και καλή επιτυχία στη νέα θέση του Γενικού Γραμματέα της Βουλής.

Θέλω να ρωτήσω την Πρόεδρο της Επιτροπής Ανταγωνισμού, ποια είναι η πορεία της εξέλιξης της υπόθεσης, που έχει βασανίσει τη δημόσια συζήτηση, σε σχέση με τη διανομή του τύπου. Στη διανομή του τύπου έχουμε μια κλασσική περίπτωση κατά τη γνώμη μας, μονοπωλιακής κατάστασης και σύγκρουσης συμφερόντων. Ο διανομέας του τύπου είναι και εκδότης, και εκεί έχουμε το πρόβλημα ότι θα μπορεί κάλλιστα, να διανέμει έντυπα, τα οποία δεν του ανήκουν, με τρόπο, όχι άρτιο. Δεν είναι κάτι που το ακούτε από εμάς πρώτη φορά, έχετε δει το θόρυβο ο οποίος έχει σηκωθεί στη δημόσια σφαίρα. Γι’ αυτή την υπόθεση, από πολύ νωρίς δυστυχώς, δεν είχε δείξει αντανακλαστικά ο κύριος Κυριτσάκης και πρέπει να το πω ενώπιον της Επιτροπής της Βουλής, και εγώ προσωπικά και ο τότε Υπουργός Ανάπτυξης και Αντιπρόεδρος της Κυβέρνησης και ο Υφυπουργός Ψηφιακής Πολιτικής, ο κύριος Γκρέτσος είχαμε στείλει δύο φορές επιστολές ζητώντας να επιληφθούν του θέματος.

Θα θέλαμε λοιπόν κυρία Πρόεδρε, να ενημερώσετε την Επιτροπή μας για την πορεία αυτών των θέματα.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Βούλτεψη.

**ΣΟΦΙΑ ΒΟΥΛΤΕΨΗ:** Θα ήθελα να θέσω δύο ερωτήματα προς την κυρία Θάνου. Το ένα αφορά αυτό που ακούσαμε στην Αίθουσα ότι μετά από αυτή την διάταξη, θα κηρυχθούν έκπτωτα τα περισσότερα μέλη της Επιτροπής Ανταγωνισμού. Θα ήθελα, αν άκουσα καλά, να μας πείτε ποιοι θα κηρυχθούν έκπτωτοι και για ποιο λόγο. Σε τι δηλαδή, θα προσκρούει η παρουσία τους στην Επιτροπή Ανταγωνισμού.

Το δεύτερο σχετικά με την υπόθεση στην οποία αναφέρθηκε ο κύριος Παππάς, αν θυμάμαι καλά, αυτή η υπόθεση σχετίζεται όχι με το ποιος μοιράζει τι, αλλά με την νέα τιμολογιακή πολιτική που η εταιρεία αυτή ζήτησε να εγκριθεί. Θα ήθελα να μου πείτε εάν αυτή η υπόθεση ξεκίνησε επί των ημερών σας η επί των ημερών του κ. Κυριτσάκη, εάν, δηλαδή, είχε ζητήσει ο κ. Κυριτσάκης, απ’ ό,τι θυμάμαι, να υπάρξει μια αναστολή εφαρμογής της νέας τιμολογιακής πολιτικής μέχρι να δει η Επιτροπή Ανταγωνισμού τι θα κάνει.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ**: Θέλω να ξεκινήσω με μια ερώτηση στον εκπρόσωπο του ΕΒΙΔΙΤΕ. Πρώτα απ' όλα χαίρομαι που αναγνωρίζετε το γεγονός ότι είναι αναγκαία η ύπαρξη διαστημικής πολιτικής και η ύπαρξη ενός Οργανισμού. Ωστόσο, είναι γεγονός ότι το άρθρο 60 είναι το ίδιο ακριβώς νομοθέτημα που είχαμε κάνει εμείς, το θυμάμαι πολύ καλά γιατί ήμουν και Εισηγητής σ’ εκείνο το νομοσχέδιο το 2017, είναι ακριβώς το ίδιο νομοσχέδιο, με μοναδική διαφορά την αλλαγή του ονόματος του Οργανισμού, αλλά και την αλλαγή του νομικού προσώπου, από Α.Ε. σε Νομικό Πρόσωπο Ιδιωτικού Δικαίου. Προφανώς αυτό, ενδεχομένως, έχει κάποιες πολιτικές σκοπιμότητες να πει ότι η Ν.Δ. καταργεί κάτι που έκανε ο ΣΥΡΙΖΑ, το οποίο ήταν πάρα πολύ κακό, αλλά το κρατάει ολόιδιο και αλλάζει μόνο το νομικό πρόσωπο. Θέλω να σας ρωτήσω, κύριε εκπρόσωπε, θεωρείτε ότι φέρνει κάτι καινούργιο ή διαφορετικό θεσμικά η αλλαγή που επιφέρει το άρθρο 60 του σχεδίου νόμου, που το κάνει, δηλαδή, από Α.Ε. Νομικό Πρόσωπο Ιδιωτικού Δικαίου Μη Κερδοσκοπικού Χαρακτήρα; Ναι ή όχι;

Δεύτερον, η αλλαγή αυτή μπορεί να επηρεάσει, σύμφωνα με αυτά που είπατε στην τοποθέτησή σας, τις πολύ σημαντικές συμφωνίες που υπέγραψε αυτά τα χρόνια ο Ελληνικός Διαστημικός Οργανισμός με την NASA, με τις παγκοσμίως αναγνωρισμένες εταιρίες όπως τη «ΘΑΛΗΣ» και τη «Thales Alenia Space» ή τη «World View Enterprises» από τις Η.Π.Α., αλλά και το ενταγμένο στο ΕΣΠΑ, πρόγραμμα για τους μικροδορυφόρους, που είπατε ότι είναι πάρα πολύ σημαντικό; Θέλω να σας ρωτήσω ευθέως, δηλαδή, εάν επηρεάζει αυτά τα προγράμματα.

Ερώτηση προς τον Σύνδεσμο Επιχειρήσεων Πληροφορικής. Κυρία Παπαρίδου, θέλω να σας ρωτήσω το εξής: Η εθνική ψηφιακή στρατηγική, όπως είχε καταρτιστεί από τη δική μας κυβέρνηση - είχε γίνει διαβούλευση, εν πάση περιπτώσει, είχε άρει την αιρεσιμότητα με την Ευρωπαϊκή Επιτροπή κ.ο.κ. - επειδή με βάση το νομοσχέδιο αντικαθίσταται αυτή από τη Βίβλο Ψηφιακού Μετασχηματισμού, τη γνωρίζετε εσείς, σαν εκπρόσωπος φορέων της αγοράς της πληροφορικής, τη Βίβλο αυτή; Θέλω να ξέρω εάν την γνωρίζετε και το περιεχόμενο της.

Δεύτερον, ποια είναι η άποψή σας ως εκπρόσωπος της αγοράς της πληροφορικής για έργα τα οποία έχουμε ήδη σχεδιάσει εμείς, η προηγούμενη, εν πάση περιπτώσει, κυβέρνηση και ηγεσία, όπως είναι το «Parking», δηλαδή ένα πρόγραμμα των έξυπνων πόλεων, το οποίο η σημερινή κυβέρνηση το ανέστειλε, το κατέβασε, το ακύρωσε. Ποια είναι η θέση, λοιπόν, του ΣΕΠΕ για τα ήδη σχεδιασμένα έργα, γιατί υπάρχουν και άλλα έργα που είναι σε εξέλιξη, τα οποία είναι σε διαβούλευση και, ενδεχομένως, να κατεβαίνουν ή να επανασχεδιάζονται; Τι λέει η αγορά γι' αυτό; Προκαλεί καθυστερήσεις τώρα που άρχισε να ρολάρει το πράγμα; Έχω αυτή την ερώτηση προς εσάς.

Προς την Αρχή Προστασίας Δεδομένων Προσωπικού Χαρακτήρα. Τα βρήκατε όλα καλά, με προβλημάτισε πάρα πολύ αυτό, γιατί η κυρία Παπαρίδου σας διέψευσε κάπως. Θέλω να σας ρωτήσω το εξής: Στο άρθρο 47 παράγραφος 2 λέει ότι «όταν πρόκειται για δεδομένα προσωπικού χαρακτήρα του Υπουργείου Ψηφιακής Διακυβέρνησης ορίζεται Υπεύθυνος Επεξεργασίας, κατά την έννοια του άρθρου 26 κ.λπ. του Ευρωπαϊκού Κανονισμού, όλων των δεδομένων των φορέων δημόσιου και ευρύτερου τομέα. Επίσης, κάθε φορέας που επιθυμεί ο ίδιος να διασυνδέσει ή να διαλειτουργήσει τα αρχεία δεδομένων ή μητρώων με άλλο φορέα, οφείλει προηγουμένως να λάβει την έγκριση του Γενικού Γραμματέα Πληροφοριακών Συστημάτων Δημόσιας Διοίκησης». Θεωρείτε ότι μπορεί τα παραπάνω να αντιβαίνουν στις διατάξεις του Γενικού Κανονισμού για την Προστασία Δεδομένων Προσωπικού Χαρακτήρα, γνωστού ως GDPR; Γνωρίζετε διεθνώς κάποια άλλη χώρα όπου αυτά τα δεδομένα ελέγχονται και υπόκεινται σε επεξεργασία κατ' αυτόν τον τρόπο; Δεδομένης και της υπηρεσιακής αναβάθμισης του Υπεύθυνου Προστασίας Προσωπικών Δεδομένων, καθώς συστήνεται αυτοτελές Γραφείο του DPO, κατά την άσκηση των αρμοδιοτήτων του, που ορίζονται στο άρθρο 19 εντός του Υπουργείου Ψηφιακής Διακυβέρνησης, θεωρείται πως υπάρχει πιθανότητα σύγχυσης ή επικάλυψης με τις ρυθμιστικές και ελεγκτικές αρμοδιότητες της Αρχής Προστασίας Δεδομένων Προσωπικού Χαρακτήρα;

Μου προκαλεί φοβερή εντύπωση το γεγονός, δεν ξέρω αν υπάρχει ή δεν υπάρχει ο Σύλλογος Εργαζομένων στη Γενική Γραμματεία Πληροφοριακών Συστημάτων, καθώς το νομοθέτημα με έναν τόσο μεγάλο μετασχηματισμό της Γενικής Γραμματείας Πληροφοριακών Συστημάτων από τομεακή γενική γραμματεία σε οριζόντια.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Δεν έχει προσέλθει εκπρόσωπος, όποτε για τα πρακτικά μόνο κατατίθεται η άποψη σας.

**ΜΑΡΙΟΣ ΚΑΤΣΗΣ:** Αυτό θέλω να πω ότι μου κάνει τρομερή εντύπωση που οι εκπρόσωποι, μέσα σε ένα τόσο μεγάλο νομοθέτημα που αφορά και τη μετεξέλιξη τους και τον μετασχηματισμό τους, απείχαν από τη σημερινή ακρόαση φορέων.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ :** Θέλω να κάνω μία επισήμανση, διευκρίνιση σε κάτι που ανέφερε η κα Θάνου για δήθεν, κατά την άποψή μου, παραβίαση της Ενωσιακής νομοθεσίας. Αναφέρθηκε στην Οδηγία 1/2019 της οποίας προθεσμία ενσωμάτωσης υπάρχει από τη χώρα μας για τις 4/2/2021, οπότε αυτή τη στιγμή δεν υπάρχει και τύποις νομικό έρεισμα στην Οδηγία αυτή για παραβίαση του Ενωσιακού δικαίου. Δευτερευόντως, ακόμη και στο πνεύμα της Οδηγίας, στο άρθρο 4 αναφέρεται, σε περιπτώσεις πλημμελούς ή κακής άσκησης καθηκόντων. Αντιθέτως, το πνεύμα της Οδηγίας εξυπηρετείται από τη διάταξη για την περαιτέρω ενίσχυση της ανεξαρτησίας της Επιτροπής Ανταγωνισμού, οπότε θεωρώ ότι και σε επίπεδο τύπου και σε επίπεδο ουσίας, δεν υπάρχει θέμα παραβίασης του Ενωσιακού δικαίου και το επισημαίνω στο κομμάτι που ανέφερε η κυρία Θάνου.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Η πρώτη μου ερώτηση είναι στην απούσα ΠΟΑΣΥ, την έχει υποβάλλει και ο Εισηγητής μας, αλλά θέλω λίγο να είμαι πιο σαφής. Νομίζω ότι αυτή η διαδικασία, η διαλογική, έχει σαν στόχο να ακούμε και τις απαντήσεις και λυπούμαι πολύ για την αποχώρηση της ΠΟΑΣΥ, γιατί καταλύει τη διαβούλευση.

Ποια στοιχεία έχει η ΠΟΑΣΥ - ελπίζω να ακούσουμε την απάντηση - και εν γένει η αστυνομία διαχρονικά για αξιόποινες πράξεις στα πανεπιστήμια. Και θα ήθελα και τη διάκριση, τι συνέβαινε όταν είχε καταργηθεί το άσυλο με τον νόμο Διαμαντοπούλου και τι συνέβη μετά με την υλοποίηση του νόμου Γαβρόγλου. Επίσης, σε αυτό το χρονικό διάστημα, με την ύπαρξη του νόμου Γαβρόγλου, ποιες επεμβάσεις κλήθηκε να κάνει η αστυνομία, ποια κακουργήματα κατέγραψε, ποιες δυσκολίες συνάντησε στη δουλειά της όλα αυτά τα χρόνια και ποια ήταν τα αποτελέσματα της.

Επίσης, μίλησε αποκλειστικά για εκκένωση από τους καταληψίες, την οποία δεν θα ήθελε να κάνει. Η Κυβέρνηση μιλάει κυρίως για ναρκωτικά, παρεμπόριο κ.τ.λ.. Ποιος, λοιπόν, είναι ο στόχος της αστυνόμευσης μέσα στα πανεπιστήμια; Προφανώς η ερώτηση αυτή θα μείνει αναπάντητη.

Προχωράω, όμως, στους προσκεκλημένους μας που είναι και οι τρεις εδώ που μίλησαν για το θέμα της Νομικής της Πάτρας και το θέμα αφορά και τους τρεις. Η Υπουργός μας εδώ Παιδείας είναι νομικός, τι θεωρείτε ότι είναι η κύρια αιτία, αφού παραθέσατε όλα αυτά τα λογικά επιχειρήματα, που σχεδόν πείθουν τους πάντες, που υπάρχει επιμονή στο να καταργηθεί η Νομική της Πάτρας. Αφήσατε, κυρία Πρύτανη, ένα θέμα να αιωρείται και θα ήθελα την απάντησή σας, ότι μπορεί άλλα ιδρύματα να είχαν αντίθετη άποψη και ότι έτσι καταλύεται το αυτοδιοίκητο των πανεπιστημίων. Αν μπορείτε, διευκρινίστε το.

Επίσης, ο κ. Κατσιφάρας, ο Περιφερειάρχης, μίλησε για προεκλογικές σκοπιμότητες. Έχουν υπάρξει πράγματι τέτοιες δηλώσεις, έχουμε ακούσει από τον Πρωθυπουργό, την άποψη ότι ο ΣΥΡΙΖΑ έκανε δώρο τη Νομική της Πάτρας προεκλογικά, ενώ και ο Αλέξης ο Τσίπρας απάντησε ότι μάλλον εκδικείται την Αχαΐα η Ν.Δ., γιατί βγήκε πρώτο κόμμα ο ΣΥΡΙΖΑ. Δεν ξέρω ακριβώς τι εννοείτε, θα ήθελα μια διευκρίνιση και από τους δύο σας.

Τέλος, να πω ότι εδώ δεν υπάρχει εκπρόσωπος της Συνόδου Πρυτάνεων. Δεν ξέρω γιατί δεν προσήλθε. Η κυρία Υπουργός Παιδείας είχε πει ότι υπάρχει άποψη της Συνόδου των Πρυτάνεων. Θα ήθελα να ακούσω ποια είναι αυτή για το άσυλο. Επίσης, δεν ξέρω αν κλήθηκε η ΠΟΣΔΕΠ, η οποία δεν είναι εδώ και θα πάρω την ευκαιρία, επειδή η κυρία Πρύτανης, νομίζω είναι μέλος της Συνόδου των Πρυτάνεων, αν θέλει να μου απαντήσει αν υπάρχει τέτοια απόφαση για το άσυλο.

Επίσης, θα ήθελα να την παρακαλέσω να μου πει την άποψή της για την Επιτροπή που είχε συστήσει η προηγούμενη Κυβέρνηση, στην οποία συμμετείχαν πανεπιστημιακοί και ο Πρόεδρος της Συνόδου Πρυτάνεων. Νομίζω, ήταν τότε ο Πρόεδρος του Αριστοτελείου, ο κ. Μήτκας που είχε καταλήξει σε ένα ομόφωνο πόρισμα, το οποίο είχε σταλεί στα πανεπιστήμια, για μια αποτελεσματικότερη αντιμετώπιση των προβλημάτων που υπάρχουν, με πολύ συγκεκριμένες θέσεις, προκειμένου να συζητηθούν και ενδεχομένως, να ενταχτούν σε κάποιο κανονισμό των ιδρυμάτων.

Κυρία Πρύτανη, ξέρω ότι δεν είναι στην απόλυτη αρμοδιότητα σας, όμως, είστε η μόνη αυτή τη στιγμή που αντιπροσωπεύει εδώ τα πανεπιστήμια και θεωρώ ότι είναι κρίσιμο να ακούσουμε τη φωνή των πανεπιστημίων. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Με κάλυψε η κυρία Τζούφη, απλώς θα συνεχίσω την ερώτησή μου προς την κυρία Πρύτανη του Πανεπιστημίου Πατρών. Διαβάζω στην αιτιολογική έκθεση επί του άρθρου για τη Νομική Σχολή της Πάτρας, ότι η πρόσφατη αναδιάταξη έγινε χωρίς ακαδημαϊκά κριτήρια, χωρίς να λαμβάνονται τα αποτελέσματα της αξιολόγησης, χωρίς ουσιαστικές μελέτες σκοπιμότητας, χωρίς σχεδιασμό, χωρίς συμμετοχή της ΑΔΙΠ.

Προφανώς η κυρία Πρύτανης από την Πάτρα δε μπορεί να απαντήσει σε αυτό, δεν την αφορά. Για τα συγκεκριμένα όμως τα οποία υποτίθεται λείπουν και στην υπό εξέλιξη διαμόρφωσης της Νομικής Πάτρας μπορεί να μας πει. Λείπουν πραγματικά ή όχι;

Το τελευταίο που θα πω στο οποίο έχει και σχέση με αυτό που είπε ο Πρόεδρος του Δικηγορικού Συλλόγου Πατρών. Επιτείνει, λέει, τα γεγονότα αυτά και η αναποτελεσματική κατανομή των διαθέσιμων δημοσίων πόρων εν γένει. Παρακαλώ λοιπόν, τη κυρία Πρύτανη αν μπορεί να μας πει, ποιο ήταν το οικονομικό στάτους αυτής της υπό εξέλιξης διαδικασίας. Δηλαδή, τι ήταν στο πλάνο να προκηρυχθούν θέσεις ΔΕΠ, πότε θα ξεκινούσε η Σχολή και όλα αυτά. Να δούμε αν υπάρχει πράγματι και κάποιο οικονομικό πρόβλημα όσον αφορά την εξέλιξη αυτή. Γιατί όπως προκύπτει, δεν υπάρχει τίποτα που να δικαιολογεί, βάση της λογικής, τη μη δημιουργία της Νομικής Σχολής στην Πάτρα. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ήθελα, εφόσον και ο κ. Αγοραστός είναι εδώ και μας τιμά με τη παρουσία του, βλέπετε κ. Περιφερειάρχα αλλάζουν οι ρόλοι καμμιά φορά, ήθελα να ρωτήσω αν συμφωνεί ο κ. Αγοραστός με αυτή τη σκανδαλώδη διάταξη, που στην ουσία καταργεί τους κοινοτικούς συμβούλους και υπάρχει ο σοβαρός κίνδυνος άνθρωποι που εκλέχθηκαν αιρετοί, να αντικατασταθούν με διορισμένους. Βέβαια, εκτός από την έκφραση της άποψης των περιφερειών, θα ήθελα να σημειώσω και την σπουδή, την έφεση της Κυβέρνησης να μεταβάλει ότι δημοσιοποιεί ότι θα καταργήσει και να καταργεί ότι δεν δημοσιοποιεί ότι θα καταργήσει. Φαντάζομαι γνωρίζετε όλοι, ότι το γραφείο Πρωθυπουργού στη Θεσσαλονίκη, αυτό που είχε διακηρύξει ο κ. Μητσοτάκης ότι θα καταργήσει, σήμερα στελεχώθηκε με μια πρώην βουλευτή της Νέας Δημοκρατίας. Να της ευχηθούμε καλή αρχή σε ένα γραφείο που η Κυβέρνηση είχε πει ότι θα το καταργήσει.

Η ερώτηση είναι προς τον κ. Αγοραστό, βέβαια για τους κοινοτικούς συμβούλους.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ήθελα να κάνω στους εκπροσώπους της Τοπικής Αυτοδιοίκησης δύο ερωτήσεις. Πώς βλέπουν τη διάταξη, με την οποία παρέχεται η δυνατότητα στην Οικονομική Επιτροπή, σε περίπτωση που υφίσταται δίκη μεταξύ της Τοπικής Αυτοδιοίκησης και των εργολάβων, να συμβιβάζεται η Οικονομική Επιτροπή όταν το οικονομικό αντάλλαγμα είναι μέχρι 60.000, πράγμα που δεν επιτρέπεται στην οικονομική επιτροπή να καταργήσει δη και να συμβιβαστεί με κάποιον εργαζόμενο που διεκδικεί μισθούς, αν το βλέπουν σωστό, δημοκρατικό και ανθρωπίνως δίκαιο.

Η δεύτερη περίπτωση και θέλω να είμαι ακριβής είναι, εάν θεωρούν ότι πλήττεται η λαϊκή ετυμηγορία με το εκλογικό αποτέλεσμα του Μαΐου στην Τοπική Αυτοδιοίκηση, όταν ο ψηφοφόρος στα χωριά που έχουν παραπάνω από 300 κατοίκους ψήφισε με το σκεπτικό ότι ο πρόεδρος της κοινότητας θα επιλεγεί από τους δύο πλειοψηφήσαντες συνδυασμούς.

Τώρα, ορίζεται - διά του νομοσχεδίου - ότι Πρόεδρος στο χωριό τους, θα είναι ο πλειοψηφήσας τοπικός σύμβουλος του πλειοψηφήσαντος συνδυασμού. Εάν έχουμε κάποιο πρόβλημα σε σχέση με τη λαϊκή ετυμηγορία.

Ένα τρίτο ερώτημα είναι το εάν βλέπετε ότι υπάρχει κάποιο θεσμικό ατόπημα σε τούτη την Κυβέρνηση, που ενώ δεν έχουν εφαρμοστεί διατάξεις του ΚΛΕΙΣΘΕΝΗ σε σχέση με τη δόμηση των δήμων μετά τις εκλογές, τροποποιεί τους νόμους. Δεν πρέπει να δοκιμάζονταν πρώτα και μετά να τροποποιούνταν; Θεωρητική ερώτηση, αλλά θα ήθελα την άποψή σας.

Επίσης, θα ήθελα να μου απαντηθεί το ερώτημα εάν θεωρείτε λογικά σωστό και δημοκρατικά επιβεβλημένο οι Προϋπολογισμοί των Νομικών Προσώπων της Τοπικής Αυτοδιοίκησης να ελέγχονται και να εγκρίνονται από την Οικονομική Επιτροπή και όχι από τα δημοτικά συμβούλια.

Όσον αφορά στους εκπροσώπους της πανεπιστημιακής κοινότητας. Μου κάνει πολύ μεγάλη εντύπωση το εξής και θα παρακαλούσα μια απάντηση. Γιατί οι Πρυτάνεις ή σε κάθε περίπτωση ένας μεγάλος αριθμός Πρυτάνεων που ασκούν διοίκηση μέσα στα πανεπιστήμια και πού εφαρμόζουν τον ισχύοντα νόμο περί προστασίας του πανεπιστημιακού ασύλου, συμφωνούν με τη συγκεκριμένη διάταξη, ενώ σχεδόν το σύνολο των καθηγητών, που εκλέγουν τους Πρυτάνεις, είναι υπέρ της άποψης της διατήρησης του ισχύοντος νομικού καθεστώτος;

Και θα ήθελα να πείτε στη Βουλή, - ειδικά στην κυρία Πρύτανη, μιας και νομίζω ότι είναι η μόνη από τους Πρυτάνεις του πανεπιστημίου της Πάτρας - τι εμποδίζει τις πρυτανικές αρχές αν δημιουργηθεί οποιοδήποτε συμβάν μέσα στους πανεπιστημιακούς χώρους, με τη συνεργασία των μελών του Πρυτανικού Συμβουλίου, να αποφασίσουν να ζητήσουν τη βοήθεια της Ελληνικής Αστυνομίας; Και εάν κάτι τέτοιο δεν συμβαίνει επειδή συγχρονίζεται η πρυτανική αρχή με τους φοιτητές, αν θα έβλεπε σκόπιμο, την πιθανότητα την απόφαση αυτή να την έδινε η Βουλή των Ελλήνων σε κάποιο άλλο διαπανεπιστημιακό όργανο;

Και τελειώνω με την εξής ερώτηση: Εάν υπάρχει πληροφόρηση και μπορεί να δοθεί στο Σώμα για το τι άποψη έχουν τα πρυτανικά συμβούλια στις άλλες τρεις Νομικές με την προτεινόμενη διάταξη περί καταργήσεως της Νομικής Σχολής των Πατρών. Είναι αντίθετα και τα τρία πρυτανικά συμβούλια; Εννοώ της Θράκης, της Θεσσαλονίκης και των Αθηνών.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ο κατάλογος των βουλευτών, που είχαν ζητήσει τον λόγο, ολοκληρώθηκε. Στο σημείο αυτό και αφού δεν υπάρχουν ερωτήσεις από τους Υπουργούς προς τους φορείς, προχωρούμε στις απαντήσεις.

Τον λόγο έχει ο Πρόεδρος της ΕΝΠΕ και Περιφερειάρχης Θεσσαλίας κ. Αγοραστός.

**ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος του Δ.Σ. της Ένωσης Περιφερειών Ελλάδος (ΕΝΠΕ), Περιφερειάρχης Θεσσαλίας):** Θα προσπαθήσω να απαντήσω σε αυτά που αφορούν στις Περιφέρειες. Όχι ότι δεν έχω άποψη για τους δήμους, αλλά δεν είμαι εκείνος, ο οποίος θα δώσει απαντήσεις για τους δήμους.

Εδώ βλέπω ότι «συμφωνούμε διαφωνούντες» οι περισσότεροι, διότι το πρόβλημα της διακυβέρνησης, της λύσης των καθημερινών προβλημάτων, γρήγορα, των πολιτών, όλοι το έχουν αντιληφθεί. Και η προηγούμενη κυβέρνηση, η οποία πήγε στην απλή αναλογική των δύο γύρων, η οποία ήταν και συναλλαγή. Γιατί την είχε αντιληφθεί; Γιατί τότε, στην Οικονομική Επιτροπή, έδωσε για πρώτη φορά το δικαίωμα στον Περιφερειάρχη να ορίζει δύο ex officio αντιπεριφερειάρχες, ενώ πρώτα δεν ήταν. Γιατί το έκανε αυτό; Διότι έβλεπε ότι υπήρχε πρόβλημα κυβερνησιμότητας.

Το δεύτερο είναι το εξής. Εμείς, στις περισσότερες - όχι σε όλες- τις περιφέρειες, στην Οικονομική Επιτροπή, δεν έχουμε πρόβλημα και δεν αλλοιώνεται. Βέβαια, το παράδειγμα που ακούστηκε εδώ «αν θες την Οικονομική Επιτροπή, γιατί να γίνει στη Λάρισα και να μη γίνει στο Βόλο», αυτό είναι παράδειγμα συναλλαγής. Εκεί είναι η συναλλαγή.

Στο παράδειγμα το οποίο αναφέρθηκε «να σε ψηφίσω για να κάνεις ή στο Βόλο ή στη Λάρισα», που αυτό δεν παίζει, γιατί αν ξέρετε από Περιφέρειες, υπάρχουν κανόνες και οι κανόνες είναι καθαροί. Είναι καθαροί οι κανόνες, με διαδικασίες, με προϋποθέσεις για να ενταχθεί ένα έργο και για να γίνει η διαδικασία.

Στην Οικονομική Επιτροπή των Περιφερειών δεν αλλάζουν πολλά πράγματα. Όλα, άμα τα διαβάσετε ένα προς ένα, είναι σχεδόν τα ίδια και παραπέμπουν στο Περιφερειακό Συμβούλιο για την περαιτέρω έγκριση. Βέβαια, το ότι πρέπει η Οικονομική Επιτροπή να κάνει τους διαγωνισμούς, να δέχεται το πρώτο, δεύτερο, τρίτο Πρωτόκολλο από τους διαγωνισμούς, αυτό γινόταν και στο παρελθόν - δεν αλλάζει τίποτα σε αυτό - και να κατοχυρώνει το Διαγωνισμό, έτσι γινόταν.

Το δε δεύτερο, όσον αφορά για τις δίκες, ναι, υπάρχει, «όλες οι δίκες φθάνουν μέχρι το τέλος». Δεν υπάρχουν συμβιβασμοί κι ούτε υπάρχουν χρέη προς τις Περιφέρειες από διαφόρους. Δεν έχουν χρέη κάποιοι προς τις Περιφέρειες, γιατί οι Περιφέρειες δεν βάζουν ούτε τέλη, ούτε φόρους, ούτε έχουν συναλλαγή τέτοια με τους πολίτες. Αυτό είναι ξεκάθαρο.

Και βέβαια, Αποκεντρωμένη, το είπα ξεκάθαρα, πρέπει να αποστεοποιηθεί η Αποκεντρωμένη. Έχουμε καταθέσει προτάσεις. Τις προτάσεις τις έχουμε καταθέσει σε τέσσερις Πρωθυπουργούς, μέχρι σήμερα. Δεν χρειάζεται αυτό το όργανο. Είναι απαρχαιωμένο όργανο. Είναι όργανο, το μακρύ χέρι της εκάστοτε Κυβέρνησης. Είναι όργανο, το οποίο δεν είναι χρήσιμο. Άμα γίνει μελέτη κόστους - οφέλους θα δείτε ότι το κόστος είναι μεγαλύτερο από το όφελος. Εντείνει την κακονομία, την πολυνομία, την ασάφεια και φυσικά δημιουργεί προβλήματα, διότι πολλοί είχαν προβλήματα με τους αποκεντρωμένους που μπήκαν μέσω του ΑΣΕΠ και δημιούργησαν προβλήματα σε διάφορες καταστάσεις, διότι θεωρούσαν ότι ξεπληρώνουν γραμμάτια.

Αντιπεριφερειάρχης. Εμείς, ήμασταν υπέρ των Χωρικών Αντιπεριφερειαρχών να εκλέγονται μαζί με τον Περιφερειάρχη, αλλά τότε άλλαξε, για να υπάρχει η συναλλαγή του δευτέρου γύρου. Να υπάρχουν περισσότερες θέσεις να μοιράζονται. Τότε το είχε πει ο κ. Σκουρλέτης σε ομιλία του στην Άρτα. Οι Αντιπεριφερειάρχες, κανονικά ορίζονται. Μπορεί να είναι και τέσσερα χρόνια. Απλώς, δίνει ένα περιθώριο, και σωστό είναι αυτό, δεν μπορεί να τον παντρεύεσαι τον Αντιπεριφερειάρχη εάν έχει αποδειχθεί ότι δεν είναι ικανός, δεν έχει τη διοικητική ικανότητα, δεν έχει την έξωθεν καλή μαρτυρία, δεν έχει τη διαχειριστική δυνατότητα, να τον παντρευτείς και να τον σέρνεις. Υπάρχουν περιπτώσεις τέτοιες πολλές σε όλη την Ελλάδα και η ίδια η ζωή το απαιτεί αυτό, η ίδια η διαδικασία το απαιτούσε αυτό.

Ναι, ακούστηκε, εμείς χρειαζόμαστε και το είπαμε, θέλουμε πόρους ανθρώπινους και χρηματικούς. Όπως μας είχαν μεταβιβαστεί τέλη Αυγούστου του 2018 οι αρμοδιότητες των ρεμάτων, τα οποία ρέματα έχουν να καθαριστούν εκατό χρόνια. Από τότε που έγιναν ρέματα δεν είχαν καθαριστεί. Και παρόλα αυτά μας είχαν δοθεί οι αρμοδιότητες, δεν είχαν δοθεί και οι πόροι. Και δεν μιλάω για τους άλλους πόρους, μιλάω γι' αυτό, για την τελευταία μεταφορά και μάλιστα, σε μια επικίνδυνη κατάσταση που είναι η κλιματική αλλαγή, τα ακραία καιρικά φαινόμενα που έχουν γίνει μόνιμα, συχνότερα, και δημιουργούσαν τεράστια προβλήματα. Και γι' αυτό και έχουμε προσφύγει στον Εισαγγελέα του Αρείου Πάγου, για να μας δώσουν τα χρήματα. Και βέβαια, θέλουμε και ανθρώπινους πόρους ή μέσω της κινητικότητας, αλλά θέλουμε φρέσκους ανθρώπινους πόρους. Θέλουμε νέες προσλήψεις νέων παιδιών. Οι προσλήψεις πρέπει να γίνουν σύντομα. Δεν μπορεί να προλαμβάνεται ο άλλος 55 χρονών. Αυτό δεν υπάρχει πουθενά. Να προσλαμβάνεται 55 χρονών στο δημόσιο και να βγαίνει στα εξήντα εφτά στη σύνταξη.

Οι χρόνοι πρέπει, ν’ αλλάξουν κι αλλάζουν οι χρόνοι μ’ ένα κράτος επιτελικό, πραγματικό, γιατί ένα επιτελικό κράτος όλοι το θέλουν, άσχετα με το πώς το αντιλαμβάνεται ο καθένας, αλλά με περιφερειακή διακυβέρνηση θα έχουμε ένα καλύτερο επιτελικό κράτος και θα έχουμε επιτελικό κράτος των πολιτών με συλλογική ηγεσία από κάτω προς τα πάνω, όπως αυτή την οποία εφαρμόζουμε εμείς τόσα χρόνια.

Τα αιτήματα της ΕΣΑμεΑ είναι δίκαια αιτήματα. Προσβασιμότητα: ήδη εμείς και μέσω του ΕΣΠΑ κι όλες τις Περιφέρειες βγάζουν προσβασιμότητες. Δίνουν τη δυνατότητα στις βιώσιμες αστικές αναπλάσεις των Δήμων, να κάνουν προσβασιμότητα. Πρέπει, να δοθεί προσβασιμότητα. Δε μπορεί, να μην υπάρχει προσβασιμότητα σήμερα και να ξεκινήσει ο καθένας απ’ το σπίτι του στους δημόσιους χώρους.

Χωρίς, λοιπόν, τη διασφάλιση της σταθερότητας, της αποτελεσματικότητας των περιφερειακών αρχών, η αναπτυξιακή πολιτική, ο σχεδιασμός, η υλοποίηση αναγκαίων έργων, θα παραμείνουν ανεδαφικοί στόχοι. Είναι ξεκάθαρο ότι ένα σύστημα διακυβέρνησης των Περιφερειών πρέπει, να εναρμονίζεται με το πολυεπίπεδο μοντέλο διακυβέρνησης της Ε.Ε., όπως αυτό υιοθετήθηκε από την Επιτροπή των Περιφερειών και εδράζεται στα ακόλουθα: στον ευρωπαϊκό χάρτη, στο άρθρο 102 του Συντάγματος, στη Δημοσιονομική Αρχή της Πλειοψηφίας, στην Αρχή της Επικουρικότητας, στην Αρχή της Αποκέντρωσης κι Εγγύτητας του Πολίτη, στις Αρχές Αποτελεσματικότητας και Αποδοτικότητας, στις αρχές διαφάνειας και της πολιτικής λογοδοσίας. Σ’ αυτά είμαστε ξεκάθαροι.

Να σας πω και κάτι; Όταν δεν υπάρχει κυβερνησιμότητα, υπάρχει μεγάλη αναταραχή. Ποιοι χαίρονται; Οι ολιγάρχες, οι οποίοι με μικρές χορηγίες θα μπορούν, να δημιουργούν εύθραυστες πλειοψηφίες. Ποιοι χαίρονται; Εκείνοι που δεν είναι καθαροί, διότι δε μπορείς, να βρεις την ευθύνη, διαχέεται η ευθύνη. Αυτό φωνάζουν, αλλά δε μπορούν, να βρουν την ευθύνη. Γιατί δεν μπορούν, να βρουν την ευθύνη; Γιατί υπάρχουν πολλά επίπεδα, που παίρνουν την απόφαση κι ο ένας δείχνει τον άλλον. Δώστε την ευθύνη σε κάθε έναν στις Περιφέρειες αυτές που της αναλογούν. Στους Δήμους διαχωριστικά, στο Κράτος την ευθύνη που έχει, όχι να πηγαινοέρχεται κάθε μέρα στην Αθήνα όλη η Ελλάδα. Άμα πάρετε τ’ αεροπλάνα από την Αλεξανδρούπολη, από την Κρήτη, από τη Ρόδο, από τη Θεσσαλονίκη, ταξιδεύουν όλοι για δουλειές στην Αθήνα. Άμα πάρετε το τρένο, συμβαίνει το ίδιο. Τα λεωφορεία, τα αυτοκίνητα άμα δείτε, ταξιδεύουν, για να λύσουν την υπόθεσή τους.

Αυτό δεν είναι σύγχρονο κράτος. Δεν είναι κράτος, το οποίο βοηθάει την παραγωγικότητα. Είναι ένα κράτος, που κάνει μια απλή διαχείριση τις ίδιας κατάστασης, η οποία δε μπορεί, να μας δώσει τη δυνατότητα της ταχύτητας, της αποτελεσματικότητας, της συνεργασίας, να φτάσουμε γρήγορα στην προστιθέμενη αξία που θέλουμε, που είναι η ανάπτυξη. Πώς θα φτάσουμε στην ανάπτυξη; Ταξιδεύοντας για να λύσουμε το πρόβλημα κάθε μέρα στην Αθήνα; Δηλαδή, όλη η Ελλάδα διοικείται από ένα τετράγωνο, της Πλατείας Συντάγματος. Είναι πολύ μεγάλη η Ελλάδα, για να διοικείται από αυτό. Δε μπορεί, για να πάρει άδεια, να μεταφέρει τα πρόβατα το καλοκαίρι στα βουνά, να χρειάζεται, να πάρει γνωμάτευση απ’ το Υπουργείο Μεταφορών.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ευχαριστώ, κύριε Πρόεδρε των Περιφερειών. Δε νομίζω ότι διαφωνεί κανείς με την κατακλείδα της τοποθέτησής σας. Πολύ μεγάλη η Ελλάδα, πολύ μικρή η Ελλάδα, αλλά ακόμα πολύ μικρότερο το τετράγωνο των Αθηνών, που διοικεί τη χώρα.

Τον λόγο έχει η κυρία Γιώτα Παπαρίδου.

**ΓΙΩΤΑ ΠΑΠΑΡΙΔΟΥ (Πρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδος (ΣΕΠΕ)):** Δεν γνωρίζουμε το περιεχόμενο της Βίβλου, διότι δεν είναι έτοιμη η Βίβλος ακόμα. Έχουμε συζητήσει με το Υπουργείο κι έχουν συμφωνήσει ότι θα συμμετέχουμε στο σχεδιασμό της Βίβλου.

Όσον αφορά στο έργο του εθνικού συστήματος στάθμευσης, που με ρωτήσατε, είναι πάγια θέση του ΣΕΠΕ, ότι θα πρέπει, να υπάρχει ένας σχεδιασμός της χώρας, ο οποίος να είναι ανεξάρτητος από τις Κυβερνήσεις, να υπάρχει και μια διακομματική συναίνεση, για να μπορούν, να σχεδιάζονται κάποια έργα και να προχωρούν. Δυστυχώς, αυτό μέχρι στιγμής δεν έχει λειτουργήσει, γι' αυτό και στο παρελθόν ακυρώθηκαν σημαντικά έργα, που ήταν ενταγμένα στο ΕΣΠΑ, όπως ήταν το Έργο της Διαλειτουργικότητας, όπως ήταν το έργο του Γενικού Λογιστηρίου του Κράτους για τις μεταρρυθμίσεις που χρειαζόταν το Υπουργείο Οικονομικών ή όπως ήταν το Σύστημα για τη Διαχείριση Επιχειρησιακών Σχέσεων - το διαβόητο CRMS.

Πιστεύουμε ότι ένας σχεδιασμός, ο οποίος θα έχει και διακομματική συναίνεση, είναι αυτό, το οποίο χρειάζεται η χώρα μας για ν’ ανέβει κάποιες βαθμίδες. Για το συγκεκριμένο έργο, εφόσον έχουμε ενημερωθεί, δεν είναι ένα έργο, το οποίο καταργείται. Θα επανασχεδιασθεί. Πολύ πιθανό με το νέο του σχεδιασμό, να μπορέσει, να ενταχθεί και στο ΕΣΠΑ, γιατί ήταν ενταγμένο στο Πρόγραμμα Δημοσίων Επενδύσεων και με τον νέο ΕΣΠΑ υπάρχει πολύ μεγάλο κομμάτι στο σμάλτο, οπότε θα μπορούσε, να ενταχθεί εκεί. Άρα, αυτό πιστεύω ότι θα ήταν το καλύτερο για τη χώρα, για να μπορέσουμε, να προχωρήσουμε.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ο Πρόεδρος της Αρχής Προστασίας Δεδομένων Προσωπικού Χαρακτήρα, ο κ. Μενουδάκος, για να απαντήσει στα ζητήματα που ετέθησαν. Ορίστε, κύριε Πρόεδρε.

**ΚΩΝΣΤΑΝΤΙΝΟΣ ΜΕΝΟΥΔΑΚΟΣ (Πρόεδρος της Αρχής Προστασίας Δεδομένων Προσωπικού Χαρακτήρα)**:. Δύο παραδοχές. Πρώτον, ο Γενικός Κανονισμός Προστασίας Δεδομένων, ασφαλώς έχει υποχρεωτική εφαρμογή και έχει μάλιστα και άμεση εφαρμογή, χωρίς να χρειάζεται να εκδοθεί ο εθνικός νόμος και η Αρχή Προστασίας Δεδομένων είναι ακριβώς για να ελέγχει αν τηρείται ή όχι.

Μια δεύτερη παραδοχή είναι, ότι, το έργο της Αρχής, οι αρμοδιότητες της Αρχής, περιορίζονται σε αυτό που σας είπα. Ό,τι ρυθμίζεται μέσα στα πλαίσια του Γενικού Κανονισμού είναι για την Αρχή Προστασίας περαιτέρω ανέλεγκτο, δηλαδή δεν ελέγχει τις επιλογές που γίνονται από τον εκάστοτε νομοθέτη, μέσα όμως στα πλαίσια που σας είπα. Για το συγκεκριμένο ζήτημα, το είπα και στην αρχή, αυτή η διάταξη έχει τελικά διαμορφωθεί ύστερα από συνεργασία του Υπουργείου με τους ελεγκτές της Αρχής. Η αρχική διάταξη που είχε συντάξει το Υπουργείο ήταν διαφορετική, αυτή είναι καλύτερη. Ενδεχομένως, να χρειάζεται κάποια λεκτική βελτίωση, για να μη δημιουργούνται αυτές οι ερμηνείες που μπορούν να δοθούν. Είναι σαφές πάντως ότι ο Υπουργός Ψηφιακής Πολιτικής είναι υπεύθυνος προστασίας, όχι γενικώς για τα αρχεία των δημοσίων υπηρεσιών, αλλά μόνο για τις πράξεις συνεργασίας που πραγματοποιούνται με σκοπό τη διαλειτουργικότητα των πληροφοριακών συστημάτων και εφαρμογών.

Εξακολουθούμε να είμαστε σε συνεργασία με το Υπουργείο, για να βελτιωθεί η διατύπωση. Αυτή τη συνεργασία την κάνει, ο κ. Ρουσόπουλος που είναι πληροφορικός ανοιχτής και πιο ειδικός στα τεχνικά θέματα, που μπορεί να σας πει σύντομα, λίγο να δώσει κάποιες πληροφορίες, πολύ σύντομα.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Καλώς. Ορίστε, στο χρόνο που έχουμε.

**ΓΕΩΡΓΙΟΣ ΡΟΥΣΟΠΟΥΛΟΣ (Ειδικός επιστήμονας της Αρχής):** Ναι, πολύ σύντομα. Ο στόχος ήταν να είναι σαφώς προσδιορισμένοι οι σκοποί, γι' αυτό και αναγνωρίστηκαν τέσσερις πολύ συγκεκριμένοι σκοποί. Αν θα δείτε την αρχική διατύπωση της διάταξης ήταν πολύ ανοιχτή, το οποίο δεν ήταν συμβατό με τη γενικότερη θεωρία της νομοθεσίας για τα προσωπικά δεδομένα, γι' αυτό μιλάμε πλέον για συγκεκριμένους σκοπούς. Για διαλειτουργικότητα, διαβίβαση μεταξύ φορέων, χρήση υπηρεσιών νέφους, αυτεπάγγελτη αναζήτηση δικαιολογητικών και παροχή ηλεκτρονικών υπηρεσιών, σε σχέση με αυτά τα τέσσερα, άρα, όπως είναι τώρα η διάταξη, παίζει πάρα πολύ σημαντικό ρόλο η διατύπωση του σκοπού για την επεξεργασία, για την οποία είναι αρμόδιο, είναι υπεύθυνο επεξεργασίας το συγκεκριμένο Υπουργείο. Η βελτίωση που θα μπορούσε να γίνει για να μην υπάρχει και θέμα αμφιβολιών είναι η διατύπωση όλων των δεδομένων, ότι είναι υπεύθυνο σε επεξεργασία όλων των δεδομένων, να φύγει από το σημείο που είναι αυτή τη στιγμή, που είναι μπροστά, και να πάει μετά την αναφορά του σκοπού, γιατί στην επεξεργασία των προσωπικών δεδομένων, το πρώτο πρέπει να κοιτάμε είναι το σκοπό της επεξεργασίας.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Όπως θα διαπίστωσαν οι συνάδελφοι, αλλά και όλοι οι παρευρισκόμενοι έγινε μια πολύ σοβαρή συνεργασία με την Αρχή Προστασίας Δεδομένων, όπως είχαμε υποχρέωση να το πράξουμε, και όπως είδατε εμείς ήμασταν δεκτικοί σε οποιαδήποτε παρατήρηση. Νομίζω ότι σε συνεργασία με τον Υπουργό μπορούμε να δούμε και αυτή την τελευταία, λεκτική μόνο, παρατήρηση η οποία γίνεται και να καταλήξουμε ίσως, αλλά να καθησυχάσω τον συνάδελφο της αντιπολίτευσης πριν που αναρωτήθηκε για ποιο λόγο δήθεν η προστασία Αρχής Προσωπικών Δεδομένων δεν κάνει παρατηρήσεις. Μα γιατί να κάνει; Έγινε η συνεργασία, έχει με έναν τρόπο ξεκάθαρο διατυπωθεί ποιος είναι ο σκοπός αυτής της επεξεργασίας, και νομίζω ότι σήμερα δίνονται όλες οι απαντήσεις προς όλες τις πλευρές. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Θα δώσω τον λόγο στην Πρύτανη του Πανεπιστημίου Πατρών, την κυρία Κυριαζοπούλου. Ορίστε, κύρια Πρύτανη.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Θα απαντήσω συνολικά σε όλες τις ερωτήσεις. Αν κάτι μου ξεφύγει, παρακαλώ πέστε μου. Να ξεκινήσω από τη νομική.

Για τη νομική υπήρχε ακόμα και σχέδιο κτηριακό, ξέραμε πώς θα την οργανώσουμε, η περιφέρεια, ο κ. Κατσιφάρας είχε δεσμευτεί πριν ένα χρόνο ότι θα μας δώσει τα χρήματα για να κτίσουμε το κτίριο, το οποίο δεν μπορούσε να ξεκινήσει πριν βγει ο νόμος. Ο νόμος έχει ΦΕΚ 7 Μάϊου, από εκεί και πέρα μέσα σε δύο μήνες ξεκινήσαμε να οργανώσουμε 13 καινούργια τμήματα, μεταξύ των οποίων ήταν και η νομική. Είχαμε πάρει από τις 500 θέσεις που μοιράστηκαν τελευταία, παραπάνω θέσεις για τα καινούργια τμήματα και για τη νομική. Τις θέσεις της νομικής τις έχω ακόμα και αμέσως φτιάξαμε και την επιτροπή που θα έφτιαχνε το πρώτο πρόγραμμα σπουδών και αυτό σας πληροφορώ δεν ήταν εύκολο μέχρι να αποφασίσει η σύγκλητος, γιατί υπήρχαν πολλές αντιδράσεις για τις οποίες θα μιλήσω αμέσως μετά. Εγώ το προσέγγισα πολύ ακαδημαϊκά, αλλά αφού επιμένετε θα μιλήσω. Πράγματι υπήρχαν ιδρύματα στη χώρα και αυτό δεν είναι ευχάριστο, γιατί εμείς φωνάζουμε για τα πανεπιστήμια ότι δεν πρέπει να καταλύεται το αυτοδιοίκητό μας από την πολιτεία. Εδώ η μεγαλύτερη κατάλυση του αυτοδιοίκητου έγινε από άλλα πανεπιστήμια.

Υπήρχαν λοιπόν, πανεπιστήμια της χώρας και τώρα διαβάζω εδώ στο διαδίκτυο και δεν δεσμεύομαι ότι είναι αλήθεια ότι ο Πρύτανης του Δημοκρίτειου Πανεπιστημίου είπε δικαίωση και ενθουσιασμός για τη μη ίδρυση της τέταρτης νομικής στη χώρα, «ευχαριστώ», προεκλογικά την δέσμευση του κ. Μητσοτάκη. Όταν λοιπόν, υπάρχει ένα πανεπιστήμιο το κάθε πανεπιστήμιο πιστεύω η αυτοτέλειά του που έγκειται στο να δημιουργήσει ένα χώρο οικιστικό, να προσεγγίσει τους καλύτερους και τους περισσότερους φοιτητές δεν είναι χωροταξικό το θέμα. ΄Η με βορράς ή με δύση ή με ανατολή ή με νότος. Εάν λοιπόν υπάρχουν πανεπιστήμια που μπαίνουν σε αυτή τη διαμάχη δηλαδή εμένα μου είναι αδιανόητο το δικό μας πανεπιστήμιο να φέρει αντίρρηση να δημιουργηθεί μια νομική σχολή στην Κρήτη ή στο πανεπιστήμιο Πελοποννήσου που την έχουν διεκδικήσει καθότι πιστεύω και εγώ ότι όλα τα πανεπιστήμια χρειάζονται νομική σχολή. Άρα ήμασταν έτοιμοι. Τίποτα περισσότερο δεν μπορούσαμε να κάνουμε εφόσον δεν έχει περάσει ο νόμος που καταργεί τη νομική να προχωρήσω να κάνω και την προσωρινή γενική συνέλευση. Άρα το θεωρώ λίγο πρόκληση. Εγώ ενημερώθηκα από την τηλεόραση για την κατάργηση. Αμέσως μετά η Υπουργός Παιδείας με πήρε τηλέφωνο, αμέσως μόλις τελείωσε η ανακοίνωση από την ίδια και τον Πρωθυπουργό. Έχω κάνει και μια συνάντηση μαζί της, και της έχω εκθέσει όλο το πρόγραμμα που με κάλεσε η ίδια. Τα επιχειρήματα είναι προεκλογική δέσμευση και πολλοί δικηγόροι. Αυτά τα επιχειρήματα έχω ακούσει εγώ μέχρι τώρα. Αν είναι κάτι άλλο μου λέει.

Τώρα για να έρθω στο επόμενο θέμα μιας και με ρωτήσατε το αν έχει προσκληθεί ο πρόεδρος της συνόδου αυτό θα σας το απαντήσει η Υπουργός, εγώ πραγματικά εξεπλάγην που δεν τον είδα εδώ. Δεν έγινε έκτακτη σύνοδος που να συζητήσει για τις αλλαγές στο νόμο της παιδείας. Δεν περιορίζομαι μόνο στο άσυλο, γιατί η αλλαγή στο νόμο της παιδείας ήταν κατάργηση σχολής ενός πανεπιστημίου, κατάργηση διετών προγραμμάτων σπουδών και το θέμα διαφορετικής προσέγγισης του ασύλου. Δεν έγινε έκτακτη σύνοδος. Μπορώ αν θέλετε ευθαρσώς να πω τη δική μου γνώμη. Τώρα για αυτή την επιτροπή Παρασκευόπουλου που δημιουργήθηκε και συζητήθηκαν πάρα πολλά θέματα, δεν έγινε από κανένα πανεπιστήμιο μετά πρόταση για το τι μπορεί να αλλάξει. Αν θέλετε να σας πω την καθαρά προσωπική μου θέση και παρακαλώ αυτό να τονιστεί, για να μη μου λένε διότι εκφράζω μόνο τον εαυτό μου αυτή την στιγμή, ούτε καν το δικό μου πανεπιστήμιο, γιατί δεν έχω απόφαση συγκλήτου. Το υπηρετώ το πανεπιστήμιο 40 χρόνια και το τιμώ και με τιμά. Ειδικά το θέμα της διαχείρισης της κοινότητας και του ασύλου είναι ένα πάρα πολύ σοβαρό θέμα, κατά καιρούς έχουμε διάφορες προσεγγίσεις, που στο τέλος είναι όλες ίδιες. Η κοινότητα, το πανεπιστήμιο δεν είναι δημόσιο, έχει μέσα δημόσιους λειτουργούς, έχει φοιτητές, έχει και διοικητικούς υπαλλήλους. Νομίζω ότι η εκάστοτε διοίκηση του πανεπιστημίου πρέπει να είναι πολύ προσεκτική και να σηκώνει το μεγαλύτερο βάρος και το λέω αυτό, γιατί όπως ακούσατε που είπε πριν ο εκπρόσωπος των αστυνομικών «μη μας βάλετε μπροστά». Σας διαβεβαιώ ότι δεν υπάρχει καμία περίπτωση και ευτυχώς, να αποφασίσει η αστυνομία να μπει μέσα σε πανεπιστήμιο, αν δεν το ζητήσει ο Πρύτανης. Αυτό είναι δουλειά μόνο του Πρύτανη, κανενός άλλου. Αυτή η θέση είναι δύσκολη, πρέπει να παίρνεις τα ρίσκα σου, τις αποφάσεις σου και να κρίνεσαι.

Δεν μπορεί να αποφασίσουν δέκα (10) άνθρωποι γι' αυτό, είναι δική του δουλειά, αλλιώς δεν αναλαμβάνει αυτή τη θέση.

Διότι, φαντάζεστε, εάν περνώντας απέξω από μία διαμαρτυρία που τώρα το Σεπτέμβριο θα έχουμε διαμαρτυρίες για ένα απλό πράγμα σας λέω, όπως για το πώς ζουν, δηλαδή, για τη φοιτητική μέριμνα, που οι εστίες, δυστυχώς, σε όλη αυτή την πορεία που ήμουν και πρύτανης, δεν μπορέσαμε να κάνουμε και πολλά πράγματα, υπάρχει μεγάλο πρόβλημα εκεί και εκεί θα έρθουν να διαμαρτυρηθούν και θα έχουν και δίκιο. Αν αυτή τη διαμαρτυρία τη δει ένας πολίτης που περνάει, γιατί θα ενοχληθούν τα αυτιά που ακούει θόρυβο και καλέσει την αστυνομία, φαντάζεστε τι θα γίνει;

Εγώ, λοιπόν, κάνω έκκληση, παρότι αυτό μπορεί να μην αρέσει σε πολλούς συνάδελφος μου: Είναι δική μας υποχρέωση, είναι δική μας ευθύνη και εμείς πρέπει να πάρουμε το ρίσκο στο πότε θα συνεννοηθούμε.

Στο δικό μου Πανεπιστήμιο έχω εξαιρετικές συνθήκες, αλλά πάλεψα σκληρά για να γίνουνε. Η Αστυνομία μπαίνει για κάθε παραβατική πράξη, χωρίς να με ρωτήσουν πλέον και με εντολή που δίνεται από τους φύλακες, αλλά το κλείσαμε, πάλι με χρήματα από την Περιφέρεια, φέραμε ιδιωτική φύλαξη και δικούς μας φύλακες που είναι όλο το 24ωρο. Υπάρχουν παντού ανακοινώσεις για το πού μπορεί να απευθυνθεί κάποιος και όταν γίνεται παραβατική πράξη μπαίνουν αμέσως οι αρμόδιες Αρχές. Ποτέ δεν έχει τύχει να μην μπούνε. Κανείς δεν έχει διαμαρτυρηθεί από τους φοιτητές όταν μπαίνουν, γιατί ξέρουν ό,τι τα έχουμε ξεχωρίσει και τα έχουμε ξεκαθαρίσει τα πράγματα, δηλαδή, εγώ θα προστατεύω αυτούς, αλλά η παραβατικότητα θα προστατεύεται από την Αστυνομία.

Άρα, νομίζω, ότι με πολλή προσπάθεια όλα μπορούν να γίνουν.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Μακάρι, κυρία πρύτανη το παράδειγμά σας να το ακολουθούσαν και άλλοι και να μην χρειαζόταν η Κυβέρνηση να νομοθετήσει.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Υπάρχουν Πανεπιστήμια που έχουν ιδιαιτερότητες, γι’ αυτό και θέλω να μιλήσω μόνο για εμένα και για τίποτα άλλο.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Καλώς, σας ευχαριστούμε πολύ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ**: Με το να έρθει με barcode και να μπαίνουνε μέσα οι φοιτητές;

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Όχι, δεν γίνεται αυτό, αγαπητέ μου, δεν γίνεται με barcode να μπαίνουνε οι φοιτητές, δεν γίνεται.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Καλώς Κύριε Κωνσταντόπουλε, σας παρακαλώ πολύ, αφήστε να ολοκληρωθούν οι απαντήσεις από τους φορείς.

Έχετε κάτι άλλο να προσθέσετε, κυρία Πρύτανη;

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών** Νομίζω ότι έχω απαντήσει σε όλα τα ερωτήματα, γιατί ήταν πολλά τα ερωτήματα που τέθηκαν.

Επίσης, νομίζω, ότι κάτι ρώτησε η κυρία Σακοράφα, αλλά απάντησα.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει ο κύριος Ζούπας.

Θα σας παρακαλούσα, κύριε Ζούπα, να μην έχουμε επανάληψη των ίδιων επιχειρημάτων, για την οικονομία του χρόνου.

**ΑΘΑΝΑΣΙΟΣ ΖΟΥΠΑΣ (Πρόεδρος του Πανεπιστημίου Πατρών):** Σε ό,τι αφορά το αν συμφωνούμε να γίνονται μεταπτυχιακά σε όλους αυτούς τους τομείς και σε όλα αυτά τα γνωστικά πεδία, που αναφερθήκαμε, στις υπάρχουσες Νομικές Σχολές. Βεβαίως, αυτό δεν αναιρεί το άλλο, αλλά είναι τόσο πολλά τα επιπλέον γνωστικά πεδία, που πρέπει να εμπλουτιστούν οι Νομικές Σχολές και με σύγχρονα και άλλα μαθήματα, τα οποία δεν υπήρχαν πριν από είκοσι χρόνια ούτε στη σκέψη μας και λέξεις, όπως η ρομποτική ή όπως η τεχνητή νοημοσύνη, δεν υπήρχαν στο λεξιλόγιό μας, αλλά ούτε και τα κοινωνικά δίκτυα, ούτε τα λογισμικά, ούτε η προστασία βάσης δεδομένων.

Επιπλέον, αυτό που θα ήθελα να απαντήσω στο ερώτημα που έθεσε η κυρία βουλευτής, είναι το εξής. Στην Αιτιολογική Έκθεση, αναφέρεται, το εξής. «Η πρόσφατη αναδιάταξη του ακαδημαϊκού χάρτη για την Ανώτατη Εκπαίδευση, έγινε, χωρίς ακαδημαϊκά κριτήρια, χωρίς να λαμβάνονται υπόψη τα αποτελέσματα αξιολόγησης, χωρίς ουσιαστικές μελέτες σκοπιμότητας και βιωσιμότητας, χωρίς συνολικό σχεδιασμό, χωρίς ουσιαστική συμμετοχή της Ανεξάρτητης Αρχής». Υπάρχουν, αλλά χωρίς ουσιαστική, τυπικά υπάρχουν, απλά κατά την Αιτιολογική Έκθεση, δεν ήταν ουσιαστική η μελέτη σκοπιμότητας ή η μελέτη βιωσιμότητας.

Το γεγονός αυτό επιτείνει υφιστάμενα προβλήματα αντιστοιχίας μεταξύ εκπαίδευσης και πραγματικών αναγκών της αγοράς εργασίας. Σύμφωνοι.

Μαζί εκτός από την Νομική Πατρών και με τον ίδιο νόμο ιδρύονται πάρα πολλές άλλες Σχολές και ειδικά στο Πανεπιστήμιο Πατρών, ιδρύονται Γεωπονική Επιστημών, Επιστημών Αποκατάστασης Υγείας, Επιστημών Φυσικής Αγωγής Αθλητισμού.

Στο Μεσογειακό Πανεπιστήμιο, ιδρύονται, Επιστημών Υγείας, Διοίκηση Οικονομίας, Γεωπονικών Επιστημών και άλλες τρεις με τέσσερις Σχολές, για να μην μακρηγορώ.

Στο Πανεπιστήμιο Δυτικής Μακεδονίας, ιδρύονται, Οικονομικών Επιστημών, Θετικών Επιστημών, Γεωπονικών Επιστημών. Όλα αυτά και άλλες Σχολές.

Όλα αυτά τα οποία δεν συμβαδίζουν με την Αιτιολογική Έκθεση, δεν καταργούνται και καταργείται η Νομική Πατρών, για όλα τα άλλα είναι εντάξει.

Δεν έχω τίποτα άλλο να προσθέσω και σας ευχαριστώ πολύ, κύριε Πρόεδρε. **ΜΑΞΙΜΟΣ ΧΑΡΑΚΟΠΟΥΛΟΣ( Προεδρεύων των Επιτροπών):** Τον λόγο έχει ο Περιφερειάρχης Δυτικής Ελλάδας ο κ. Κατσιφάρας.

**ΑΠΟΣΤΟΛΟΣ ΚΑΤΣΙΦΑΡΑΣ( Περιφερειάρχης Δυτικής Ελλάδας):** Αγαπητέ Πρόεδρε, σε ό,τι αφορά τη Νομική. Η ίδρυση της Νομικής Σχολής στην Πάτρα είναι μια κατάκτηση, μια ιστορική κατάκτηση. Όπως και η κατάργηση είναι ένα ιστορικό λάθος.

Μπορούμε, αυτό το μείζον θέμα και για μας, αλλά και για το κράτος, εάν η Κυβέρνηση κάνει ένα βήμα και να δώσει ένα χρονικό διάστημα για μια διαβούλευση, να βρούμε τη βέλτιστη λύση; Μπορούμε. Θέλει να το κάνει η Κυβέρνηση; Είναι στο χέρι της. Είπα, πριν, ότι έπεσε θύμα, προεκλογικά, γιατί λέγαμε στις άλλες περιοχές δεν θα αφήσουμε να γίνει Νομική Σχολή στην Πάτρα. Αυτό ήταν. Τόσο απλά.

Σε ό,τι αφορά τις υποδομές, η Περιφέρεια, ναι αγαπητοί συνάδελφοι και εκλεκτοί φίλοι, πήρε πάνω στο δικό της όριο πληρωμών του Προγράμματος Δημόσιων Επενδύσεων και την περίφραξη του Πανεπιστήμιου της Πάτρας και τώρα είχε δηλώσει ότι θα είναι παρών, για τις υποδομές στη Νομική Σχολή, στην Γεωπονική Σχολή που θα γίνει στην Αιτωλοακαρνανία και στα ΤΕΦΑΑ στην Ηλεία.

Έχουμε μια αντίληψη, ότι αν πραγματικά είναι στις αναπτυξιακές προτεραιότητες, στις πολιτικές προτεραιότητες, οι περιφέρειες να μην απομακρύνονται, αντίθετα να μπαίνουν ενεργά και να στηρίζουν, για να υλοποιηθούν οι κρίσιμες υποδομές. Και εμείς είπαμε, ναι, θα στηρίξουμε τις υποδομές για την Νομική Σχολή της Πάτρας. Και αύριο στο περιφερειακό συμβούλιο, χωρίς να ξέρουμε την εξέλιξη της Επιτροπής, είχαμε φέρει το θέμα εκεί. Εμείς, δεν είμαστε ουδέτεροι παρατηρητές. Είμαστε υπεύθυνοι και στηρίζουμε με τον πιο υπεύθυνο τρόπο.

Τώρα, σε ό,τι αφορά εάν πραγματικά η Νομική Σχολή χρειάζεται ή όχι. Αλήθεια, τη δυναμική των πραγμάτων στην επιστήμη, στην τεχνική, στις τεχνολογίες, στο αυτοδιοίκητο, τη δημοκρατία, την άμεση δημοκρατία, ποιος το κρίνει; Θέλουμε πραγματικά τα πανεπιστήμιά μας να απελευθερωθούν; Τολμούμε να τα στηρίξουμε ή θα ξαναβάλουμε φραγμούς; Εδώ είναι το θέμα, είναι πολιτικό το θέμα. Απέφυγα πριν να μιλήσω για τις παρεμβάσεις στην αυτοδιοίκηση, γιατί στις πρόσφατες εκλογές δεν επανεκλέγην, αλλά αυτή η δυναμική των πραγμάτων, αυτή είναι η δημοκρατία μας, είναι μια υγιής διαδικασία. Τα πράγματα πηγαίνουν πάντα μπροστά, αλλά η κρίση και ο λόγος είναι μέσα στην ευθύνη μας. Τι έχουμε; Εδώ είναι πολιτικό το θέμα. Έχουμε μια εκλογή με απλή αναλογική και έχουμε μια διακυβέρνηση με πλειοψηφικό σύστημα. Δεν είναι πολιτικό θέμα; Πώς τοποθετούμαστε σε αυτό; Το αφήνω ως ερώτημα στη συνεδρίαση της Επιτροπής.

Άρα, στρεβλώνουμε μια λαϊκή εντολή, να το πω τόσο απλά. Ότι υπάρχει ένα μείζον πολιτικό θέμα. Το Ελληνικό Κράτος είναι έτοιμο να πάει στο επόμενο βήμα που είναι η περιφερειακή διακυβέρνηση; Αυτό είναι το μεγάλο στοίχημα. Εάν δεν είναι έτοιμο, θα παίρνει μόνο διοικητικές αποφάσεις και νομίζω ότι εκεί αυτοπαγιδευόμαστε. Δεν απελευθερώνουμε δυνάμεις κοινωνικές, πολιτικές και δεν απαντάμε στις προκλήσεις του αύριο.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η Πρόεδρος της Επιτροπής Ανταγωνισμού, η κυρία Θάνου.

**ΒΑΣΙΛΙΚΗ ΘΑΝΟΥ – ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Κύριε Πρόεδρε, δεν μπορώ να κατανοήσω, ούτε να δικαιολογήσω το επιθετικό και οξύ ύφος με το οποίο απευθύνθηκε προσωπικά και ονομαστικά σε εμένα, ο κ. Τζαβάρας, ως Εισηγητής της πλειοψηφίας. Δεν θα τον ακολουθήσω ασφαλώς, σε αυτό το ύφος και τον τόνο, ωστόσο είμαι υποχρεωμένη να απαντήσω στις ερωτήσεις τις οποίες υπέβαλε. Καταρχήν, δεν ξέρω γιατί με αυτήν την έμφαση, επιμένετε σε κάτι το οποίο γνωρίζετε κύριε Τζαβάρα, ότι δεν έχει καμία νομική βασιμότητα, αλλά και καμία λογική βασιμότητα, δηλαδή, ότι ο διορισμός μου στην Επιτροπή Ανταγωνισμού, ήταν παράνομος.

Ήταν καθ' όλα σύννομος, έγινε με τη νόμιμη διαδικασία, η οποία προβλέπεται, δηλαδή, προηγήθηκε γνώμη της Επιτροπής Θεσμών και Διαφάνειας της Βουλής, η οποία μάλιστα ήταν θετική, με αυξημένη πλειοψηφία, δηλαδή, δεν με ψήφισαν μόνο τα δύο κόμματα της τότε συγκυβέρνησης, αλλά και άλλα δυο επιπλέον κόμματα και μόνον, απ' ό,τι θυμάμαι, το δικό σας κόμμα και το ΚΙΝ.ΑΛ., δεν με ψήφισαν και το Κ.Κ.Ε., είπε απλώς παρόν.

Τα άλλα κόμματα δε, είπαν, παρακαλώ μη σχολιάζετε, αφήστε με τώρα να έχω και εγώ τη δυνατότητα να απαντήσω, θεωρώ ότι δεν είναι και ευπρεπές να με διακόπτεται. Απ' ό,τι ξέρω οι ερωτήσεις δεν υποβάλλονται καθ' αυτό τον τρόπο, δηλαδή να ψιθυρίζεται εσείς, την ώρα που εγώ απαντώ. Ευχαριστώ πολύ.

Λέω λοιπόν, ότι ο διορισμός μου ήταν καθ' όλα νόμιμος, εξάλλου, να είστε σίγουροι κύριοι βουλευτές, ότι λόγω όλων των παλαιών μου ιδιοτήτων μου, δηλαδή, επί 42 χρόνια Δικαστικής, που κανείς ποτέ δεν εξέφρασε κανέναν ψόγο ή καμία αμφισβήτηση της αμεροληψίας και της αντικειμενικότητας μου, της ιδιότητας μου ως Προέδρου του Ανωτάτου Δικαστηρίου, της ιδιότητας μου ως πρώην Πρωθυπουργού, ιδιότητες τις οποίες σεβάστηκα απόλυτα, να είστε απόλυτοι σίγουροι λοιπόν, έστω και στο παραμικρό να έπασχε ο διορισμός, εγώ η ίδια δεν θα τον είχα αποδεχθεί.

Αποδέχτηκα, λοιπόν, αυτόν το διορισμό στην Αρχή Ανταγωνισμού και μάλιστα αμισθί και θα απαντήσω αμέσως και ως προς αυτό το σχόλιό σας, κύριε Τζαβάρα, αποδέχθηκα τον διορισμό αυτό, διότι θέλησα τις γνώσεις και την εμπειρία την οποία είχα συν-αποκομίσει όλα αυτά τα χρόνια, από τις προηγούμενες θέσεις μου, αφού ο θεός εξακολουθεί να μου δίνει υγεία, θέλησα να εξακολουθώ να τις προσφέρω για το κοινωνικό σύνολο. Τόσο απλή είναι η απάντηση επ΄ αυτού.

Όπως το ίδιο απλή είναι η απάντηση γιατί πήγα αμισθί. Πήγα αμισθί, ακριβώς για να μην μπορεί κανείς να μου προσάψει ότι πήγα για να έχω κάποιο όφελος ή ότι με τον τρόπο αυτό, οφείλω και εγώ κάτι στον Πρωθυπουργό ή στην τότε Κυβέρνηση. Άρα, λοιπόν, αφού δεν οφείλω κάτι, αφού όπως και εσείς λέτε και αυτό είναι και το αντικειμενικό, ήμουν αμισθί, τότε, λοιπόν, με ποιόν τρόπο μπορεί να με επηρεάσει η προηγούμενη κυβέρνηση, ώστε στην τωρινή μου θέση, της Επιτροπής Ανταγωνισμού, να μην είμαι αμερόληπτη και αντικειμενική;

Βλέπετε λοιπόν, ότι γι' αυτό είπα, όλα αυτά τα επιχειρήματα δεν έχουν ούτε νομική βασιμότητα, αλλά ούτε και λογική βασιμότητα. Επίσης, σε ό,τι αφορά τη διαδικασία και την ουσιαστική παρανομία της διατάξεως αυτής. Ως προς τη διαδικασία και παίρνω και συνεχίζω, εξ αυτού που είτε προηγουμένως ο Υφυπουργός, ο κ. Γεωργαντάς, είπε απαντώντας σε άλλη ερώτηση, ότι είμαστε σε συνεργασία με την Επιτροπή Προστασίας Προσωπικών Δεδομένων και έτσι πρέπει βεβαίως και να σας λέω, ότι υπάρχει και στο νομό της Αρχής Ανταγωνισμού, μια διάταξη, η οποία λέει ό,τι εάν γίνει η οποιαδήποτε τροποποίηση των διατάξεων της Αρχής Ανταγωνισμού, απαιτείται να ζητείτε προηγουμένως η γνώμη της Επιτροπής Ανταγωνισμού.

Κάτι τέτοιο, όχι μόνο δεν έγινε στην παρούσα περίπτωση, αλλά αντιθέτως, ήρθε μια διάταξη, με τη διαδικασία του κατεπείγοντος, εν μέσω των διακοπών του Αυγούστου, όπως είπα και πριν, με την οποία γίνεται προσπάθεια να κηρυχθεί έκπτωτη, με τρόπο αιφνιδιαστικό και βίαιο, η σημερινή Διοίκηση της Αρχής Ανταγωνισμού.

Όσον αφορά την ερώτηση, που προσπαθεί να θεμελιώσει θεωρώ τελείως ανεπιτυχώς ο κ. Τζαβάρας, περί της δήθεν παρανομίας του διορισμού μου, ότι, μέχρι τώρα δεν έχει βγει ο κανονισμός της Βουλής, οποίος απαιτείται ώστε ο διορισμός των μελών της διοίκησης της Αρχής Ανταγωνισμού, να γίνεται όπως των λοιπών, συνταγματικά κατοχυρωμένων Αρχών. Σε αυτό, μπορεί κανείς να προσάψει ευθύνη στη σημερινή διοίκηση της Αρχής Ανταγωνισμού ή στη χθεσινή διοίκηση της Αρχής Ανταγωνισμού; Αυτό, είναι θέμα της εκάστοτε νομοθετικής εξουσίας. Εκφράζω όμως, την απορία μου κ. Τζαβάρα. Ο προηγούμενος Πρόεδρος της αρχής Ανταγωνισμού, διορίστηκε αρχικά το 2009 και ανανεώθηκε η θητεία του το 2013. Παρέμεινε συνολικά περίπου δέκα έτη. Για ποιο λόγο, το 2013, που ήσασταν και πάλι εσείς κυβέρνηση, διορίστηκε με τον ίδιο τρόπο, με την ίδια διαδικασία, που τώρα διορίστηκα και εγώ; Γιατί λοιπόν, αν θέλατε να είστε συνεπείς, με συγχωρείται τώρα, που απαντώ και εγώ κατά τρόπο όχι ήρεμο, αλλά, μετά από τις ερωτήσεις σας, το ύφος τους και το περιεχόμενό τους, δικαιούμαι και εγώ να υψώσω λίγο τον τόνο.

Διερωτώμαι λοιπόν, δικαιολογημένα, γιατί αυτά τα οποία προσάπτεται τώρα για το δικό μου διορισμό, περί δήθεν παρανομίας, δεν τα είπατε το 2013, που και πάλι ήσασταν κυβέρνηση, για την ανανέωση της θητείας του προηγούμενου Προέδρου, αλλά ήρθατε και ανανεώσατε τη θητεία του, χωρίς κανένα πρόβλημα. Νομίζω ότι είναι εύλογο το ερώτημα μου. Ωστόσο, βλέπω, ότι, επιμένετε αποκλειστικά και μόνο, στο ότι, τα μέλη της Αρχής Ανταγωνισμού, πρέπει να έχουν αμεροληψία, την οποία κατά την άποψή σας, δεν διαθέτουν τα σημερινά μέλη της Αρχής Ανταγωνισμού. Με ρωτήσατε κιόλας, δεν συμφωνώ με το, ότι, πρέπει να έχουν αμεροληψία; Ασφαλώς συμφωνώ. Ασφαλώς και η Οδηγία αυτή, την οποία ο κ. Κώτσηρας υπέβαλε μια άλλη ερώτηση, είπε λοιπόν, ότι και η Οδηγία αυτή, η οποία δεν έχει ακόμα ενσωματωθεί και αμέσως θα απαντήσω και ως προς αυτό, λέει στο κείμενο της και βεβαίως πολύ ορθώς το λέει, ότι, τα μέλη της Επιτροπής πρέπει να διαθέτουν αμεροληψία και αντικειμενικότητα. Ασφαλώς πρέπει να διαθέτουν. Θεωρώ όμως, ότι, όπως είπα και στην αρχή, όλοι εμείς τα μέλη της Επιτροπής, διαθέτουμε αμεροληψία και αντικειμενικότητα, δεν βρέθηκε κανείς μέχρι τώρα, για όλες αυτές τις σοβαρές υποθέσεις, τις οποίες κρίναμε, να μας προσάψει το παραμικρό. Θα μπορούσε κάποιος εκ των βουλευτών, οι οποίοι δεν έχουν τις νομικές γνώσεις να πει: Μα υπάρχει διαδικασία να σας προσάψει; Βεβαίως κύριοι Βουλευτές, υπάρχει. Υπάρχει η διαδικασία, η δυνατότητα, αιτήσεως αιτήματος εξαιρέσεως για κάποιον εκ των μελών της Επιτροπής, αν κάποιος εκ των καταγγελλόντων ή εκ των καταγγελλομένων, θεωρεί, ότι, ένα μέλος της Επιτροπής, δεν διαθέτει την αμεροληψία που θα έπρεπε να διαθέτει. Ουδείς λοιπόν υπέβαλε τέτοια αίτηση εξαιρέσεως. Εσείς, όμως, δεν λέτε αυτό. Κάνετε μια υποκειμενική ερμηνεία, μια υποκειμενική κρίση και λέτε, το γεγονός και μόνο, ότι, κάποια από τα μέλη της Επιτροπής, κατά το παρελθόν και μάλιστα, εις βάθος παρελθόν, πενταετίας, ασκήσανε καθήκοντά επιστημονικού συμβούλου, γιατί αυτά ήταν τα καθήκοντα όλων εξ υμών, επιστημονικού συμβούλου σε κάποιον από τα μέλη της κυβέρνησης. Αυτό και μόνο λοιπόν, κατά την άποψή σας, αρκεί και αποδεικνύει και μάλιστα κατά αμάχητο τεκμήριο, ότι, εμείς όλοι δεν διαθέτουμε την αμεροληψία και την αντικειμενικότητα, την οποία πρέπει να διαθέτουμε. Θεωρώ, ότι, είναι μια τελείως εσφαλμένη θέση και άποψη αυτή. Θεωρώ, ότι, την άποψη αυτή, δεν μπορεί να ακολουθήσει και η Ευρωπαϊκή Επιτροπή αν φτάσει ενώπιον της το ζήτημα.

Στο σημείο αυτό θα απαντήσω και στον κ. Κώτσηρα. Πράγματι, είπα και εγώ από την αρχή, ότι, η Οδηγία αυτή δεν έχει ακόμα ενσωματωθεί. Όσοι όμως, κύριοι Βουλευτές εξ υμών είσαστε νομικοί, γνωρίζετε ασφαλώς, ότι, υπάρχει η υπεροχή του Ενωσιακού Δικαίου έναντι του εθνικού δικαίου. Άρα, λοιπόν, όταν έρχεται σε αντίθεση μια διάταξη του εσωτερικού δικαίου, δηλαδή ένας εσωτερικός νόμος έρχεται σε αντίδραση με την Οδηγία ή με οποιοδήποτε άλλο πρωτογενές δίκαιο της Ε.Ε., τότε υπερισχύει το Ενωσιακό Δίκιο. Αυτό είναι μια γενική αρχή, η οποία γίνεται αποδεκτή από όλα τα κράτη - μέλη της Ε.Ε. και από όλα τα δικαστήρια.

Άρα, λοιπόν, δεν έχει καμία σημασία το ότι ακόμα δεν έχει ενσωματωθεί στην Ελλάδα, υπερισχύει το Ενωσιακό Δίκιο, αλλά πέραν αυτού εξέφρασα την απορία μου και πριν και την απορία αυτή την εξέφρασαν και όλα τα μέλη της Επιτροπής Ανταγωνισμού στη χθεσινή Ολομέλεια, που σας είπα, ότι συνεδριάσαμε χθες - εξαιτίας αυτής της διατάξεως και μόνο - συνεκλήθη εκτάκτως η Ολομέλεια, λόγω του εκτάκτου της διατάξεως αυτής.

Τότε, λοιπόν, όλοι εξέφρασαν την απορία τους χθες αφού υπάρχει, έχει ήδη συσταθεί - όπως είπα- η νομοπαρασκευαστική Επιτροπή, γιατί η Ελλάδα όπως και τα άλλα κράτη είναι υποχρεωμένα, να ενσωματώσουν την Οδηγία.

Η εύλογη απορία μας, λοιπόν, είναι γιατί η διάταξη αυτή δεν παραπέμφθηκε προς επεξεργασία στην Επιτροπή αυτή, η οποία έχει την αποκλειστική αρμοδιότητα και σπεύδετε, εν μέσω θερινών διακοπών, με τη διαδικασία του επείγοντος, να την φέρετε αυτή τη διάταξη, δεν είναι λοιπόν εύλογη η σκέψη την οποία κάνουν πάρα πολλοί και με παίρνουν τηλέφωνο δημοσιογράφοι και άλλοι και μου λένε: κυρία Πρόεδρε, είναι προφανές λέτε, ότι θέλουν απλώς να σας κηρύξουν εκπτώτους με τον τρόπο αυτό;

Μα έτσι, λοιπόν, θα έλεγα, ότι επιβεβαιώνετε αυτή την υποψία που έχει γεννηθεί και την επιβεβαιώνετε - θα έλεγα - κ. Τζαβάρα, και με την επιθετική αυτή συμπεριφορά σας, επιβεβαιώνετε και αυτό το οποίο είπα και προηγουμένως, ότι η διάταξη αυτή είναι άκρως φωτογραφική, καθαρά φωτογραφική, γιατί αν θεωρείτε, ότι το αμερόληπτο και το αντικειμενικό πρέπει να υπάρχει για όλες τις Ανεξάρτητες Αρχές και ασφαλώς πρέπει να υπάρχει, γιατί από τις είκοσι δύο (22) Ανεξάρτητες Αρχές - ίσως και περισσότερες δεν θυμάμαι αυτή τη στιγμή - που υπάρχουν στο ελληνικό κράτος έρχεστε και κάνετε στοχευμένη διάταξη μόνο για την Επιτροπή Ανταγωνισμού αποκλειστικά και μόνο και για καμιά άλλη Ανεξάρτητη Αρχή. Δεν σας ενδιαφέρει η αμεροληψία και η αντικειμενικότητα των λοιπών Ανεξάρτητων Αρχών; Να λοιπόν, γιατί λέω, ότι αποδεικνύεται, είναι αυταπόδεικτος ο φωτογραφικός γραφικός χαρακτήρας της διατάξεως.

Επίσης, θα ήθελα, να παρατηρήσω το εξής. Προ μιας εβδομάδος, ο Υπουργός Επικρατείας ο κ. Γεραπετρίτης, είχε «στο δικό του» νομοθέτημα περί του επιτελικού κράτους αντίστοιχη διάταξη, η οποία αφορούσε την αναδρομικότητα του κωλύματος του ασυμβιβάστου Γενικών Γραμματέων.

Ο κ. Γεραπετρίτης, επειδή είναι καθηγητής του Συνταγματικού Δικαίου και ασφαλώς αν γνώριζε και γνωρίζει και εκείνος όλα αυτά τα νομικά επιχειρήματα, τα οποία σήμερα ανέπτυξα και εγώ ήλθε -όπως όλοι πολύ καλά θυμάστε - λίγο μετά και την απέσυρε τη διάταξη αυτή. Γι' αυτό, λοιπόν, διερωτώμαι για ποιο λόγο τώρα επιμένετε, αν επιμείνει βεβαίως η Κυβέρνηση στην ψήφιση αυτής της συγκεκριμένης διατάξεως.

Με ρώτησε ο κ. Παππάς, αν έχω μέλος της οικογένειάς μου ή άλλο συγγενή μου μέλος της κυβέρνησης. Όχι, κ.κ. βουλευτές, ούτε τώρα έχω κανένα μέλος της οικογένειάς μου, ούτε ουδέποτε ανεμήχθην όπως πολύ καλά ξέρετε με την πολιτική, ουδέποτε υπήρξα μέλος κανενός κόμματος, διότι σέβομαι όλες τις προηγούμενες ιδιότητες που είπα - όχι ότι είναι κακό βεβαίως για τους άλλους οι οποίοι είναι μέλη - είχα διαφορετικές ιδιότητες ακριβώς, για να μην μπορεί κανείς, να μου προσάψει, ότι έχω κομματική ταμπέλα.

Αυτό ειδικά δεν το αποδέχομαι και θεωρώ - με συγχωρείτε - ότι δεν δικαιούσθε να το επικαλείστε αυτό. Και μάλιστα, έχω τρία παιδιά κανένα εκ των παιδιών μου δεν φρόντισα καν, παρόλες τις ιδιότητες μου, να το διορίσω σε οποιοδήποτε θέση του δημόσιου. Αναφερθήκατε σε μια συγκεκριμένη υπόθεση. Κύριε Πρόεδρε της Επιτροπής, προηγουμένως έκανα μια γενική αναφορά σε υποθέσεις, είπα ότι υπάρχουν σε εκκρεμότητα σοβαρές υποθέσεις μεγάλου οικονομικού και κοινωνικού ενδιαφέροντος, οι οποίες θα βαλτώσουν εάν τυχόν παύσει η διάταξη αυτή, δεν έκανα ιδιαίτερη μνεία διότι καταρχήν, έχουμε την υποχρέωση της εχεμύθειας έναντι των υποθέσεων τις οποίες διαχειριζόμεθα. Εάν όμως, η Επιτροπή θεωρεί, ότι πρέπει να δώσουμε ορισμένες απαντήσεις, τότε βεβαίως αίρεται αυτή η υποχρέωση της εχεμύθειας.

Ως προς αυτό, ειδικά όμως, μπορώ να πω για δύο μεγάλες υποθέσεις, για τις οποίες εκδώσαμε πολύ πρόσφατα αποφάσεις ασφαλιστικών μέτρων. Αυτές είναι ανακοινώσιμες, διότι έχει βγει και αντίστοιχη ανακοίνωση της Επιτροπής Ανταγωνισμού προς ενημέρωση, επειδή ήταν γενικότερου δημόσιου συμφέροντος.

Η μία εξ αυτών είναι η υπόθεση στην οποία αναφερθήκατε. Εξεδόθη απόφαση των ασφαλιστικών μέτρων. Μεταξύ των ασφαλιστικών μέτρων έχει διαταχθεί οικονομικός έλεγχος της εταιρίας, όχι διότι είμεθα εναντίον της εταιρείας αυτής διανομής Τύπου, αλλά επειδή θέλουμε, κατά τρόπο αδιάψευστο, να δούμε αν πράγματι υπάρχουν ή δεν υπάρχουν τα οικονομικά στοιχεία της βιωσιμότητας ή μη της εταιρείας αυτής, διότι ενδιαφερόμεθα και εμείς πάρα πολύ, όπως όλοι σας, να εξασφαλιστεί η βιωσιμότητα, για να μπορούν να διακινούνται οι εφημερίδες, για να εξασφαλιστεί και η Συνταγματική Αρχή της ενημέρωσης των πολιτών και τα λοιπά.

Το ένα μέτρο, λοιπόν, ήταν οι διαπραγματεύσεις μεταξύ των δύο μερών και το δεύτερο μέτρο ήταν - ακριβώς για να διαπιστωθεί η βιωσιμότητα ή μη - ο οικονομικός έλεγχος στην εταιρεία αυτή. Το πόρισμα των οικονομικών ελεγκτών παραδίδεται σε τρεις μέρες ή επρόκειτο να παραδοθεί σε τρεις ημέρες. Να, λοιπόν, μια υπόθεση, η οποία είπα ότι αυτή τη στιγμή βαλτώνει, μετά απ' όλα αυτά τα οποία συμβαίνουν αυτή τη στιγμή.

Η δεύτερη υπόθεση είναι μια πολύ σοβαρότερη - από πλευράς οικονομικών μεγεθών, για να γίνω σαφής, γιατί φυσικά κάθε υπόθεση έχει τη σοβαρότητά της - για την οποία επίσης βγήκε ανακοίνωση και άρα είναι ανακοινώσιμη και βλέπω ότι σήμερα γίνεται και ένα σχόλιο, σε μια μεγάλη ημερήσια εφημερίδα μεγάλης κυκλοφορίας. Είναι μια μεγάλη πολυεθνική εταιρεία, η οποία έχει την έδρα της στη Γαλλία, εξαγωγής βωξίτη. Εκεί λοιπόν, διατάξαμε επίσης, ασφαλιστικά μέτρα, δεν πήραμε ακόμα τις οριστικές αποφάσεις, διατάξαμε ασφαλιστικά μέτρα για μέχρι το 2019 - διότι δεν μπορούσαμε με ασφαλιστικά μέτρα να προχωρήσουμε περισσότερο - και επίσης, ορίσαμε να γίνουν διαπραγματεύσεις μεταξύ των μελών, εντός δύο μηνών, ώστε αν μπορούν να βρουν μόνοι τους τη λύση. Αν δεν βρουν τη λύση, βεβαίως θα επιληφθεί, ερχόμενη με κυρία απόφαση πλέον, η Επιτροπή Ανταγωνισμού. Οι δύο αυτοί μήνες, όπως καταλαβαίνετε τώρα, με αυτή την αναστάτωση που δημιουργήθηκε, θα περάσουν άπρακτοι.

Αυτό όμως τώρα, που και εμένα με κάνει να κάνω ορισμένες σκέψεις, είναι ότι διαβάζω σήμερα, όπως σας είπα, ότι μετά την απόφαση της Επιτροπής Ανταγωνισμού - δεν γνωρίζω, κύριε Πρόεδρε, αν η πληροφορία την οποία αναγράφει η εφημερίδα είναι ή όχι αληθής, και δεν μπορώ, δεν έχω δυνατότητα να επιβεβαιώσω.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ποια εφημερίδα παραπέμπετε , κυρία Πρόεδρε;

**ΒΑΣΙΛΙΚΗ ΘΑΝΟΥ-ΧΡΙΣΤΟΦΙΛΟΥ (Προέδρος της Επιτροπής Ανταγωνισμού):** Η «Καθημερινή» στο σημερινό της φύλλο. Λέει λοιπόν, ότι η γαλλική Κυβέρνηση, γιατί όπως σας είπα, είναι εταιρία έχουσα την έδρα της στην Γαλλία, παραπονέθηκε στην ελληνική Κυβέρνηση για την απόφαση που έβγαλε η Επιτροπή Ανταγωνισμού. Αυτό λοιπόν, είπαμε εξαρχής, κύριε Πρόεδρε. Ότι η Επιτροπή Ανταγωνισμού πρέπει να έχει τα εχέγγυα της συνέχισης της ανεξαρτησίας της και της καλής λειτουργίας της και αυτά τα εχέγγυα - και αυτό λένε και η νομοθεσία και το Σύνταγμα και η νομολογία του Ευρωπαϊκού Δικαστηρίου - εξασφαλίζονται μόνο εάν εξακολουθεί η θητεία των νομίμως διορισμένων μελών μέχρι τη λήξη της θητείας τους, διότι, διαφορετικά, η κάθε κυβέρνηση, θα έρχεται και αν είτε διότι, υπάρχουν πιθανόν οικονομικά συμφέροντα από πίσω, είτε για άλλους λόγους, επειδή κάποιοι είναι συμπαθείς ή αντιπαθείς στην εκάστοτε κυβέρνηση, θα έρχεται λοιπόν, θα επινοεί ένα κώλυμα και θα λέει ότι από αύριο καθαιρεί την νυν διοίκηση και φέρνω μια άλλη διοίκηση της αρεσκείας της.

Όσον αφορά τη θητεία του προηγούμενου Προέδρου που παρατάθηκε μέχρι τη λήξη της, παρότι μπήκε διάταξη που έλεγε ότι οι Πρόεδροι των Ανεξάρτητων Αρχών αποχωρούν στο 73ο έτος της ηλικίας τους, ο προηγούμενος Πρόεδρος, όταν μπήκε η διάταξη αυτή είχε συμπληρώσει ήδη το73ο έτος της ηλικίας του. Άρα, με την άποψη αυτή, την οποία, σήμερα υποστηρίζει ο κ. Τζαβάρας και η Κυβέρνηση, θα έπρεπε την άλλη μέρα να κηρυχθεί έκπτωτος, όπως τώρα προβλέπει η διάταξη. Όμως, έβαλαν μεταβατική διάταξη σεβόμενοι τη νομοθεσία και τη νομολογία, η οποία, προέβλεψε ότι τα νυν υπηρετούντα μέλη παραμένουν μέχρι τη λήξη της θητείας τους.

Θα ήθελα να διευκρινίσω ότι δεν έχω λόγο να έρθω σε καμία προσωπική αντιπαράθεση με κανέναν. Ήρθαμε εδώ, υπό τη θεσμική μας ιδιότητα και εκπροσωπώντας ένα θεσμικό όργανο, για να πούμε τις απόψεις μας. Γι' αυτό το λόγο λέμε ότι δεν μπορεί νομικά να ανατρέξει αναδρομικά το κώλυμα, το οποίο, τώρα θεσπίζεται με τη διάταξη αυτή. Το ίδιο ακριβώς συνέβη και στην περίπτωση του συζύγου σας, κυρία Υπουργέ, δηλαδή, παρέμεινε ο σύζυγός σας, διότι, ακριβώς όπως είπατε, το κώλυμα αυτό που έλεγε η διάταξη, ότι δηλαδή, αν είναι συγγενής η σύζυγος Βουλευτού και τα λοιπά, δεν το είχε ο σύζυγος σας τότε που διορίστηκε, προέκυψε εκ των υστέρων. Αυτό δεν είπατε;

Επειδή έκανε μια ερώτηση η κυρία Βούλτεψη, διερωτώμαι μήπως δεν ενδιαφέρεστε πλέον για την καλή λειτουργία της Επιτροπής, αλλά μόνο για το πώς θα τεθούν εκ ποδών ορισμένα πρόσωπα από τη διοίκηση της Επιτροπής; Αυτό το διερωτώμαι δικαιολογημένα, νομίζω, διότι, αυτή τη στιγμή, με τη διάταξη αυτή - εάν περάσει βεβαίως - αφορά τον Πρόεδρο, τον Αντιπρόεδρο, δύο εκ των τεσσάρων τακτικών Εισηγητών, αλλά ακόμα και αυτό μου κάνει εντύπωση και νομίζω ότι είναι κάτι πρωτοφανές. Η διάταξη αυτή φτάνει σε μια «υπερβολή». Η υπερβολή έγκειται στο ότι δεν αρκείται μόνο στη διοίκηση, αλλά λέει ότι ακόμα και ο Γενικός Διευθυντής, ακόμα και οι Διευθυντές των Διευθύνσεων αν έχουν τα κωλύματα αυτά, τότε και αυτοί αυτοδικαίως παύονται από τη θέση τους.

Θεωρώ ότι αυτό είναι σε κάθε περίπτωση υπερβολή, διότι, με τον τρόπο αυτό, πράγματι, δεν μπορεί να λειτουργήσει η Επιτροπή Ανταγωνισμού. Που είναι η ανεξαρτησία που θέλετε να εξασφαλίσετε στην Επιτροπή Ανταγωνισμού;

**ΣΟΦΙΑ ΒΟΥΛΤΕΨΗ:** Με συγχωρείτε. Πόσοι θα είναι έκπτωτοι μετά από αυτή τη διάταξη και που υπηρετούσαν πριν, άρα τους καθιστά έκπτωτους η συγκεκριμένη διάταξη;

**ΒΑΣΙΛΙΚΗ ΘΑΝΟΥ - ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Δε μπορώ να γνωρίζω με λεπτομέρειες που υπηρετούσαν τα λοιπά μέλη, πριν εγώ αναλάβω Πρόεδρος της Επιτροπής Ανταγωνισμού. Εξ όσων γνωρίζω, ήταν σε γραφεία Υπουργών ή Γενικών Γραμματέων και τα λοιπά. Κύριοι βουλευτές, κλείνοντας θα ήθελα να σας πω, απευθυνόμενη στους βουλευτές όλων των κομμάτων, πως βεβαίως πιστεύω ότι έχετε όλοι δημοκρατική συνείδηση και, βεβαίως πιστεύω εξίσου ότι κανείς από σας δεν θα θέλει να ψηφίσει μια διάταξη, η οποία είναι καταφανώς αντίθετη προς το Σύνταγμα, αντίθετη προς το Ενωσιακό Δίκαιο, αντίθετη προς τη νομολογία του Ευρωπαϊκού Δικαστηρίου. Με αυτό το σχόλιο θέλω να κλείσω τις απαντήσεις μου. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το Προεδρείο έδειξε μεγάλη ανοχή, διότι το ζήτημα των ασυμβίβαστων ήταν από αυτά, που και η Αξιωματική Αντιπολίτευση ανέδειξε ως μείζον ζήτημα του νομοσχεδίου που επεξεργαζόμαστε.

Βεβαίως, πέραν του ζητήματος της ανεξαρτησίας της Αρχής, υπάρχει και εκείνο του ρυθμού και της ταχύτητας της διερεύνησης των υποθέσεων. Χιλιάδες βαμβακοπαραγωγοί, κυρία Πρόεδρε, περιμένουν την απόφαση της Επιτροπής σας για τη λειτουργία ή μη καρτέλ στο χώρο του βάμβακος. Δεν παραβιάζω κάποια εχεμύθεια, υπήρχε στα μέσα μαζικής ενημέρωσης φωτογραφίας σας με εκπροσώπους βαμβακοπαραγωγών το προηγούμενο διάστημα, που σας είχαν επισκεφθεί για την υπόθεση αυτή, προσκομίζοντας σας και τα σχετικά στοιχεία.

Θέλετε να πείτε κάτι επ’ αυτού, κυρία Πρόεδρε;

**ΒΑΣΙΛΙΚΗ ΘΑΝΟΥ – ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Θυμάμαι ότι είχατε καταθέσει και ερώτηση σχετικά με το ζήτημα αυτό. Έχει ξεκινήσει ήδη από τότε η διαδικασία ελέγχου, βέβαια, δεν ήταν δυνατόν σε τόσο σύντομο χρονικό διάστημα να βγει και η απόφαση, όπως καταλαβαίνετε. Ωστόσο, όσον αφορά στην ταχύτητα, πρέπει να καταθέσω στην Επιτροπή, ότι η νέα διοίκηση της Επιτροπής Ανταγωνισμού προχωρεί με ταχύτατους ρυθμούς και προσπαθεί να διεκπεραιώσει όλες τις παλιές υποθέσεις, οι οποίες υπήρχαν, εκ των οποίων η παλαιότερη ανάγεται σε καταγγελία του 1996, δηλαδή εδώ και 24 χρόνια.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Αυτό το αποδίδετε σε υποστελέχωση της Αρχής;

**ΒΑΣΙΛΙΚΗ ΘΑΝΟΥ – ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Υποστελέχωση έχει, όπως έχουν και όλες οι Ανεξάρτητες Αρχές, όλα αυτά τα χρόνια της κρίσης, που δεν γίνονταν νέοι διορισμοί. Αυτό οφείλεται, δεν ξέρω, σε αργούς ρυθμούς της Επιτροπής κατά το παρελθόν, στον τρόπο, δεν μπορώ εγώ να κρίνω ούτε και έχω σκοπό να κρίνω το πώς εργάζονταν μέχρι τώρα. Εγώ, λοιπόν, λέω ότι προχωρούμε με ταχύτατους ρυθμούς, οι οποίοι ρυθμοί θα ανασχεθούν, εάν περάσει η διάταξη αυτή.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας):** Κύριε Πρόεδρε, θα ήθελα το λόγο επί προσωπικού.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Τζαβάρα, σε τι συνίσταται το προσωπικό;

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας):** Κύριε Πρόεδρε, το προσωπικό συνίσταται στο γεγονός ότι η κυρία Πρόεδρος χαρακτήρισε επιθετικό το ύφος μου κατά τη διατύπωση της ερώτησης, που της έκανα και πρέπει να μου δώσετε το λόγο για να εξηγήσω και στην ίδια, που πολύ καλά το ξέρει, αλλά και στους συναδέλφους, γιατί υπήρξε και κάποια συνάδελφος, η οποία δυσανασχέτησε για το ότι δήθεν δεν τηρούνται οι κανόνες ευγενείας απέναντι σε αυτούς που προσκαλούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Έχετε το λόγο, κύριε Τζαβάρα, μην επιχειρηματολογείτε περαιτέρω.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας):** Κυρία Πρόεδρε, γνωρίζετε πολύ καλά ότι εμείς οι δύο δεν έχουμε προσωπικά, σας σέβομαι και ο σεβασμός μου αυτός γνωρίζετε ότι έχει εκδηλωθεί σε πολλές περιπτώσεις και με οποιεσδήποτε αφορμές. Άλλωστε, δεν είμαι από τους ανθρώπους, που τη συμπεριφορά τους απέναντι στα πρόσωπα την καθορίζω ανάλογα με τις ανάγκες υπεράσπισης της θέσης που κατέχω κάθε φορά.

Βέβαια, κατανοώ ότι είστε σε πολύ δύσκολη θέση, γιατί κληθήκατε στην Επιτροπή, να υπερασπιστείτε τον εαυτό σας και εγώ πράγματι, αναγνωρίζω, ότι οποίος βρίσκεται σε μια τέτοια θέση, έχει δυσκολία. Ξέρω, λοιπόν, και αυτό θέλω να σας πω, σε όσους με διακόπτουν, σε όσους μου στερούν το δικαίωμα να γίνω ακουστός, υπερασπιζόμενος τη σκέψη μου και μαχόμενος για την ελευθερία της διατύπωσης των όσων σκέπτομαι, ότι έχω το αναφαίρετο δικαίωμα και τον τόνο της φωνής μου να υψώνω, γιατί στις συγκρούσεις που γίνονται στο Κοινοβούλιο, και αυτή είναι η ουσία της Δημοκρατίας, δεν υπάρχει άλλος τρόπος από την προφορικότητα και την αμεσότητα της αντιπαράθεσης.

Αυτοί που έρχονται εδώ και διαβάζουν λόγους που τους έχουν φτιάξει κάποιοι άλλοι παραδείγματος χάρη, δεν διευκολύνουν την συγκρουσιακή- με την καλή έννοια- διαδικασία του διαλόγου. Γι’ αυτό θα μου επιτρέψετε πρώτον, να σας πω ότι κακώς, με αδικείται όταν λέτε ότι ήμουν απέναντί σας αιχμηρός και οξύς, γιατί αυτά κυρία Πρόεδρε, που σας απηύθυνα ως ερώτηση, θυμάστε πολύ καλά, τα ίδια ακριβώς, τα είχα πει, ευθαρσώς και με παρρησία, όταν προσήλθατε στην Επιτροπή Θεσμών και Διαφάνειας για να πάρετε τη γνωμοδότηση της Επιτροπής και εδώ ακριβώς, υπάρχει το πρόβλημα. Σας το λέω γιατί το είπατε και γιατί το λέει και η Επιτροπή Ανταγωνισμού, σε δύο στιγμές μέσα στο κείμενο το οποίο μας δώσατε ως απόφαση. Λέει λοιπόν ότι, ο Πρόεδρος και ο Αντιπρόεδρος της Επιτροπής Ανταγωνισμού, με βάσει το νόμο που ισχύει από το 2011, επιλέγεται από τη Βουλή και δεν έρχεται στη Βουλή για γνωμοδότηση.

Η λέξη επιλέγεται όπως ξέρετε, γιατί υπήρξατε Πρόεδρος του Ανώτατου Δικαστηρίου, πράγματι σημαίνει αρμοδιότητα αποφασιστική και όχι γνωμοδοτική. Αυτό λοιπόν, το αποφασιστικό, ήδη και το είπα και ενώπιον σας όταν κληθήκατε, υπάρχει στον Κανονισμό της Βουλής και είναι η περίπτωση Η΄, του άρθρου 14, όπου εκεί λέγεται ότι η Επιτροπή αποφασίζει για όλες τις περιπτώσεις που ο νόμος προβλέπει αρμοδιότητά της. Και εδώ ο ν.3959, άρθρο 12, παράγραφος 3, προβλέπει αρμοδιότητα της Βουλής για να επιλέξει το πρόσωπο, σε συνδυασμό με τον Κανονισμό της Βουλής, ο οποίος λέει ότι η Βουλή αποφασίζει είτε η ίδια είτε παραπέμποντας σε Επιτροπή.

Άρα λοιπόν, με βάσει αυτές τις διατάξεις η γνώμη της Επιτροπής δεν έπρεπε να είναι γνώμη, αλλά έπρεπε να είναι επιλογή και μάλιστα, επιλογή με τα 4/5 που η δική σας δεν ήταν. Γι’ αυτό λοιπόν, παίρνω το θάρρος και ενώπιον σας, με σεβασμό στο πρόσωπο σας, στην ιστορία σας, στα αξιώματα που έχετε υπηρετήσει, για να σας πω ότι κατά την ταπεινή μου γνώμη, εμού του Βουλευτού, είναι παράνομος ο διορισμός σας.

Έχουμε εδώ την πρώην Πρωθυπουργό, την πρώην Πρόεδρο του Αρείου Πάγου, έχω απεριόριστο σεβασμό στο πρόσωπό της. Εδώ τίθεται και ένα θέμα, το οποίο είναι πολύ για εμένα σημαντικό. Εσείς, στην περίπτωση για την οποία μιλάμε και ήρθατε εδώ και μας είπατε τις υποθέσεις, δεν διαπίστωσα πουθενά να έχετε εφαρμόσει περίπτωση που να άπτεται της εφαρμογής του άρθρου 101 ή 102, της Συνθήκης για τη λειτουργία και πράγματι, θα ήθελα να μάθω, υπάρχει θέμα καρτέλ σε αυτές τις περιπτώσεις, υπάρχει θέμα σοβαρό ολιγοπωλιακής συγκρότησης σε τέτοιο βαθμό, που να νοθεύει τον ελεύθερο ανταγωνισμό, γιατί αν υπάρχουν ζητήματα διαφθοράς, αρμόδια γι’ αυτά είναι άλλα όργανα, χωρίς βέβαια αυτό να σημαίνει ότι δεν έχετε το δικαίωμα και να καταγγείλετε αυτόν που διαπράττει διεφθαρμένες πράξεις.

Τελικά που την πάμε τη δουλειά μπορείτε να μου πείτε; Εδώ στη κοινοβουλευτική διαδικασία ο ΣΥΡΙΖΑ υιοθετεί την χάβρα; Ποιος βάζει τους κανόνες που δίνει το δικαίωμα να μιλάει ο Βουλευτής; Η χάβρα του ΣΥΡΙΖΑ ή ο Πρόεδρος; Το λέω για πρώτη και για τελευταία φορά, εάν κάποιοι εδώ που έρχονται και μάλιστα, για πρώτη φορά, νομίζουν ότι θα δέσουν τον ελεύθερο, θα δεσμεύσουν τον ελεύθερο κοινοβουλευτικό λόγο, απατώνται. Υπάρχει πάντα κάποιος τρόπος όταν δε θέλουμε να απαντήσουμε για το τι, να απαντάμε για το πώς. Γι' αυτό και η κυρία προηγουμένως, που, προφανώς, υιοθετεί αυτόν τον περιώνυμο «κοσμοπολίτικο πιθηκισμό» ως τρόπο της πολιτικής συμπεριφοράς στο Κοινοβούλιο, εστράφη εναντίον μου. Εγώ, λοιπόν, σας λέω ότι είμαι συγκρουσιακός στην κοινοβουλευτική διαδικασία τηρώντας και σεβόμενος τον Κανονισμό της Βουλής.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Σας ευχαριστούμε.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Κύριε Πρόεδρε, νομίζω ότι κατά την κοινοβουλευτική διαδικασία, στα όσα χρόνια βρίσκομαι σ’ αυτές τις αίθουσες, εδώ στο Ελληνικό Κοινοβούλιο, είμαι αρκετά αξιοπρεπής. Εγώ δεν έκανα παρατηρήσεις στον κύριο συνάδελφο γι’ αυτά που έλεγε, αλλά για τον τρόπο που τα έλεγε και για τη διαδικασία έκανα παρατήρηση. Για τη λέξη «πιθηκισμός», εάν τώρα δεν ζητήσει συγνώμη, θα υπάρξει συνέχεια.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Θα παρακαλούσα να διαγραφεί από τα πρακτικά, κ. Τζαβάρα, για να συνεχίσουμε τη διαδικασία.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας)**: Να μη διαγραφεί, κύριε Πρόεδρε, γιατί όποιος δεν καταλαβαίνει ελληνικά έχει πρόβλημα. Είπα για «κοσμοπολίτικο πιθηκισμό». Είναι μια έκφραση την οποία την έχει χρησιμοποιήσει ένας μεγάλος φιλόσοφος, πολιτικός της Αριστεράς, ο Παναγιώτης Κονδύλης.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Καλώς, κ. Τζαβάρα, αφού επιμένετε.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας)**: Μίλησα για «κοσμοπολίτικο πιθηκισμό». Είναι θέμα συμπεριφοράς. Δεν είναι προσωπική αιχμή.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Καλώς, κ. Τζαβάρα. Αφού εξελήφθη ως προσωπική αιχμή και ζητήθηκε να ανακληθεί και δεν γίνεται…

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Θέλω να ανακαλέσει ο κύριος συνάδελφος γιατί θα υπάρχει συνέχεια σ' αυτό! Θέλω να ανακαλέσει σ’ αυτή την αίθουσα.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας)**: Μου είναι αδιάφορο.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Είναι ντροπή του, είναι απαράδεκτος και είναι απαράδεκτο γιατί είναι πολιτικός, κοινοβουλευτικός παλιός πολιτικός εδώ μέσα.Είναι απαράδεκτη η συμπεριφορά του και ξέρετε κάτι, κύριε συνάδελφε; Σήμερα καταχράστηκε του χρόνου όλων των συναδέλφων, γιατί μιλάει πάνω από μία ώρα.

**ΚΩΝΣΤΑΝΤΙΝΟΣ ΤΖΑΒΑΡΑΣ (Εισηγητής της Νέας Δημοκρατίας)**: Δεν ανακαλώ τίποτα, κύριε Πρόεδρε. Πάμε στα δικαστήρια να δούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Κύριε Τζαβάρα, σας παρακαλώ. Δικαίωμά σας είναι να μην ανακαλέσετε.

Κυρίες και κύριοι συνάδελφοι, είναι μια μακρά διαδικασία από τις 9:30 το πρωί. Έχουμε περάσει τις 13:30 που είχαμε πει ότι θα άρχιζε η τρίτη και καταληκτική συνεδρίαση. Ήδη έχουν προσέλθει και Υπουργοί και συνάδελφοι που θέλουν να λάβουν μέρος στην Επιτροπή.

Για να ολοκληρώσουμε τις διαδικασίες, θα παρακαλούσα την κυρία Κεραμέως, που έχει ζητήσει το λόγο, να τοποθετηθεί απαντώντας σε όλα τα ζητήματα που ετέθησαν και από φορείς και από Βουλευτές της Αντιπολίτευσης.

Τον λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Καταρχήν, θα ήθελα να ευχαριστήσω πάρα πολύ τους φορείς που προσήλθαν σήμερα για να καταθέσουν τις απόψεις τους σ’ ένα νομοσχέδιο που για εμάς είναι πάρα πολύ σημαντικό.

Θα αναφερθώ ειδικά στις διατάξεις που αφορούν στο Υπουργείο Παιδείας. Φαντάζομαι οι συνάδελφοι θα αναφερθούν στις λοιπές διατάξεις.

Θα ήθελα να τοποθετηθώ σε δύο ζητήματα, τα οποία εθίγησαν κατά κόρον. Το πρώτο έχει να κάνει με το άσυλο και το δεύτερο έχει να κάνει με τη Νομική της Πάτρας.

Πρώτον, όσον αφορά στο άσυλο. Άκουσα με πολύ μεγάλο ενδιαφέρον τον εκπρόσωπο της ΠΟΑΣΥ. Κατέγραψα την ανησυχία του για ενίσχυση της αστυνομίας, θα τη μεταφέρω στον αρμόδιο Υπουργό, δεν είναι θέμα αρμοδιότητας του Υπουργείου Παιδείας, θέλω, όμως, να διαβεβαιώσω για το εξής, που το έχω πει δημοσίως και στην προηγούμενη συνεδρίαση της Επιτροπής. Εμείς δεν οραματιζόμαστε αστυνομοκρατούμενα πανεπιστήμια επ’ ουδενί και ευχής έργο θα ήταν η διάταξη του ασύλου, να μην χρειαστεί να εφαρμοστεί ποτέ. Ο στόχος είναι να λειτουργήσει και αποτρεπτικά. Ούτε θέλουμε, όπως είπε ο εκπρόσωπος της ΠΟΑΣΥ, οι αστυνομικοί να είναι σε ρόλο μπαμπούλα, επουδενί. Εμείς αυτό που θέλουμε είναι το πανεπιστήμιο να επιστρέψει σε αυτούς στους οποίους ανήκει, δηλαδή, στους καθηγητές, στους φοιτητές, στο διοικητικό προσωπικό και γι' αυτό ακριβώς αγωνιζόμαστε.

Σχετικά με τους διάφορους φορείς, όσον αφορά τη διάταξη του ασύλου. Καταρχάς να πω ότι η πρώτη συνάντηση που πραγματοποίησα προ της κατάθεσης της διάταξης ήταν με το προεδρείο της Συνόδου των Πρυτάνεων, το οποίο προεδρείο ως προεδρείο, παρότι ξέρω ότι δεν είχε συγκληθεί η Σύνοδος, ως προεδρείο εξέφρασε θετική άποψη για το ζήτημα της αποκατάστασης του ασύλου στην πραγματική του έννοια. Της ενίσχυσης, δηλαδή, της ακαδημαϊκής ελευθερίας, όπως ακριβώς εμείς θέλουμε να την θωρακίσουμε.

Να πω για την ΠΟΣΔΕΠ. Άκουσα με πολύ μεγάλο ενδιαφέρον συνάδελφο, από ό,τι καταλαβαίνω, ο οποίος είπε ότι οι καθηγητές είναι εναντίον. Οι καθηγητές έχουν εκλεγμένο όργανο, λέγεται ΠΟΣΔΕΠ, είναι ακριβώς η οργάνωση που εκπροσωπεί όλα τα μέλη ΔΕΠ των πανεπιστημίων, η οποία ΠΟΣΔΕΠ εξέδωσε ανακοίνωση στις 4/8 και είπε συγκεκριμένα ότι θεωρεί ότι το προς ψήφιση άρθρο είναι προς τη σωστή κατεύθυνση για την κατοχύρωση της ακαδημαϊκής ελευθερίας και του πραγματικού περιεχομένου του πανεπιστημιακού ασύλου. Προσέθεσε ότι δεν φτάνει και ότι χρειάζεται και η εφαρμογή. Βεβαίως και είναι κάτι που και εμάς μας απασχολεί, αλλά το αρμόδιο όργανο, το οποίο εκπροσωπεί όλα τα μέλη ΔΕΠ των πανεπιστημίων, έχει πάρει ξεκάθαρη θέση υπέρ της συγκεκριμένης ρύθμισης.

Έρχομαι στο ζήτημα της Νομικής της Πάτρας. Κυρία Πρύτανη, καταρχάς είπατε ότι το μόνο επιχείρημα που σας είπα ήταν ότι ήταν προεκλογική δέσμευση και ότι υπάρχουν άνεργοι δικηγόροι. Σας είπα μόνο αυτά; Δεν σας είπα ότι το βασικό μας μέλημα είναι ότι όλη αυτή η αναδιάρθρωση του ακαδημαϊκού χάρτη έγινε χωρίς ακαδημαϊκά κριτήρια, χωρίς μελέτες σκοπιμότητας και βιωσιμότητας - θα επανέλθω σε αυτό - χωρίς συμμετοχή της ΑΔΙΠ; Η κατεξοχήν ανεξάρτητη αρχή, η οποία επιτελεί αυτό το ρόλο δεν εκλήθη ποτέ στην όλη διαδικασία και διαψεύστε με αν κάνω λάθος. Δεν εκλήθη ποτέ. Ότι όλο αυτό λοιπόν, έγινε στο πόδι, για συγκεκριμένους λόγους και αναφέρομαι στη συνολική αναδιάρθρωση του ακαδημαϊκού χάρτη.

Πρώτα απ' όλα να πούμε ποιο είναι το στάτους. Το στάτους είναι το εξής, ότι στην πράξη δεν έχει γίνει κανένα βήμα για τη λειτουργία της σχολής. Την τελευταία εργάσιμη πριν από τις εκλογές της 7ης Ιουλίου, δημοσιεύθηκε απόφαση για τη σύσταση επιτροπής που θα μελετούσε τα προγράμματα σπουδών. Την τελευταία εργάσιμη δημοσιεύτηκε αυτή η επιτροπή, δεν συνεδρίασε ποτέ και όχι μόνο δεν συνεδρίασε ποτέ, αλλά επειδή προσωπικά τηλεφώνησα σε όλα τα μέλη της επιτροπής, μεγάλος αριθμός εξ αυτών μου δήλωσαν ότι δεν είχαν ενημερωθεί ποτέ για τη συμμετοχή τους καν στην επιτροπή.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Δενείναι αλήθεια αυτό.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Δεύτερον, να θυμίσω ότι υπήρξαν πολύ σημαντικές καταγγελίες ότι η εν λόγω απόφαση για ίδρυση Νομικής έγινε στο πλαίσιο μιας συμφωνίας με την απελθούσα κυβέρνηση για την απορρόφηση του ΤΕΙ Δυτικής Ελλάδας. Θέλω να διευκρινίσω εδώ το εξής: Άρα ποιο είναι το βασικό νόημα; Ότι όλο αυτό έγινε χωρίς ένα συνολικό σχεδιασμό. Δεν έβαλε κάτω η απελθούσα κυβέρνηση τον ακαδημαϊκό χάρτη της χώρας και να πει, αυτά είναι τα κριτήρια, ορίστε τα αποτελέσματα της αξιολόγησης, ορίστε η ανεξάρτητη αρχή που παίζει έναν καίριο ρόλο. Δεν έγινε καμία συλλογική προσπάθεια για το πώς πρέπει να αναδιαταχθεί ο ακαδημαϊκός χάρτης της χώρας.

Διευκρινίζω το εξής. Δεν είναι θέμα Πάτρας. Οπουδήποτε και να είχε αποφασιστεί να ιδρυθεί η τέταρτη Νομική, στην Κρήτη, στη Ρόδο, στην Κέρκυρα – μη βάζω ιδέες, λέω σκέψεις απλά - οπουδήποτε και να είχε αποφασιστεί να ιδρυθεί η τέταρτη Νομική, η στάση μας θα ήταν ακριβώς ίδια.

Μελέτη σκοπιμότητας. Είδα αυτή τη μελέτη. Αυτή η μελέτη δόθηκε στο φως της δημοσιότητας μετά την εξαγγελία της κυβέρνησης…

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):**  Με συγχωρείτε, γιατί με προσβάλλετε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** 1/7/ 2019, ένα ανυπόγραφο κείμενο, το οποίο μέσα σε επιχειρήματα για την ίδρυση Νομικής λέει και το εξής, ότι πρέπει να ιδρυθεί η Νομική της Πάτρας, γιατί ανάμεσα στα άλλα το πανεπιστήμιο χρειάζεται νομικές υπηρεσίες για τις πέντε σχολές του. Μα είναι δυνατόν; Θα ιδρύσουμε νέα Νομική Σχολή στη χώρα, για να έχουν νομικές υπηρεσίες σε ένα πανεπιστήμιο.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Από τις δώδεκα σελίδες, πιάνετε μια**.**

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μου επιτρέπετε, κυρία Πρύτανη, δεν σας διέκοψα καθόλου εσκεμμένα, ήθελα να σας ακούσω με πολύ μεγάλη προσοχή.

Λέει επίσης και διαβάζω από την αιτιολογική της Νομικής της Πάτρας. Βρίσκεται σε campus 2.500 στρεμμάτων με ελαιώνα 2.400 ριζών, είναι ένα πράσινο πανεπιστήμιο, με επιτακτική ανάγκη πλέον τη διαχείριση της κυκλικής οικονομίας από εξειδικευμένους νομικούς.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Διαβάστε τα όλα , κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ερωτώ, θα φτιάξει η πολιτεία άλλη μια Νομική στην Πάτρα, για τη διαχείριση κυκλικής οικονομίας του Ελαιώνα των 2.400 ριζών; Είπατε όχι εσείς προσωπικά, αλλά και ο Πρόεδρος του Συλλόγου Πατρών, ότι υπάρχουν τόσοι πολλοί που πάνε στην Κύπρο. Πράγματι. Ερωτώ πώς θα πορευτούμε; Να δούμε δηλαδή, ότι όλοι θέλουν να γίνουν γιατροί, μηχανικοί και δικηγόροι να σταθεί η πολιτεία αμέτοχη απέναντι σ' αυτό, παρότι, ως χώρα, έχουμε το μεγαλύτερο ποσοστό ανέργων πτυχιούχων. Θα μου πείτε, μπορεί αυτό να αλλάξει από τη μια μέρα στην άλλη; Όχι, αλλά μπορεί όμως να καλλιεργηθεί μια κουλτούρα σιγά σιγά και να φροντίσουμε όλοι μαζί, ούτως ώστε η εκπαιδευτική διαδικασία να κινείται πιο κοντά στις ανάγκες της πραγματικής αγοράς εργασίας.

Άκουσα επίσης, το επιχείρημα γιατί η Δυτική Ελλάδα να μην έχει καμία Νομική. Με αυτό το επιχείρημα γιατί και η Κρήτη να μην έχει Νομική; Όσο το σκεφτόμουν πήρα την απάντηση από σας αξιότιμε κύριε πρόεδρε, όπως είπατε Νομική Σχολή σε κάθε πανεπιστήμιο. Δηλαδή, 24 νομικές σχολές στη χώρα. Είναι δυνατόν; Επειδή η αγαπητή κυρία Τζούφη, έκανε μια νύξη άκομψη αν μου επιτρέπεται, είπατε ότι επειδή εγώ είμαι νομικός και ότι ίσως υπάρχει κάτι από πίσω, δεν το είπατε ευθέως δεν το είπατε σε μένα. Να σας πω το εξής, αν ήθελα να ευνοήσω τους νομικούς, αγαπητή κυρία Τζούφη, θα ακολουθούσα τη συμβουλή του αγαπητού κ. Προέδρου της Νομικής και θα φτιάχναμε 24 νομικές σε όλη τη χώρα. Δεν είναι αυτό το μέλημά μας. Το μέλημά μας είναι πως θα έχουμε ένα ακαδημαϊκό χάρτη, ο οποίος θα είναι στη βάση ακαδημαϊκών κριτηρίων, μετά από ουσιαστική συμμετοχή της ΑΔΙΠ, στη βάση αποτελεσμάτων αξιολόγησης και όλα αυτά ορθολογικά, όχι ίδρυση τμημάτων με βουλευτικές τροπολογίες του τελευταίου λεπτού, όπως έγινε στο τελευταίο νομοσχέδιο.

Επίσης, η χρηστή διαχείριση πόρων είναι κάτι πάρα πολύ σημαντικό. Η εν λόγω μελέτη, προβλέπει σύνολο 40 θέσεις προσωπικού, 20 - 30 μέλη ΔΕΠ και 10 ΕΔΙΠ. Μήπως πρέπει και ερωτώ και το λέω δημοσίως, αντί να ιδρύουμε νέες σχολές, να απασχοληθούμε συνολικά ως κοινωνία πρώτα με το αν πρέπει να φροντίσουμε υποστελεχωμένες σχολές που υπάρχουν και στην Πάτρα για παράδειγμα, να στελεχωθούν σωστά; Μήπως θα έπρεπε να είναι αυτό το πρώτο μέλημά μας, πώς θα στελεχώσουμε καλύτερα τις νυν σχολές, αντί να ιδρύουμε νέες σχολές χωρίς να υπάρχουν αντικειμενικά κριτήρια.

Αξιότιμη κυρία Πρύτανη, μιλάμε για το αυτοδιοίκητο, το οποίο πραγματικά είναι πάρα πολύ σημαντικό, αλλά εγώ εδώ έχω μια απόφαση της Συγκλήτου σας σχετικά με την ίδρυση Νομικής, σχετικά με το νομοσχέδιο το προηγούμενο της Κυβέρνησης αναφορικά με την απορρόφηση του Τ.Ε.Ι. Δ. Ελλάδας στο Πανεπιστήμιο Πατρών και την ίδρυση Νομικής. Τοποθετήθηκε η Σύγκλητος επί αυτού του σχεδίου νόμου, αυτοδιοίκητο. Τι είπε η Σύγκλητος; 23 μέλη ψήφισαν κατά του σχεδίου νόμου, 10 μέλη ψήφισαν υπέρ. Άρα εμείς τι λέμε εδώ πέρα; Λέμε ξεκάθαρα, μιλάμε λοιπόν για αυτοδιοίκητο, ενώ εάν μου επιτρέπεται, η απόφαση της Συγκλήτου για την απορρόφηση του Τ.Ε.Ι. από το πανεπιστήμιο και για την ίδρυση Νομικής, ήταν αρνητική κυρία Πρύτανη και βγήκατε και στα μέσα, μετά από μερικές ημέρες και είπατε, τι να κάνουμε είναι νόμος και πρέπει να τον εφαρμόσουμε, παρότι η απόφαση του πανεπιστήμιου ήταν αρνητική. Σας ευχαριστώ πολύ.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Θέλω τον λόγο κ. Πρόεδρε, είναι επι προσωπικού, γιατί δεν μπορώ να το ανεχτώ αυτό, είναι προσβολή.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ποιο είναι προσβολή κυρία Πρύτανη;

Ορίστε, έχετε τον λόγο έχει η κυρία Κυριαζοπούλου.

**ΒΕΝΕΤΣΙΑΝΑ ΚΥΡΙΑΖΟΠΟΥΛΟΥ (Πρύτανης του Πανεπιστημίου Πατρών):** Εγώ διάβασα και άκουσε όλη η Βουλή τι είπα, 40 χρόνια ασχολούμαστε με τη Νομική και υπάρχει μελέτη σκοπιμότητας, για την δε απόφαση ίδρυσης Νομικής υπάρχει χωριστή απόφαση, σας τη διάβασα όταν πρωτολόγησα, 30 υπέρ, 2 κατά και μη διαστρεβλώνεται. Επίσης, θέλω να αποσύρετε ότι ήταν συμφωνία αυτό που είπατε, «να μου δώσετε τη νομική να πάρω τα Τ.Ε.Ι.»

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρία Πρύτανη, ήμουν πολύ προσεκτική σε αυτό που ανέφερα. Είπα ότι υπήρξαν καταγγελίες σχετικά με το ότι υπήρξε συμφωνία για αφενός την απορρόφηση του ΤΕΙ και αφετέρου την ίδρυση της Νομικής. Καταγγελίες, δεν τις υιοθέτησα, είπα ότι υπήρξαν καταγγελίες.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κυρίες και κύριοι συνάδελφοι, προτού δώσω το λόγο στον Υπουργό Ανάπτυξης και Επενδύσεων κ. Γεωργιάδη, με τον οποίο θα κλείσει η δεύτερη συνεδρίαση των Επιτροπών μας, θα δώσω το λόγο στην κυρία Όλγα Δασκαλή του Δικτύου Συμβούλων Κοινοτήτων.

Ορίστε, κυρία Δασκαλή.

**ΟΛΓΑ ΔΑΣΚΑΛΗ (Εκπρόσωπος του Δικτύου Συμβούλων Κοινοτήτων):** Θα ήθελα να απαντήσω στις ερωτήσεις που τέθηκαν όσον αφορά στα θέματα των κοινοτήτων.

Η πρώτη ερώτηση ήταν από την εκπρόσωπο του ΚΙΝΑΛ. Ναι, οι κοινότητες δεν έχουν καμία εκπροσώπηση στην ΚΕΔΕ. Επομένως, γι' αυτό είμαστε σήμερα εδώ. Για να ακουστεί η φωνή μας, όσον αφορά στο νομοσχέδιο.

Όσον αφορά τις ερωτήσεις για το αν πλήττεται η λαϊκή ετυμηγορία. Σαφώς και πλήττεται η λαϊκή ετυμηγορία, διότι οι εκλογές της 26ης Μαΐου έγιναν έχοντας τέσσερις κάλπες. Μία από αυτές τις κάλπες ήταν και αυτή των τοπικών συμβουλίων. Επομένως οι πολίτες, αλλά και οι υποψήφιοι, κλήθηκαν να ψηφίσουν έχοντας στο μυαλό τους ότι αυτοί που θα εκλέξουν, θα έχουν αποφασιστική αρμοδιότητα όσον αφορά στη διάθεση των κεντρικών αυτοτελών πόρων.

Επίσης, η άλλη βασική διάταξη που προτίθεται να αλλάξει είναι ότι ο Πρόεδρος της κοινότητας θα εκλέγεται μεταξύ των δύο πρώτων των δύο συνδυασμών.

Επομένως, δεν μπορεί μετά τις εκλογές, αυτές οι δύο βασικές διατάξεις, τις οποίες ψήφισαν οι Έλληνες πολίτες και κλήθηκαν υποψήφιοι να συμμετάσχουν στις εκλογές, να αλλάζουν με αυτόν τον τρόπο.

Στο σημείο αυτό θα ήθελα να σας δώσω μερικά νούμερα για να καταλάβουμε το πλήθος των κοινοτήτων στην Ελλάδα και το γεγονός ότι η κοινότητα αποτελεί τον πυρήνα της ελληνικής κοινωνίας.

Στην Περιφέρεια της Δυτικής Ελλάδας, από την οποία προέρχομαι, υπάρχουν 705 κοινότητες. Ο δήμος Μεσολογγίου έχει 19 κοινότητες. Ολόκληρη η Ελλάδα - εάν καθίσουμε και υπολογίσουμε - έχει πάνω από 6.500 κοινότητες, εάν πάρετε κατά μέσο όρο 500 κοινότητες σε κάθε Περιφέρεια. Αυτό σημαίνει ότι ο μισός πληθυσμός της χώρας ζει σε έξι χιλιάδες κοινότητες. Άρα, βλέπουμε ότι ο τρόπος με τον οποίο θέλουν να κατοικούν οι Έλληνες πολίτες και ο τρόπος οργάνωσής τους, είναι αυτός της κοινότητας. Από το 2010 μέχρι σήμερα, τα τοπικά συμβούλια είχαν μόνο εισηγητικές αρμοδιότητες. Πρώτη φορά η αποφασιστική αρμοδιότητα δόθηκε τώρα, το 2018. Λοιπόν, πρώτη φορά δίνεται το αυτονόητο, δηλαδή η δυνατότητα στους ανθρώπους των κοινοτήτων, να αποφασίζουν για το που θα διατεθούν οι πόροι.

Επίσης, θα ήθελα να πω ότι η αποκέντρωση, για την οποία μίλησε και ο κ. Πατούλης, αλλά και ο κ. Αγοραστός, δεν νοείται χωρίς αποφασιστική αρμοδιότητα πουθενά. Ακόμα και στον ευρωπαϊκό χάρτη τοπικής αυτοδιοίκησης δεν μπορούμε να μιλάμε για αποκέντρωση χωρίς να υπάρχει τουλάχιστον μια αποφασιστική αρμοδιότητα.

Τέλος, θα ήθελα να σας πω ότι το γεγονός, πως η Ελλάδα έχει τόσες πολλές κοινότητες, αποτελεί συγκριτικό πλεονέκτημα. Προσωπικά, έχω καταθέσει πάρα πολλά ευρωπαϊκά προγράμματα και αυτά τα προγράμματα τα έχουμε πάρει ακριβώς επειδή είπαμε ότι ζούμε στην ύπαιθρο, ζούμε στην ελληνική περιφέρεια και θέλουμε στήριξη. Και αυτά τα προγράμματα τα παίρνουμε με βάση του γεγονότος της συμμετοχής των πολιτών και της ενεργοποίησης τους όσον αφορά στα κοινά.

Επομένως, τι ζητάμε; Δώστε μας την ελευθερία. Υπάρχουν άτομα στην περιφέρεια - προσωπικά είμαι νομικός - που μπορούμε να υποστηρίξουμε τις αποφάσεις μας στα συμβούλια της κοινότητας. Το μόνο που ζητάμε είναι να δοκιμαστούμε, όπως ψηφιστήκαμε.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Ολοκληρώνουμε τη συνεδρίαση με την ομιλία του Υπουργού Ανάπτυξης και Επενδύσεων κυρίου Γεωργιάδη. Ορίστε, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καταρχάς, να ξεκινήσω με μια ευχάριστη είδηση - πιστεύω - για όλο το Κοινοβούλιο. Πριν από λίγο ανακοινώθηκε ότι μπήκε στο αρχείο, από την κυρία Τουλουπάκη, η υπόθεση Novartis για τον πρώην Πρωθυπουργό κ. Αντώνη Σαμαρά. Φαντάζομαι ότι χαίρονται όλοι συνάδελφοι, απ’ όλες τις πτέρυγες, γι' αυτό.

Τώρα που καταρρέει η σκευωρία, βήμα-βήμα, φαντάζομαι ότι, μετά τις γιορτές της Παναγιάς, θα ακολουθήσουν και οι υπόλοιποι, αναπόφευκτα, αφού ήδη τα 8 δέκατα μπήκαν στο αρχείο. Άρα, αφού οι καταθέσεις αυτών των ψευδομαρτύρων αποδείχθηκαν ψευδείς από τη Δικαιοσύνη, θα ψάξουμε να δούμε ποιοι το έστησαν. Και εκεί, θα είναι ακόμα καλύτερη και πιο ζωντανή η συζήτηση από τη σημερινή.

Πάω, λοιπόν, τώρα στο προκείμενο. Τι ακούστηκε για την περίφημη Τροπολογία και η φασαρία. Τα συνοψίζω. Δεν αναφέρομαι ονομαστικά στον καθένα σας. Κάνω μια σύνοψη, η οποία ακούστηκε, για να απαντήσω σε όλα, μη φανεί ότι κάτι απέφυγα να το απαντήσω.

Πρώτα απ' όλα, επί της ουσίας της διατάξεως, δεν υπήρξε απολύτως καμία αντίρρηση. Όπως ακριβώς είχα προβλέψει από χθες. Απολύτως καμία αντίρρηση. Η διαφωνία η οποία προέκυψε ήταν στο αν πρέπει να υπάρχει μεταβατική διάταξις ή όχι. Δηλαδή, το αν αυτά τα ασυμβίβαστα θα πρέπει να ισχύσουν εις το επέτεινα, από εδώ και μπρος ή αν θα πρέπει να ισχύσουν και προς τα πίσω.

Πρώτη παρατήρηση. Άκουσα να γίνεται μεγάλη αναφορά από την κυρία Πρόεδρο στην Ευρωπαϊκή Οδηγία και στη μη ενσωμάτωσή της στην ελληνική νομοθεσία. Έψαξα να βρω ποια είναι η προθεσμία ενσωμάτωσης της συγκεκριμένης Οδηγίας στην ελληνική νομοθεσία. Είναι η 4η Φεβρουαρίου του 2021. Μέχρι τις 4 Φεβρουαρίου του 2021, έχει την άδεια και το περιθώριο η ελληνική έννομος τάξη,- να ενσωματώσει τη συγκεκριμένη Οδηγία στο ελληνικό δίκαιο. Έως τότε, καλό είναι να επικαλείται κάποιος, αλλά δεν μας δεσμεύει σε απολύτως τίποτε.

**ΝΙΚΟΣ ΠΑΠΠΑΣ(ομιλεί εκτός μικροφώνου)**

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Δεν κάνω διάλογο τώρα, αγαπητέ. Δεν μπαίνω σε διαδικασία διαλόγου, τώρα. Πράξατε αυτά εσείς όταν ήσασταν σε αυτή τη θέση και θα διαπιστώσετε αυτά τα τέσσερα χρόνια, σας προτείνω να χαλαρώσετε, πόσο καλοί μαθητές σας έχουμε υπάρξει σε αυτό το θέμα. Τα είχα πει εγώ αυτά ως αντιπολίτευση, ότι όταν επενδύετε στη δικτατορία της πλειοψηφίας μην περιμένετε μετά να τα ξεχάσουν. Ο κύριος Λάππας τα ξέρει ή η κυρία Τασία Χριστοδουλοπούλου και πως παραβίασε σε αυτή τη Βουλή, όλα τα δικαιώματα των μειοψηφιών.

Παρακαλώ πολύ, λοιπόν, να μη με ξαναδιακόψετε. Σε τέσσερα χρόνια τα ξαναλέμε.

Άρα, δεν υπάρχει καμία νομική δέσμευση επ’ αυτής της Οδηγίας. Παρά ταύτα, το πνεύμα της Οδηγίας, όπως εξήγησα στη χτεσινή μου ομιλία, αγαπητή κυρία Πρόεδρε, στο οποίο είναι αδύνατο να διαφωνήσετε, είναι λιτόν και σαφές. Κανένα ίχνος πολιτικής επιρροής. Αυτό λέει η Οδηγία, αυτό εφαρμόζει ο νόμος μας και γι' αυτό δεν έχει κανέναν φωτογραφικό χαρακτήρα, όπως ισχυριστήκατε. Η διάταξις δεν είναι φωτογραφική. Απόδειξις, ότι μέσα στα πρόσωπα που επιλαμβάνει η σχετική τροπολογία, υπάρχει και πρόσωπο που υπήρξε σύμβουλος νυν Υπουργού της Νέας Δημοκρατίας και ο οποίος χάνει τη θέση του, ακριβώς λόγω αυτού του ασυμβίβαστου.

Ο αυτοπεριορισμός που αποφασίζει να κάνει ο Πρωθυπουργός, Κυριάκος Μητσοτάκης, όπως σε αυτό το θέμα, είναι επαινετέος. Γιατί στην ουσία ο Μητσοτάκης με αυτήν τη νομοθετική διάταξη τι κάνει; Αποστερείται ενός πρωθυπουργικού δικαιώματος που είχε ο προκάτοχός του και ο ίδιος, στην αρχή της θητείας του, παραιτείται από αυτό. Άρα, ο Μητσοτάκης δίνει το καλό παράδειγμα με αυτή την τροπολογία και λέει «εγώ που μου παρέδωσε ο προκάτοχός μου ένα δικαίωμα να διορίζω όποιον θέλω στην Επιτροπή Ανταγωνισμού δεν θα διορίζω όποιον θέλω στην Επιτροπή Ανταγωνισμού και αυτοπεριορίζομαι». Αυτό θα έπρεπε να είναι εξαιρετικά επαινετέο από την πλευρά του ΣΥΡΙΖΑ και σίγουρα θα ήταν, γιατί στον πυρήνα της συζητήσεως, κανένας μας δεν μπορεί να διαφωνήσει ότι αυτή η συγκεκριμένη ανεξάρτητη αρχή είναι σημαντικό να μην έχει πολιτική επιρροή. Ακριβώς, δεν επιλαμβάνεται ιδιαιτέρως σοβαρών θεμάτων.

Πάμε στην αναδρομικότητα. Καταρχάς οφείλω να κάνω και δύο αναφορές συγκεκριμένες, μιας και μπήκαμε στην αναδρομικότητα. Υπήρξε αναφορά στον σύζυγο της κυρίας Κεραμέως και στο πώς χειριστήκατε εσείς τότε την συγκεκριμένη υπόθεση. Πρώτον και κυριότερον δεν έχει καμία σχέση η μια υπόθεση με την άλλη. Η κυρία Κεραμέως, και λυπάμαι για την αμφισβήτηση μπροστά σας, αγαπητή συνάδελφε, εγνώρισε και υπανδρεύθει το σύζυγό της, πολλά χρόνια αφότου ο σύζυγος της βρέθηκε στην Επιτροπή. Ήρθατε εσείς, που τώρα μας κουνάτε το δάκτυλο και ποινικοποιήσατε τις μελλοντικές προσωπικές σχέσεις των ανθρώπων, τις μελλοντικές προσωπικές. Αυτό μόνο ο ΣΥΡΙΖΑ θα μπορούσε να το σκεφτεί στον πλανήτη. Και έχετε τα μούτρα και μιλάτε. Ήμουνα σε αυτή τη Βουλή όταν το κάνατε. Άρα, τώρα μη φωνάζετε. Όταν τα κάνετε, μετά να μη φωνάζατε, κύριε Παππά. Εσείς το κάνατε.

Έρχομαι τώρα στον Μυλωνάκη, στη δεύτερη περίπτωση. Γιατί νομίζετε ότι θα τα κάνετε, αλλά θα περνάνε έτσι. Όλα γυρνάνε στο σύμπαν πίσω, σε εσένα προσωπικά. Εσύ που διόρισες τη διευθύντρια του γραφείου σου στην Επιτροπή Ανταγωνισμού και σήμερα φωνάζεις γιατί φεύγει η διευθύντρια του γραφείου σου. Λογικό, είναι να φωνάζεις. Και εγώ θα φώναζα αν έφευγε από την Επιτροπή, η διευθύντρια του γραφείου μου. Έχεις δίκιο, κύριε Υπουργέ, Παππά.

Περίπτωση Μυλωνάκη, εδώ είναι το αδιανόητο, ο Μυλωνάκης ήταν ένας υπάλληλος καριέρας, δεν έχει διοριστεί σε κανένα όργανο διοικήσεως, άρα καμία με την τροπολογία τον γνώρισε ο Μητσοτάκης ως Σύμβουλο του Μανιτάκη, της ΔΗΜΑΡ δηλαδή, που τώρα είναι και μαζί σας, για να το καταλάβουμε. Από εσάς τον πήραμε και αυτόν και αφού τον πήραμε λοιπόν, τον Μυλωνάκη ως Σύμβολο του Μητσοτάκη από τον Μανιτάκη, που ήταν διορισμένος στην Επιτροπή, μας τον φέρνετε τώρα ως παράδειγμα ασυμβιβάστου για το όργανο διοικήσεως. Καλά δεν ντρέπεστε; Ίχνος τσίπας δεν έχετε μέσα σας; Άρα τελειώνει το θέμα Μυλωνάκη, μια χαρά είναι ο Μυλωνάκης καμία σχέση με την τροπολογία.

Πριν πάμε στην αναδρομικότητα και θα κλείσω, μόνο για λόγους ιστορίας το καταθέτω στα Πρακτικά της Βουλής των Ελλήνων, για να υπάρχει στη σημερινή συνεδρίαση γιατί έχει σημασία για την ιστορία για το τι κάνουμε να υπάρχει στη σημερινή συνεδρίαση. Εγώ δεν θέλω να υποτιμήσω την κυρία Θάνου, σέβομαι όλους τους ανθρώπους, αλλά ο κ. Τσίπρας χθες μας είπε ότι αν φύγει η κυρία Θάνου από την Επιτροπή Ανταγωνισμού, δεν λειτουργεί η Επιτροπή. Ουδείς αναντικατάστατος. Και το Υπουργείο Ανάπτυξης και Επενδύσεων θα λειτουργεί όταν φύγω εγώ από Υπουργός. Δεν καταλαβαίνω γιατί τόση μεγάλη φασαρία, δηλαδή ουδείς αναντικατάστατος στο πλανήτη πλην της κυρίας Θάνου γίνεται όλη αυτή η φασαρία; Καταθέτω όμως για τα Πρακτικά. Δικαστικά Νέα Οκτώβριος, Νοέμβριος, Δεκέμβριος 2009, 12η σελίδα, ομιλία στη Γενική Συνέλευση της κυρίας Βασιλικής Θάνου Χριστοφίλου Αρεοπαγίτου, μέλος του Δ.Σ. της ΕΔΕ. Το δείχνω και στη κάμερα για τον ελληνικό λαό που βλέπει. Έχει όλη την ομιλία της αξιοσέβαστου Προέδρου και καταλήγει ως εξής, και τελειώνοντας κυρίες και κύριοι συνάδελφοι θέλω να αναφερθώ κάνοντας μία επισήμανση, η οποία κατά τις δικές μου προσωπικές απόψεις εκφράζει σχετικά με ένα θέμα το οποίο και ένας μεγάλος αριθμός συναδέλφων μου ζήτησε να θίξω. «Οι καρέκλες του Προεδρείου είναι τιμητικές και δεν προσφέρονται ως εφαλτήριο για άλλες προσωπικές επιδιώξεις, τα μέλη του Προεδρείου της Ένωσης δεν επιτρέπεται μετά από την συνταξιοδότησή τους να επιζητούν επισκεπτόμενοι κομματικά και άλλα γραφεία και να αποδέχονται άλλες θέσεις όπως π.χ. του Προέδρου της Ανεξάρτητης Αρχής»κ.λπ.. Υπό μία έννοια λοιπόν, χάρη κάνουμε στην κυρία Θάνου. Η κυρία Θάνου με πόνο ψυχής επειδή βρέθηκε στον κ. Τσίπρα, κατά τύχη, αναγκάστηκε να αποδεχτεί αυτή τη θέση, που η ίδια δεν ήθελε και τώρα την απαλλάσσουμε από μία πράξη που την έκανε με πόνο ψυχής για τον ελληνικό λαό. Την ευχαριστούμε για τις έως σήμερα υπηρεσίες της, αλλά η Κυβέρνηση έχει λάβει την απόφασή της. Και η απόφαση είναι συγκεκριμένη κύριε Παππά, για να μην χάνουμε χρόνο.

Είτε προς τα πίσω είτε προς τα μπρος, αυτή η Επιτροπή δεν θα έχει κανένα κομματικό έλεγχο, μηδενική πολιτική επιρροή και εμείς θα κριθούμε αυστηρά και να μας κρίνετε εκεί πολύ αυστηρά, γιατί θα έχετε πολύ δίκιο εάν ακολουθήσουμε το δικό σας παράδειγμα και έρθει ο Υπουργός Γεωργιάδης, να διορίσει το διευθυντή του γραφείου του στην Επιτροπή Ανταγωνισμού, όπως κάνατε εσείς. Συγνώμη λάθος ήταν η Νομική σας Σύμβουλος που σας ακολουθούσε από Υπουργείο σε Υπουργείο. Μπράβο κύριε Παππά, αν δείτε τον Υπουργό Άδωνι Γεωργιάδη να διορίζει Αντιπρόεδρο της Επιτροπής της νομική του σύμβουλο όπως κάνατε εσείς, να έρθετε και να με ψέξετε. Από την ώρα όμως, που εγώ ψηφίζω, εγώ αυτό να μην μπορώ να το κάνω, δεν κατάλαβα με πιο ηθικό δικαίωμα μου λέτε ότι πρέπει εσείς να μπορείτε να το κάνετε. Δεν κατάλαβα; Εγώ ψηφισμένος Υπουργός από τον ελληνικό λαό δεν μπορώ να το κάνω και δεν θα το κάνω και εσύ ψηφισμένος τότε Υπουργός από τον ελληνικό λαό να μπορείς να το κάνεις; Όχι κύριε, κάνουμε μία συμφωνία κυρίων εδώ, κυρία Θάνου για να τιμήσετε την διαδρομή σας, εγώ την τιμώ, ως δικαστικός κάνατε μία μεγάλη διαδρομή, φτάσατε στην Προεδρεία του Αρείου Πάγου, προφανώς με επιλογή Τσίπρα, γίνατε Πρωθυπουργός της Ελλάδας, προφανώς με επιλογή Τσίπρα. Όμως, κάνατε όλη αυτή την διαδρομή, τιμήστε τη και ας κάνει η ελληνική πολιτεία σήμερα με αυτή τη γενναία πολιτική απόφαση του Κυριάκου Μητσοτάκη μία νέα αρχή, σε μία πραγματικά κρίσιμη Ανεξάρτητη Αρχή, που είναι να φτιάξουμε και να κριθούμε αυστηρά για αυτό, μία Ανεξάρτητη Αρχή χωρίς ίχνος πολιτικής επιρροής, και να μας κρίνεται πολύ αυστηρά όπως αυτό.

Κλείνω, μόνο με ένα κοινοβουλευτικό παράδειγμα, που αφορά εμάς, το οποίο το έθεσε συνάδελφος και νομίζω ό,τι είναι και συναφές.

Όταν έγινε το 2001 «ο θεός του Συντάγματος» και καθιερώθηκε το επαγγελματικό ασυμβίβαστο των βουλευτών, το λέω στο νομικό της παρέας τον κύριο Λάππα, «εκρίθει η αναδρομική του εφαρμογή και όσοι βουλευτές ήταν εργαζόμενοι, διατάξαν να παραιτηθούν των επαγγελμάτων τους».

Όσοι δεν το έκαναν, όπως τότε ο κύριος Λυκουρέντζος, εξέπεσαν του αξιώματός τους και έφτασαν έως το Ευρωπαϊκό Δικαστήριο Ανθρωπίνων Δικαιωμάτων, για να κριθεί ότι ναι, η αναδρομική εφαρμογή ενόψει του υπέρτερου δημοσίου συμφέροντος ήτο επιτρεπτή.

Άρα, λοιπόν, να τελειώνει η αναδρομική εφαρμογή.

Εδώ έχουμε ένα ύψιστο δημόσιο συμφέρον, να αποφασίσουμε, εάν για τα επόμενα χρόνια θα έχουμε μία κομματικά και ούτε καν πολιτικά, κομματικά και δεν αναφέρομαι μόνο στην κυρία Θάνου. Η κυρία Θάνου, να δεχθούμε ότι είχε μία διαφορετική διαδρομή και δεν θα την ταυτίσουμε με το ΣΥΡΙΖΑ 100%, ταυτίστηκε βεβαίως με την χειρότερη περίοδο Τσίπρα, αλλά αυτό είναι δικό της θέμα. Η κυρία Νάκου και οι υπόλοιποι από την κεντρική επιτροπή του ΣΥΡΙΖΑ, μέσα;

Εγώ για να κλείσω, κύριε Πρόεδρε, κυρίες και κύριοι συνάδελφοι, κλείνω με αυτό. Εγώ εκπλήσσομαι που έχετε το θράσος να έχετε διορίσει τη μισή σας κεντρική επιτροπή μέσα στην Ανεξάρτητη Αρχή και να έρχεστε εδώ και να υπερασπίζετε αυτή την επιλογή, αντί να κρύβεστε γι’ αυτό που κάνατε.

Έρχεται, λοιπόν, η Κυβέρνηση Μητσοτάκη και αποκαθιστά την νομιμότητα. Είναι μία τροπολογία για τη οποία είμαστε υπερήφανοι και θα την ψηφίσουμε και θα φτιάξουμε μια Επιτροπή, έτσι όπως της αξίζει.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σας ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχουμε ολοκληρώσει τη συνεδρίαση.

**ΒΑΣΙΛΙΚΗ ΘΑΝΟΥ – ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Κύριε Πρόεδρε, σας παρακαλώ πολύ, θα ήθελα το λόγο.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τι ζήτημα υπάρχει, κύριε Πολάκη;

Πείτε μου, τι διαδικαστικό ζήτημα υπάρχει;

Τον λόγο έχει ο κύριος Πολάκης.

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** Κύριε Πρόεδρε, λόγω της σημασίας του, θα σηκωθώ από το έδρανο.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Δηλαδή, ότι λέτε καθήμενος, δεν έχει σημασία;

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** Αυτή η συμπεριφορά,η οποία λέει, βγήκαμε Κυβέρνηση θα κάνουμε ότι γουστάρουμε, έχει πολύ κοντά πόδια. Αυτό είναι το πρώτο, πολύ κοντά πόδια.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Πολάκη, τη συζήτηση θα τη συνεχίσουμε στην 3η συνεδρίαση.

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** Δεύτερον, σήμερα ψηφίζετε νομοσχέδιο, το οποίο έχει διάταξη που λέει, απαγορεύεται η αναδρομική ισχύ στο νόμο. Ή τη διάταξη θα αφαιρέσετε, ή την τροπολογία θα αφαιρέσετέ και τα δύο μαζί, δεν γίνονται.

Αυτή την ομιλία και απευθύνομαι σε εσάς κύριοι συνάδελφοι και σε εσάς κύριε Θεοδωρικάκο, αυτή την ομιλία να την θυμάστε, διότι αυτή για εμάς είναι ένα μεγάλο μάθημα, ένα πολύ μεγάλο μάθημα.

Ο κύριος Κυριτσάκης, έμεινε μέχρι τον Δεκέμβριο του 2018 στην Επιτροπή Ανταγωνισμού και ξέρουμε και το πώς επιλέχθηκε και πως ανανεώθηκε η θητεία του. Ο ΣΥΡΙΖΑ, δυστυχώς, απ’ ότι αποδεικνύεται - δυστυχώς, απ’ ότι αποδεικνύεται - τήρησε, νόμους, διαδικασίες και την ανεξαρτησία των Αρχών. Αν είχαμε κάνει κάποια πράγματα διαφορετικά, τώρα δεν θα μιλάγαμε έτσι.

Αυτή τη στιγμή έρχεται ο κύριος Γεωργιάδης, με μία δικτατορικού χαρακτήρα τοποθέτηση και λέει, επειδή βάλατε τη Θάνου, θα τη βγάλουμε. Και πως θα βάλει τον επόμενο; Με τον ίδιο τρόπο.

Με τον ίδιο τρόπο και μιλάει για αυτοπεριορισμούς.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κύριε Πολάκη, θα έχουμε τη δυνατότητα τα πολιτικά μας επιχειρήματα να αντικρουστούν στην 3η συνεδρίαση. Σας παρακαλώ πολύ έχουμε τους φορείς αυτή τη στιγμή μέσα στην αίθουσα από το πρωί.

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** Αυτή η κακόγουστη θεατρική παράσταση…

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σας παρακαλώ πολύ έχουμε τους φορείς αυτή τη στιγμή μέσα στην αίθουσα από το πρωί.

Σας παρακαλώ πολύ, ολοκληρώστε για να κλείσει και η συνεδρίαση.

**ΠΑΥΛΟΣ ΠΟΛΑΚΗΣ (Εισηγητής του ΣΥΡΙΖΑ):** Ολοκληρώνω με αυτό, κύριε Πρόεδρε.

Σε αυτή τη λογική, θα του πω και εγώ μόνο μια κουβέντα και ας μην είναι εδώ για να την ακούσει. «Ο τροχός έχει γυρίσματα, καιρός λαγού, καιρός λαγουδίνας, προς γνώση και συμμόρφωση όλα αυτά που είπε».

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Αυτό ισχύει για όλους, κύριε Πολάκη.

Τον λόγο έχει η κυρία Θάνου.

**ΒΑΣΙΛΙΚΗ ΘΑΝΟΥ-ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Κ. Πρόεδρε, θα παρακαλούσα για ένα λεπτό μόνο, επειδή έκανε προσωπική αναφορά ο κ. Υπουργός στο πρόσωπό μου.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Σας δίνω το λόγο για ένα λεπτό κ. Θάνου.

**ΒΑΣΙΛΙΚΗ ΘΑΝΟΥ-ΧΡΙΣΤΟΦΙΛΟΥ (Πρόεδρος της Επιτροπής Ανταγωνισμού):** Ο εκάστοτε Πρόεδρος του Αρείου πάγου, από τη σύσταση του νέου Ελληνικού Κράτους, επιλέγεται από την εκάστοτε Κυβέρνηση. Αυτό προβλέπει το Σύνταγμα. Άρα, λοιπόν, έτσι κολλάμε μια ταμπέλα κομματικού σε όλους τους προηγούμενους και σε όλους τους επόμενους προέδρους; Όχι, φυσικά. Ποτέ, καμιά κυβέρνηση μέχρι τώρα δεν έβαλε κομματική ταμπέλα σε οποιοδήποτε πρόεδρο επελέγετο από εκείνη. Άρα λοιπόν, να γιατί λέω ότι είναι φωτογραφική η διάταξη και υπάρχει μια προσωπική εμπάθεια.

Δεύτερον, διάβασε κάτι ο κ. Υπουργός, μια δήλωση μου, του 2009, δηλαδή προ δέκα ετών και μάλιστα, ορισμένοι εκ των κύριων βουλευτών χειροκροτήσαν. Πράγματι, τότε, είχα πει αυτό, γιατί το πίστευα και μπορεί ως προσωπική άποψη να το πιστεύω μέχρι τώρα. Από εκεί και πέρα, όμως, όλη αυτή τη δεκαετία και μέχρι σήμερα, όλοι σχεδόν οι πρόεδροι των ανεξάρτητων αρχών, είναι πρώην συνταξιούχοι δικαστικοί λειτουργοί, διότι κρίθηκε ότι ακριβώς λόγω της εμπειρίας και των γνώσεων τους, μπορούν να αποδώσουν περισσότερο από οποιονδήποτε άλλον. Γι' αυτό, λοιπόν, μου ζητήθηκε να προσφέρω τις υπηρεσίες μου.

Το τελευταίο κ. Πρόεδρε, μια λέξη, ότι αναγκάστηκα εγώ από τον Πρωθυπουργό κ. Τσίπρα, να αναλάβω την Αρχή. Πιστεύει κανείς από εσάς, ότι πρώην Πρωθυπουργός και πρώην Πρόεδρος του Αρείου Πάγου, θα μπορούσε να εξαναγκαστεί από οιονδήποτε; Είπα ότι επέλεξα να αναλάβω τη θέση αυτή, διότι θεωρώ ότι μπορώ να προσφέρω με την εμπειρία και τη γνώση που έχω αποκομίσει μέχρι τώρα. Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κυρίες και κύριοι συνάδελφοι, ολοκληρώθηκε η δεύτερη συνεδρίαση με την ακρόαση των φορέων. Θέλω να πω, ότι το Προεδρείο έδειξε υπερβολική ανοχή στους χρόνους. Ήδη έπρεπε να βρισκόμαστε στην τρίτη συνεδρίαση, 13:30 θα άρχιζε. Θα κάνουμε ένα διάλειμμα μισής ώρας και για πρακτικούς λόγους, να μπούμε μετά στην αίθουσα και στις 14:30 θα αρχίσουμε την τρίτη συνεδρίαση. Θέλω, εκ προοιμίου να πω, θα πρέπει να είναι όλοι οι συνάδελφοι στην έναρξη, οι εκπρόσωποι των κομμάτων, γιατί θα έχουμε την ψηφοφορία. Στις 5 η ώρα, να θυμίσω, ότι υπάρχει Ολομέλεια κάτω και θέλουν πολλοί συνάδελφοί να συμμετάσχουν. Στις 14:30 αρχίζουμε λοιπόν. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Παρόντες από την Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Κοτρωνιάς Γεώργιος, Κώτσηρας Γεώργιος, Μπούγας Ιωάννης, Τζαβάρας Κωνσταντίνος, Υψηλάντης Βασίλειος – Νικόλαος, Χαρακόπουλος Μάξιμος, Αυλωνίτης Αλέξανδρος – Χρήστος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Ραγκούσης Ιωάννης, Λιακούλη Ευαγγελία και Αδαμοπούλου Αγγελική.

Παρόντες από την Επιτροπή Μορφωτικών Υποθέσεων ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κρητικός Νεοκλής, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Καφαντάρη Χαρούλα(Χαρά), Βασιλικός Βασίλειος (Βασίλης), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Αμπατζίδη Μαρία και Σακοράφα Σοφία.

Τέλος και περί ώρα 14.10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΜΑΞΙΜΟΣ ΧΑΡΑΚΟΠΟΥΛΟΣ**

**ΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**